(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ NA ΄

Τετάρτη 9 Ιανουαρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Ν. Αθανασίου, σελ.   
2. Ανακοινώνεται ότι τη συνεδρίαση παρακολουθούν μαθητές από τη Λακωνική Σχολή-Εκπαιδευτήρια Φραγκή, το 5ο Γυμνάσιο Χαλανδρίου, το 1ο Γυμνάσιο Βούλας και το 3ο Γενικό Λύκειο Αλίμου, σελ.   
3. Έγκριση παράτασης της Επιτροπής Αναθεώρησης του Συντάγματος, για την οποία η Ολομέλεια της Βουλής έχει ορίσει προθεσμία υποβολής της Έκθεσής της την 15η Ιανουαρίου 2019, κατόπιν ομόφωνης απόφασής της, μέχρι την 31η Ιανουαρίου 2019, σελ.   
4. Ανακοινώνεται ότι η Ειδική Μόνιμη Επιτροπή Ισότητας Νεολαίας και Δικαιωμάτων του Ανθρώπου, η Υποεπιτροπή για τα Δικαιώματα των Ατόμων με Αναπηρία και η Υποεπιτροπή για την Καταπολέμηση Εμπορίας και Εκμετάλλευσης Ανθρώπων καταθέτουν τις εκθέσεις τους, σύμφωνα με το άρθρο 43α παράγραφος 5 του Κανονισμού της Βουλής, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Πέμπτης 10 Ιανουαρίου 2019, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση επί της αρχής των άρθρων και του συνόλου του σχεδίου νόμου του Υπουργείου Εθνικής Άμυνας: "Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος του ανωτέρω Μνημονίου", σελ.   
2. Αίτηση ονομαστικής ψηφοφορίας από Βουλευτές της Νέας Δημοκρατίας, επί της υπουργικής τροπολογίας με γενικό αριθμό 1898 και ειδικό 91, επί του σχεδίου νόμου του Υπουργείου Εθνικής Άμυνας, σελ.   
3. Κατάθεση σχεδίου νόμου:

Ο Υπουργός Διοικητικής Ανασυγκρότησης, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Παιδείας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, και οι Αναπληρωτές Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Υγείας, κατέθεσαν στις 8/01/2019 σχέδιο νόμου: "Ενδυνάμωση Ανωτάτου Συμβουλίου Επιλογής Προσωπικού (ΑΣΕΠ), ενίσχυση και αναβάθμιση Δημόσιας Διοίκησης και άλλες διατάξεις", σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ., σελ.

ΚΟΥΡΑΚΗΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
ΑΜΥΡΑΣ Γ. , σελ.  
ΒΑΡΕΜΕΝΟΣ Γ. , σελ.  
ΓΕΩΡΓΙΑΔΗΣ Σ. , σελ.  
ΔΕΝΔΙΑΣ Ν. , σελ.  
ΚΑΜΜΕΝΟΣ Π. , σελ.  
ΚΑΝΕΛΛΗ Γ. , σελ.  
ΚΕΔΙΚΟΓΛΟΥ Σ. , σελ.  
ΚΙΚΙΛΙΑΣ Β. , σελ.  
ΚΟΥΡΑΚΗΣ Α. , σελ.  
ΛΟΒΕΡΔΟΣ Α. , σελ.  
  
Β. Επί του σχεδίου νόμου του Υπουργείου Εθνικής Άμυνας:  
ΑΜΥΡΑΣ Γ. , σελ.  
ΒΕΝΙΖΕΛΟΣ Ε. , σελ.  
ΓΕΩΡΓΑΝΤΑΣ Γ. , σελ.  
ΓΕΩΡΓΙΑΔΗΣ Σ. , σελ.  
ΔΑΒΑΚΗΣ Α. , σελ.  
ΔΑΝΕΛΛΗΣ Σ. , σελ.  
ΔΕΔΕΣ Ι. , σελ.  
ΔΕΝΔΙΑΣ Ν. , σελ.  
ΔΗΜΟΣΧΑΚΗΣ Α. , σελ.  
ΔΡΙΤΣΑΣ Θ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΜΜΕΝΟΣ Π. , σελ.  
ΚΑΝΕΛΛΗ Γ. , σελ.  
ΚΑΤΣΙΚΗΣ Κ. , σελ.  
ΚΕΓΚΕΡΟΓΛΟΥ Β. , σελ.  
ΚΕΔΙΚΟΓΛΟΥ Σ. , σελ.  
ΚΙΚΙΛΙΑΣ Β. , σελ.  
ΚΟΥΖΗΛΟΣ Ν. , σελ.  
ΛΟΒΕΡΔΟΣ Α. , σελ.  
ΜΠΑΚΟΓΙΑΝΝΗ Θ. , σελ.  
ΜΠΑΛΛΗΣ Σ. , σελ.  
ΞΥΔΑΚΗΣ Ν. , σελ.  
ΠΑΠΠΑΣ Χ. , σελ.  
ΠΑΦΙΛΗΣ Α. , σελ.  
ΣΑΡΙΔΗΣ Ι. , σελ.  
ΤΑΣΟΥΛΑΣ Κ. , σελ.  
ΤΟΣΚΑΣ Ν. , σελ.  
ΦΙΛΗΣ Ν. , σελ.  
ΧΑΤΖΗΔΑΚΗΣ Κ. , σελ.  
  
Γ. ΠΑΡΕΜΒΑΣΕΙΣ:  
ΚΟΛΛΙΑ - ΤΣΑΡΟΥΧΑ Μ. , σελ.  
ΦΙΛΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ NA΄

Τετάρτη 9 Ιανουαρίου 2019

Αθήνα, σήμερα 9 Ιανουαρίου 2019, ημέρα Τετάρτη και ώρα 9.40΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 10 Ιανουαρίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 249/7-1-2019 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Πολιτισμού και Αθλητισμού, με θέμα: «Ζητήματα λειτουργίας του Οργανισμού Πνευματικής Ιδιοκτησίας».

2. Η με αριθμό 245/4-1-2019 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημήτριου Κρεμαστινού προς τον Υπουργό Αγροτικής Ανάπτυξης και Τροφίμων, με θέμα: «Απαγόρευση της αλιείας σε πάνω από το 75% των αλιέων βιντζότρατας».

3. Η με αριθμό 255/8-1-2019 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Διορθώσεις λαθών στον κωδικό ασφάλισης και στην ειδικότητα με την οποία έχουν προσληφθεί διάφοροι δασεργάτες».

4. Η με αριθμό 248/7-1-2019 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Το Γηροκομείο Αθηνών βρίσκεται σε οριακή κατάσταση».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 250/7-1-2019 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων, με θέμα: «Κενό γράμμα οι υποσχέσεις για τις αποζημιώσεις των αγροτών του Νομού Έβρου».

2. Η με αριθμό 246/7-1-2019 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου -Δημητρίου Καρρά προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Αυθαιρετεί η Κυβέρνηση σε βάρος των εργαζομένων του ιδιωτικού τομέα από τη μη αξιοποίηση, για σκοπούς στεγαστικής αποκατάστασης, της παρακρατούμενης εισφοράς 1% επί των αποδοχών τους».

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος του ανωτέρω Μνημονίου».

Το νομοσχέδιο ψηφίστηκε στην αρμόδια Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεώς της.

Όμως, επειδή έχει κατατεθεί μία υπουργική τροπολογία, δεν ξέρω εάν θέλει πρώτα να τοποθετηθεί ο Υπουργός επ’ αυτής και μετά να πάρει τον λόγο όποιος έχει αντίρρηση επί της τροπολογίας.

**ΛΙΑΝΑ ΚΑΝΕΛΛΗ:** Ε βέβαια! Έτσι πρέπει να γίνει.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, θα μπορούσα να πω κάτι;

**ΠΡΟΕΔΡΕΥΩΝ (Γεώργιος Βαρεμένος):** Διαφωνείτε μ’ αυτό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Όχι, συμφωνούμε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, η τοποθέτησή σας είναι άψογη. Να μιλήσει ο Υπουργός για την τροπολογία. Απλώς, δεν μπορούμε να πάμε με τη συνήθη διαδικασία, διότι εδώ η ίδια η τροπολογία ανατρέπει τη διαδικασία και υπάρχει η ανάγκη να τοποθετηθούν οι συνάδελφοι.

**ΠΡΟΕΔΡΕΥΩΝ (Γεώργιος Βαρεμένος):** Εντάξει. Το είπαμε αυτό. Όποιος θέλει να μιλήσει θα μιλήσει.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Εντάξει. Ωραία.

**ΠΡΟΕΔΡΕΥΩΝ (Γεώργιος Βαρεμένος):** Δεν ξέρω αν θέλει να μιλήσει πρώτα ο κύριος Υπουργός…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, πώς θα γραφτούμε; Με ποια διαδικασία; Θα βάλουμε κάρτα;

**ΚΩΝΣΤΑΝΤΙΝΟΣ ΤΣΙΑΡΑΣ:** Αυτό πρέπει να απαντηθεί, κύριε Πρόεδρε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, επί της διαδικασίας θα ήθελα να πω, προκειμένου να μιλήσουν όλοι οι συνάδελφοι που θέλουν, να προσθέσουμε στη συμφωνία «…και άλλες διατάξεις», ώστε να έχουν τη δυνατότητα όλοι οι συνάδελφοι να τοποθετηθούν –και να απαντήσω κι εγώ στις ερωτήσεις, καθώς δεν θέλω να μείνει τίποτα αναπάντητο- επί της τροπολογίας, χωρίς να υπάρχει περιθώριο χρόνου που προβλέπεται στην ήδη ψηφισμένη σύμβαση.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛ. 7)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ να διανεμηθεί.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Η σύμβαση είναι κάτι απλό και θα περάσει. Η τροπολογία είναι αυτή η οποία χρειάζεται συζήτηση.

Επομένως, δεν έχω καμμία αντίρρηση να δοθεί χρόνος σ’ όλους τους συναδέλφους, για να απαντήσω σ’ όλες τις ερωτήσεις.

**ΠΡΟΕΔΡΕΥΩΝ (Γεώργιος Βαρεμένος):** Εγώ λέω όποιος θέλει να μιλήσει να σηκώσει το χέρι του τώρα.

**ΛΙΑΝΑ ΚΑΝΕΛΛΗ:** Κύριε Πρόεδρε, να πάμε με τη διαδικασία της σειράς των κομμάτων. Να μιλήσουν πρώτα οι εισηγητές και μετά να ανοίξετε κατάλογο.

**ΠΡΟΕΔΡΕΥΩΝ (Γεώργιος Βαρεμένος):** Εντάξει. Έτσι θα γίνει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, ανοίξτε το σύστημα, γιατί είμαστε πολλοί.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, εντάξει. Θα το ανοίξω το σύστημα.

Ορίστε, λοιπόν, κύριε Υπουργέ, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, κυρίες και κύριοι συνάδελφοι, σήμερα συζητούμε το σχέδιο νόμου για την κύρωση του MOU μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας.

Το MOU υπεγράφη το 2004, είχε δεκαετή διάρκεια και αποφασίστηκε να παραταθεί για άλλα δέκα χρόνια. Δεν είχε έρθει στη Βουλή, παρ’ ότι έπρεπε να έχει έρθει στη Βουλή από τότε, διότι υπάρχει οικονομική επιβάρυνση 200.000 ευρώ στον κρατικό προϋπολογισμό και απαιτείται νομοθετικά η κύρωσή του. Αυτή είναι η βασική σύμβαση.

Βασικά θέλω να πω ότι η τροπολογία την οποία συζητούμε σήμερα είχε κατατεθεί στη σύμβαση αυτήν πριν από μία εβδομάδα. Η σωστή διαδικασία, λοιπόν, θα ήταν η συγκεκριμένη τροπολογία να είχε συζητηθεί στην επιτροπή της Βουλής και όχι να έρθει στην Ολομέλεια. Έλειπα στο εξωτερικό, δεν μπορούσα να τη στηρίξω στην επιτροπή και γι’ αυτό ζητώ, κύριε Πρόεδρε, να γίνει συζήτηση εδώ στην Ολομέλεια και να δοθεί χρόνος σ’ όλους τους Βουλευτές, για να μπορέσουν να δοθούν όλες οι διευκρινίσεις.

Σε τι αναφέρεται η συγκεκριμένη τροπολογία; Η συγκεκριμένη τροπολογία αναφέρεται στην υποχρέωσή μας στις 15 Μαρτίου 2019, δηλαδή μετά από τρεις μήνες περίπου, να κλείσουμε τελειωτικά τη σύμβαση ΑΩ των F-16 του 2005, που είχε την υπογραφή του κ. Σπηλιωτόπουλου. Η συγκεκριμένη σύμβαση αντισταθμιστικών ωφελημάτων τότε προέβλεπε υποχρέωση από τη μεριά των Ηνωμένων Πολιτειών να δοθούν προς την Ελληνική Αεροπορική Βιομηχανία περίπου 230.000.000 ευρώ έναντι της συμβάσεως αγοράς των F-16.

Στη διάρκεια των συζητήσεων που είχαμε για την υλοποίηση της αναβάθμισης των F-16 σε Viper προέκυψε, λοιπόν, το θέμα της υποχρέωσης των Ηνωμένων Πολιτειών αυτά τα αντισταθμιστικά ωφελήματα να δοθούν προς την ελληνική πλευρά. Η ελληνική νομοθεσία, όμως, έχει αλλάξει. Δεν υπάρχουν αντισταθμιστικά ωφελήματα και παράλληλα και ο Πρωθυπουργός και η Κυβέρνηση, δι’ εμού, έχει δεσμευθεί ότι δεν πρόκειται εμείς σ’ αυτήν τη νέα σύμβαση της αναβάθμισης να δεχθούμε αντισταθμιστικά ωφελήματα παρά μόνο για την ενίσχυση της Ελληνικής Αμυντικής Βιομηχανίας, χωρίς να υπάρχουν άλλες διαδικασίες που θα μπορούσαν να αφήσουν το οποιοδήποτε υπονοούμενο. Γιατί πολύ σωστά άλλαξε ο νόμος της κατάργησης των ΑΩ και δεν θα πρέπει να έχουμε στις συμβάσεις των εξοπλιστικών αντισταθμιστικά ωφελήματα, που στο παρελθόν ήταν και η αιτία της διαφθοράς και της δυνατότητας να γίνονται παράλληλες πληρωμές.

Στο πλαίσιο αυτό, λοιπόν, το πρόγραμμα της αναβάθμισης, λόγω της υψηλής του διαβάθμισης και των τεχνικών χαρακτηριστικών του, υλοποιείται μέσω διακρατικής συμφωνίας με την κυβέρνηση των ΗΠΑ, το Letter of Offer and Acceptance, το LOA και τη διαδικασία του FMS, δηλαδή του Foreign Military Sales που διασφαλίζει τόσο την απόλυτη διαφάνεια του προγράμματος όσο και την υλοποίηση των εντός του τευχθεισών τεχνικών προδιαγραφών. Το πρόγραμμα αυτό δομείται από την αμερικανική κυβέρνηση με τέτοιο τρόπο που να μεγιστοποιεί τη συμμετοχή της εγχώριας αμυντικής βιομηχανίας, αλλά και να διασφαλίζεται πλήρως η ασφάλεια του εφοδιασμού και πληροφοριών του οπλικού συστήματος.

Είναι χαρακτηριστικό ότι η εγχώρια βιομηχανία πρόκειται να υλοποιήσει όλες τις φάσεις του προγράμματος αυτού στην Ελλάδα πλην της σχεδίασης και ανάπτυξης της προμήθειας των επιμέρους ηλεκτρονικών συσκευών και της ανάπτυξης του απαιτούμενου λογισμικού που θα πραγματοποιηθούν από την κατασκευάστρια εταιρεία στις ΗΠΑ.

Με τον τρόπο αυτό η εγχώρια βιομηχανία θα διασφαλίσει έργο πολλών δεκάδων εκατομμυρίων δολαρίων από την ενεργό συμμετοχή της στο πρόγραμμα. Πρέπει να τονιστεί ότι πλην ενός προτύπου αεροσκάφους κανένα άλλο F-16 δεν πρόκειται να φύγει από την Ελλάδα, προκειμένου να υποστεί οποιεσδήποτε εργασίες αναβάθμισης των ΗΠΑ. Για να γίνει αυτό, η ΕΑΒ πρέπει να έχει τις απαραίτητες υποδομές οι οποίες, βεβαίως, θα παραμείνουν ως προίκα της ΕΑΒ για χρήση σε μελλοντικές συμβάσεις. Ήδη υπάρχουν χώρες οι οποίες έχουν ζητήσει να κάνουν τις αναβαθμίσεις των F-16 διά της ΕΑΒ.

Ως ελληνική Κυβέρνηση, όταν αρχίσαμε να συνομιλούμε για το θέμα της συγκεκριμένης αναβάθμισης, ζητήσαμε αυτά τα χρήματα, δηλαδή τα 230.000.000 ευρώ που προέκυπταν από τα ΑΩ, να αφαιρεθούν από τη σύμβαση. Γι’ αυτό θα σας θυμίσω τη διαφορά στη Βουλή του 1,1 με το 1,3, το οποίο προέκυπτε από το αίτημα το δικό μας αυτά τα ΑΩ, αντί να δοθούν, να μειωθούν από το τίμημα της αναβάθμισης. Αυτό θα ήταν το πιο απλό. Δεν το δέχθηκε, όμως, η αμερικανική πλευρά και δεν το δέχθηκε, διότι δήλωσε ότι το ποσό αυτό αποτελεί μέρος της ήδη υπογραφείσας σύμβασης και υποχρέωση της Ελλάδος να καταβάλει το σύνολο του ποσού.

Δεσμεύτηκε, όμως, ότι αυτά τα 230.000.000 θα τα δώσει στην εγχώρια βιομηχανία κι έτσι θα μειωθούν ουσιαστικά από το τελικό τίμημα, γιατί θα πάνε προς την ανάπτυξη της ΕΑΒ και κυρίως των υποδομών της ΕΑΒ, τις οποίες θα αναλύσω. Θα μιλήσω αναλυτικά για το που ακριβώς θα πάνε.

Εκτός της ΕΑΒ, υπάρχουν και αρκετές ελληνικές βιομηχανίες αμυντικού υλικού που θα εμπλακούν ενεργά στο πρόγραμμα, προσφέροντας υποκατασκευαστικό έργο υποστήριξης της εν λόγω αναβάθμισης και συγκεκριμένα σχεδίαση και κατασκευή καλωδιώσεων, σχεδίαση και κατασκευή δομικών τμημάτων υποστήριξης και ειδικών εργαλείων. Όλα, δηλαδή, τα ανταλλακτικά, τα εργαλεία και τα καλώδια, τα οποία θα χρησιμοποιηθούν για την αναβάθμιση των F-16, θα προέρχονται από ελληνικές εταιρείες που θα αναλάβουν υποκατασκευαστικό έργο που θα επιλέξει η «LOCKHEED MARTIN», η αμερικανική πλευρά, με αμερικανικές προδιαγραφές.

Για να επιτευχθούν όλα τα ανωτέρω, είναι απαραίτητη η υλοποίηση του συνόλου των προγραμμάτων ασφαλείας, εφοδιασμού και πληροφοριών, τα οποία έχουν προταθεί από την κατασκευάστρια εταιρεία, κατόπιν της σύμφωνης γνώμης των επιτελείων ως κατωτέρω:

Πρώτον, εγκατάσταση συλλογών αναβάθμισης κίνησης αεροσκαφών από την Ελληνική Αεροπορική Βιομηχανία (ΕΑΒ).

Δεύτερον, κατασκευή επιπλέον υποσυγκροτημάτων αεροσκαφών από την ΕΑΒ.

Τα ανωτέρω δύο προγράμματα αφορούν σε εργασίες που θα υλοποιηθούν στην ΕΑΒ και συμβάλλουν στην αύξηση της τεχνογνωσίας της εταιρείας και στην επιπλέον απασχόληση και πρόσληψη προσωπικού.

Τρίτον, κατασκευή καλωδιώσεων αναβάθμισης αεροσκαφών.

Τέταρτον, παροχή τεχνικής υποστήριξης κατά την αναβάθμιση αεροσκαφών.

Πέμπτον, συναρμολόγηση και δοκιμές ηλεκτρονικών αεροσκαφών.

Αυτά αφορούν εργασίες που θα ανατεθούν σε ελληνικές εταιρείες με μέριμνα της κατασκευάστριας εταιρείας, με διαφανείς κατά τα αμερικανικά πρότυπα διαδικασίες και θα συμβάλλουν στην ανάπτυξη της τεχνογνωσίας από μικρομεσαίες επιχειρήσεις και στην απασχόληση προσωπικού.

Εδώ επαναλαμβάνω ότι η επιλογή δεν θα γίνει από κανέναν Έλληνα, από καμμία υπηρεσία του Υπουργείου Εθνικής Άμυνας, αλλά παρά μόνο από την αμερικανική πλευρά με τα δικά τους στάνταρντ. Δεν υπάρχει, λοιπόν, θέμα να παρέμβει χέρι ελληνικό που θα έχει σχέση με εταιρείες οι οποίες θα επιλεγούν γι’ αυτού του είδους τις εργασίες.

Έκτον, δυνατότητα εργοστασιακής συντήρησης κινητήρων για την κάλυψη άμεσων επιχειρησιακών αναγκών των Ενόπλων Δυνάμεων.

Έβδομον, εγκαθίδρυση δυνατότητας ανάλυσης αστοχιών και διακρίβωση σύνθεσης υλικών για τις Ένοπλες Δυνάμεις.

Όγδοον, υποστήριξη ετοιμότητας επιχειρησιακών μονάδων με έργα υποδομών για τις Ένοπλες Δυνάμεις.

Αυτά αφορούν ικανοποίηση επιχειρησιακών επενδύσεων των Ενόπλων Δυνάμεων που συνάδουν με θέματα ασφάλειας, εφοδιασμού και πληροφοριών.

Δεν σας κρύβω –γιατί θέλω να είμαι απόλυτα σαφής στη Βουλή- ότι έχουμε βάλει και κατασκευή σπιτιών για το προσωπικό, ιδιαίτερα σε περιοχές που υπάρχει πρόβλημα, όπως στη Σκύρο, για να καλύψουμε το σύνολο των αναγκών των αξιωματικών και των υπαξιωματικών, με τις προδιαγραφές που ήδη έχουν χρησιμοποιηθεί μέχρι σήμερα.

Ένατον, δίκτυο-κεντρικές επιχειρήσεις για την εκμετάλλευση των επιχειρησιακών δυνατοτήτων των αναβαθμισμένων αεροσκαφών και άλλων μέσων για τις Ένοπλες Δυνάμεις.

Αυτό αφορά ακριβώς αυτό που περιγράφεται, δηλαδή τη μεγαλύτερη δυνατή εκμετάλλευση των νέων δυνατοτήτων των αεροσκαφών, όπως αυτά που θα διαμορφωθούν. Αυτό έχει να κάνει με τη δυνατότητα που θα υπάρχει πλέον από το νέο αεροσκάφος να δίνει κατευθείαν επιχειρησιακή εικόνα στο κέντρο επιχειρήσεων, ένα από τα αεροσκάφη να αποτελεί το command control και να έχουμε μέσω του πιο εξελιγμένου link –δεν θέλω να το αναφέρω στη Βουλή- επικοινωνία μεταξύ των αεροσκαφών, των κέντρων επιχειρήσεων και του command control.

Δέκατον, εγκαθίδρυση δυνατότητας εργοστασιακής συντήρησης με ανοδίωση στην ΕΑΒ.

Ενδέκατον, εγκαθίδρυση δυνατότητας εργοστασιακής συντήρησης υγρού αποχρωματισμού και χρώσης αεροσκαφών στην ΕΑΒ.

Δωδέκατον, αναβάθμιση εργοστασιακής συντήρησης ξηρού αποχρωματισμού και χρώσης αεροσκαφών στην ΕΑΒ.

Αυτό αφορά στην αύξηση των δυνατοτήτων της ΕΑΒ που συνάδουν με την ασφάλεια εφοδιασμού και πληροφοριών των Ενόπλων Δυνάμεων, καθώς και της συμμόρφωσης με διεθνείς και ενωσιακούς κανόνες.

Ένα παράδειγμα είναι η ρύπανση που προκαλείται σήμερα στην κοίτη του Ασωπού. Όλα αυτά τα απόβλητα πέφτουν στον Ασωπό. Τώρα πια γίνεται διαχείριση αποβλήτων και παράλληλα όλες τις βαφές που στέλνουμε να τις κάνουν στο εξωτερικό για τα πολεμικά αεροσκάφη ιδίως, θα τις κάνουμε στην Ελλάδα και θα έχουμε τη δυνατότητα ανάληψης έργου και από άλλες πολεμικές αεροπορίες που ήδη έχουν ενδιαφερθεί. Μένουν όλες αυτές οι εγκαταστάσεις στην ΕΑΒ.

Για το σύνολο δε αυτών των προγραμμάτων, η χώρα δεν επιβαρύνεται με κανένα πρόσθετο κόστος και αυτό είναι το σημαντικότερο, δηλαδή δεν προκύπτει ούτε ένα δολάριο κόστους για την Ελλάδα.

Τα συγκεκριμένα προγράμματα θα υλοποιηθούν μέσα από τα ήδη συμφωνηθέντα κόστη με την αμερικανική κυβέρνηση μέσω της ήδη υπογεγραμμένης LOA που είχε εγκριθεί από το ΚΥΣΕΑ.

Όλα τα ανωτέρω προγράμματα συμβάλλουν άμεσα στη μεταφορά τεχνογνωσίας, ανάπτυξη υποδομών, βελτίωση επιχειρησιακών δυνατοτήτων και διαθεσιμότητας οπλικών συστημάτων, εκπαίδευση προσωπικού, προώθηση εξαγωγών, ενώ συγχρόνως εξασφαλίζουν την ομαλή υλοποίηση του προγράμματος αναβάθμισης με συμμετοχή και της Ελληνικής Αμυντικής Βιομηχανίας.

Συνοψίζοντας, λοιπόν, είναι προφανές ότι χωρίς επιπλέον οικονομική επιβάρυνση, πέραν της ήδη εγκεκριμένης διακρατικής συμφωνίας, η εγχώρια βιομηχανία θα ωφεληθεί σε σημαντικό βαθμό:

Πρώτον, με διασφάλιση εκατοντάδων θέσεων εργασίας τόσο στην ΕΑΒ όσο και σε αρκετές ιδιωτικές εταιρείες για πολλά χρόνια.

Δεύτερον, με συνέχιση της συμπαραγωγής F-16 και C-130J στην ΕΑΒ.

Εδώ θέλω να σας πω ότι η «LOCKHEED MARTIN» ήταν έτοιμη να μεταφέρει τη γραμμή παραγωγής των C-130J σε άλλη χώρα. Με τη συγκεκριμένη ενίσχυση της γραμμής παραγωγής των C-130J η Ελλάδα γίνεται η κύρια χώρα παραγωγής των συγκεκριμένων αεροσκαφών, που σημαίνει δουλειά για τα επόμενα είκοσι χρόνια για την ΕΑΒ.

Τρίτον, επενδύσεις για την υποστήριξη των επιχειρησιακών δυνατοτήτων των Ενόπλων Δυνάμεων καθώς επίσης και στην αναβάθμιση των τεχνολογικών δυνατοτήτων της ΕΑΒ στο πλαίσιο της ασφάλειας, εφοδιασμού και πληροφοριών.

Τέταρτον, στην παροχή πρόσθετης τεχνογνωσίας και εκμετάλλευση αναπτυγμένων υποδομών.

Πέμπτον, στη δυνατότητα διεκδίκησης παρόμοιων συμβολαίων αναβαθμίσεων για τρίτες χώρες.

Έκτον, ολοκληρωμένων πακέτων δυναμικής συμμετοχής.

Στο σημείο αυτό, κυρίες και κύριοι συνάδελφοι, θέλω να σας πω ότι η αρχική άποψη της ΓΔΑΕΕ ήταν ότι αυτό δεν χρειάζεται νομοθετική ρύθμιση. Επειδή ακριβώς είναι μια προσφορά από την αμερικανική πλευρά, δεν χρειάζεται να γίνει νόμος. Όταν, όμως, ρωτήσαμε τις νομικές υπηρεσίες του κράτους, το Νομικό Συμβούλιο του Κράτους και ζητήσαμε να μας πουν εάν μπορεί να προχωρήσει αυτό χωρίς να υπάρξει νομοθετική ρύθμιση, η απάντηση ήταν ότι δεν μπορεί να προχωρήσει χωρίς νομοθετική ρύθμιση, διότι είναι σαφής ο νόμος σε σχέση με την προσφορά: Όταν υπάρχει μια προσφορά από την άλλη πλευρά και μάλιστα δωρεάν, θα πρέπει αυτή η προσφορά, από τη στιγμή που θα γίνει αποδεκτή από εμάς και θα δώσουμε στις 15 Μαρτίου το o.k. για τη λήξη των ΑΩ της πρώτης συμβάσεως και για να αποδεσμεύσουμε, θα πρέπει αυτή να συμβασιοποιηθεί.

Έτσι μετά τη ψήφιση από τη Βουλή και εάν το Σώμα συμφωνήσει, αυτή η συγκεκριμένη συμφωνία θα υπογραφεί μεταξύ της ΓΔΑΕΕ και της «LOCKHEED MARTIN» και ουσιαστικά θα κλείσει το πρόγραμμα της πρώτης σύμβασης του 2005 για τα ΑΩ και παράλληλα θα εξασφαλίσει τη συνέχιση της αμυντικής βιομηχανίας.

Γι’ αυτόν τον λόγο βρισκόμαστε σήμερα εδώ, προκειμένου να ικανοποιήσουμε το αίτημα του Νομικού Συμβουλίου του Κράτους και των νομικών συμβούλων του Υπουργείου και να περάσει νόμος για τη συγκεκριμένη σύμβαση.

Είναι στη διάθεση όλων των συναδέλφων και η LOA πλέον στο σύνολό της και όπως θα διαμορφωθεί. Στη διάθεσή σας είναι ο ναύαρχος κ. Κυριακίδης και οι συνεργάτες της ΓΔΑΕΕ. Επειδή περιέχουν απόρρητα θέματα, οι Βουλευτές έχετε πλέον -από τη μεριά του Υπουργείου- την ελεύθερη πρόσβαση σε όλα τα κείμενα και σε όλα τα κείμενα διαπραγματεύσεων, για να υπάρχει πλήρης διαφάνεια και να μην υπάρχει καμμία σκιά στο συγκεκριμένο πρόγραμμα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Εμείς ευχαριστούμε.

Περνάμε τώρα στους εισηγητές και παράλληλα ανοίγει το ηλεκτρονικό σύστημα για τις εγγραφές των ομιλητών.

Πρώτος στη σειρά είναι ο κ. Δέδες από την πλευρά του ΣΥΡΙΖΑ.

Ορίστε, έχετε τον λόγο για πέντε λεπτά.

**ΙΩΑΝΝΗΣ ΔΕΔΕΣ:** Ευχαριστώ, κύριε Πρόεδρε. Καλή σας μέρα και καλή χρονιά σε όλους.

Κύριε Πρόεδρε, η τροπολογία αυτή φαίνεται, όπως εξηγήθηκε από τον Υπουργό Εθνικής Άμυνας, ότι χρειάζεται να περάσει από τη Βουλή, διότι δεν υφίσταται νομικό πλαίσιο ώστε να καλύπτει αυτήν την προσφορά της κατασκευάστριας εταιρείας «LOCKHEED MARTIN» κατά τη σύμβαση που είχε γίνει το 2005, όσον αφορά στα αντισταθμιστικά ωφελήματα της τότε συμβάσεως αυτής. Ως εκ τούτου, λοιπόν, για να γίνει αποδεκτή και να περάσει αυτή η προσφορά των 230.000.000 ευρώ περίπου, θα έπρεπε να έρθει ως νόμος.

Καταλαβαίνω το πρόβλημα του Υπουργού, ο οποίος έλειπε προχθές που είχαμε την επιτροπή κατά τη συζήτηση του νομοσχεδίου. Και νομίζω ότι στο νομοσχέδιο αυτό θα πρέπει να τροποποιηθεί η εισαγωγική λέξη, ώστε να τεθεί το «και άλλες διατάξεις», για να υποδεχθεί και την προτεινόμενη τροπολογία.

Ως εκ τούτου, αγαπητέ κύριε Πρόεδρε και κύριοι συνάδελφοι, νομίζω ότι αυτή η προσφορά και με τις ρήτρες που ανέγνωσε προηγουμένως επί μακρόν ο Υπουργός με τα συγκεκριμένα ωφελήματα και την αναβάθμιση που θα γίνει όσον αφορά στην κατασκευή των F-16 στις ελληνικές εγκαταστάσεις, αφ’ ενός μεν δίδει μια αναβάθμιση στην τεχνογνωσία των πληρωμάτων και των εγκαταστάσεων των εργοστασίων της ΕΑΒ, αφ’ ετέρου προσφέρει εργασία γιατί θα δουλέψουν και άλλες προμηθεύτριες εταιρείες, τις οποίες οπωσδήποτε θα επιλέξει η κατασκευάστρια εταιρεία ως προς την ποιότητα των παρεχόμενων ανταλλακτικών και υλικών.

Ως εκ τούτου, λοιπόν, από τη μεριά μας είναι θετική και πιστεύω ότι θα προσφέρει όλη αυτή η διαδικασία. Γι’ αυτό, λοιπόν, συμφωνούμε με την τροπολογία. Και νομίζω ότι πρέπει να γίνει νόμος.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Πριν δώσω τον λόγο στον κ. Κεδίκογλου, επιτρέψτε μου, κυρίες και κύριοι συνάδελφοι, να κάνω μία ανακοίνωση: Θέλω να θέσω υπ’ όψιν σας ότι η Επιτροπή Αναθεώρησης του Συντάγματος, για την οποία η Ολομέλεια της Βουλής έχει ορίσει προθεσμία υποβολής της έκθεσής της την 15η Ιανουαρίου 2019, κατόπιν ομόφωνης απόφασής της ζητεί παράταση της προθεσμίας της λειτουργίας της κατά δεκαπέντε (15) επιπλέον ημέρες, δηλαδή μέχρι την 31η Ιανουαρίου 2019. Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Το Σώμα συνεφώνησε ομοφώνως.

Ορίστε, κύριε Κεδίκογλου, έχετε τον λόγο.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Με την κατάθεση της τροπολογίας για τα αντισταθμιστικά ωφελήματα λύθηκε και το μυστήριο της αιφνίδιας κύρωσης μιας τετραετούς εκκρεμότητας. Είχε επισημανθεί και από την εισηγήτρια του Κομμουνιστικού Κόμματος στην επιτροπή. Ήταν παράξενο: Παραμονή των Φώτων, Παρασκευή, έρχεται στη Βουλή η κύρωση του μνημονίου συνεργασίας για τον Έλληνα αντιπρόσωπο στη συμμαχική διοίκηση μετασχηματισμού του ΝΑΤΟ στο Νόρφολκ. Έρχεται Παρασκευή, παραμονή των Φώτων, Δευτέρα στην επιτροπή και Τετάρτη στην Ολομέλεια. Διαδικασία εξπρές μέσα στις γιορτές. Και απορούσαμε, αν και έχουμε πια εμπειρία. Οπότε περιμέναμε να δούμε ποια χοντράδα θα συμπληρωθεί, ποια τροπολογία θα έρθει μαζί με αυτή την κύρωση. Δεν περιμέναμε, όμως, τέτοια χοντράδα, να έρθει δηλαδή η κύρωση για τα αντισταθμιστικά ωφελήματα. Και όλα αυτά εν μέσω της δήθεν κόντρας των κυβερνητικών εταίρων για το σκοπιανό. Αποδεικνύονται τζούφιοι οι λεονταρισμοί του κ. Καμμένου και κακόγουστη οπερέτα τα περί δήθεν κόντρας των εταίρων. Ιστορίες για αγρίους, μπας και αποφύγει ο μικρότερος εταίρος την πολιτική εξαφάνιση και ο μεγαλύτερος την εκλογική συντριβή.

Ματαιοπονείτε, κυρίες και κύριοι της Κυβέρνησης. Έχει και η κοροϊδία τα όριά της. Όλοι σάς έχουν καταλάβει πια. Όταν πρόκειται για παράτυπες και αδιαφανείς διαδικασίες, για δεκάδες, εκατοντάδες εκατομμύρια ευρώ, μια χαρά συνυπογράφετε, όπως αποδεικνύει και η υπό συζήτηση τροπολογία. Μια τροπολογία, με την οποία επαναφέρετε τα αντισταθμιστικά ωφελήματα που τόσο σφοδρά καταγγέλλατε στο παρελθόν. Και μάλιστα, τα επαναφέρετε όχι από την πίσω πόρτα, αλλά από την μπροστινή με κάθε επισημότητα. Και όλα αυτά για να εξυπηρετηθούν συγκεκριμένα επιχειρηματικά συμφέροντα λίγο πριν εγκαταλείψετε την εξουσία. Και να εξυπηρετηθούν, μάλιστα, και μέσω διακρατικής συμφωνίας.

Να τα πάρουμε, όμως, με τη σειρά της κύριας συμφωνίας αναβάθμισης των F-16: Σύμφωνα με την κείμενη νομοθεσία, η Διαρκής Επιτροπή Εξοπλιστικών Προγραμμάτων ενημερώνεται και διατυπώνει τη γνώμη της για όλα τα υποπρογράμματα που αφορούν στις προμήθειες εξοπλιστικών προγραμμάτων πριν από την οποιαδήποτε και σε οποιοδήποτε στάδιο έγκρισής τους από το ΚΥΣΕΑ. Επίσης, ο Κανονισμός της Βουλής προβλέπει ότι η Διαρκής Επιτροπή ενημερώνεται από τον Υπουργό Εθνικής Άμυνας πριν από τη σύναψη κάθε δημόσιας σύμβασης έργου.

Στις 20 Σεπτεμβρίου του 2017 συνεδρίασε η Επιτροπή Εξοπλιστικών Προγραμμάτων με θέμα την ενεργοποίηση του υποπρογράμματος αναβάθμισης των μαχητικών F-16. Η Νέα Δημοκρατία, με αίσθημα ευθύνης απέναντι στην κάλυψη των επιχειρησιακών αναγκών των Ενόπλων Δυνάμεών μας, γνωμοδότησε θετικά στην ενεργοποίηση του υπ’ όψιν υποπρογράμματος. Όμως, εξαρχής είχαμε εκφράσει επιφυλάξεις για τον τρόπο υλοποίησης.

Η συμφωνία για την αναβάθμιση των F-16 θα υλοποιηθεί όχι με την επιγραφή καινούργιας επιστολής αποδοχής των γνωστών LOA, αλλά με την επέκταση της ήδη υφιστάμενης. Κι αυτή η επιλογή της επέκτασης είναι που επιτρέπει τη δυνατότητα ύπαρξης αντισταθμιστικών ωφελημάτων. Υπάρχει, όμως, ένα ζήτημα. Αυτή η επέκταση θα μπορούσε να είναι πενταετής. Δεν είναι ούτε καν δεκαετής, κύριε Υπουργέ. Είναι δεκατρία χρόνια από το 2005.

Στις 27 Οκτωβρίου του 2017 ο Πρωθυπουργός, ο κ. Τσίπρας, εδώ στη Βουλή δήλωσε πως «τόσο στη συμφωνία της αναβάθμισης των F-16 όσο και σε οποιαδήποτε άλλη μελλοντική συμφωνία εξοπλισμών που αφορά στην παρούσα Κυβέρνηση δεν θα υπάρξουν αντισταθμιστικά οφέλη». «Για τη χρήση αυτών ως κερκόπορτα…» -όπως είχε πει- «…στήθηκαν μηχανισμοί διασπάθισης δημοσίου χρήματος». Είπε και για «άντρο διαφθοράς», είπε και πολλά άλλα.

Σύμφωνα με τις κατά καιρούς επίσημες δηλώσεις του κυρίου Υπουργού, η καθυστέρηση υπήρξε λόγω της διάστασης, λόγω της ασυμφωνίας μεταξύ των συμβαλλομένων μερών, σχετικά με το εμπροσθοβαρές χρονοδιάγραμμα πληρωμών που ζητούσε η αρμόδια αμερικανική αρχή.

Στις 30 Απριλίου του 2018 συνήλθε πάλι εκτάκτως το ΚΥΣΕΑ, ενέκρινε την κατακύρωση της συμφωνίας η οποία διατηρούσε το εμπροσθοβαρές χρονοδιάγραμμα.

Για την τελική έγκριση της συμφωνίας η Κυβέρνηση δεν ακολούθησε, ως όφειλε, την προβλεπόμενη θεσμική διαδικασία ενημέρωσης. Στη συνολική διαχείριση του εκσυγχρονισμού των F-16 παρατηρήθηκε ένας απερίγραπτος ερασιτεχνισμός και έλλειψη σοβαρότητας από την πολιτική ηγεσία του Υπουργείου Εθνικής Άμυνας και κυρίως από σας, κύριε Υπουργέ, με συνεχείς διαρροές στον Τύπο, δημόσιες τοποθετήσεις, έλλειψη επαρκούς ενημέρωσης της Βουλής, πρόθεση συζήτησης με την Boeing, ενώ είχε ήδη σταλεί επιστολή αιτήματος στην αμερικανική πλευρά και είχε επιλεγεί η «LOCKHEED MARTIN». O πολύτιμος χρόνος που χάθηκε είχε δυσμενείς επιπτώσεις, τόσο στο κόστος του προγράμματος όσο και στην επιλογή των αεροσκαφών που θα αναβαθμιστούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπάρχουν πάρα πολλά ερωτήματα. Θα επιφυλαχθώ και για τη δευτερολογία μου. Θα ήθελα, όμως, να θέσω κάποια ερωτήματα επί της τροπολογίας, γιατί ο κ. Τσίπρας και ο κ. Καμμένος είχαν δαιμονοποιήσει εντός της Βουλής τα αντισταθμιστικά ωφελήματα.

Παρά τη διαβεβαίωση του κ. Τσίπρα –είχε αφήσει ένα παράθυρο ότι μόνο η ΕΑΒ θα κάνει αντισταθμιστικά ωφελήματα- μόνο το 70% των 230.000.000 ευρώ θα υλοποιηθούν από την ΕΑΒ. Συνεπώς, προκύπτει και ένα υπόλοιπο 30.000.000, σχεδόν 70.000.000 ευρώ, που δεν διευκρινίζεται. Μαθαίνουμε σήμερα από τον Υπουργό ότι οι Αμερικανοί θα επιλέξουν ποιες εταιρείες θα κάνουν τι. Άρα, ούτε η ΕΑΒ ξέρει τι θα κάνει.

Γιατί, κύριε Υπουργέ, η μόνη απόφαση της ΕΑΒ για την αναβάθμιση των F-16 ήταν στις 27 Αυγούστου του 2018. Το διοικητικό συμβούλιο της ΕΑΒ έχει αποφασίσει, έχει αποδειχθεί, έχει συμφωνήσει ένα πρόγραμμα αντισταθμιστικών ωφελημάτων ύψους 88.000.000 ευρώ. Το καταθέτω για τα Πρακτικά.

(Στο σημείο αυτό ο Βουλευτής κ. Σίμος Κεδίκογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για τα υπόλοιπα δεν έχει ιδέα η ΕΑΒ.

Τα ερωτήματα που προκύπτουν είναι τα εξής: Ποιες ακριβώς εταιρείες θα υλοποιήσουν το υπόλοιπο 30%; Και δεν δεχόμαστε αυτά τα «θα αποφασίσουν οι Αμερικάνοι». Πρέπει να υπάρχει κάτι συγκεκριμένο. Γιατί αν η ΕΑΒ είναι να πάρει μόνο την κατασκευή στεγάστρων, συγγνώμη αλλά αυτό δεν είναι αναβάθμιση της αμυντικής μας βιομηχανίας. Πρέπει να φέρετε στη Βουλή αναλυτικό κατάλογο για το ποια εταιρεία θα κάνει τι και ποιας αξίας είναι το έργο που έχει αναλάβει.

Επίσης, θα θέλαμε να μάθουμε το εξής: Συμφωνεί η ΕΑΒ με το έργο που της ανατίθεται; Δεν το γνωρίζει καν. Συμφωνεί η πολεμική μας αεροπορία με το προσφερόμενο έργο αντισταθμιστικών ωφελημάτων; Με ποιο νομικό πλαίσιο θα υλοποιηθούν τα αντισταθμιστικά ωφελήματα; Γιατί τα αντισταθμιστικά ωφελήματα δεν υπογράφηκαν παράλληλα με την κύρια σύμβαση, ώστε να διαπραγματευτούμε καλύτερα και να πετύχουμε μεγαλύτερη προσφορά από τη «LOCKHEED MARTIN»; Αυτή είναι η διεθνής πρακτική.

Επίσης, υπάρχουν και κάποια επιπλέον ερωτήματα: Στη νέα σύμβαση που θα καταρτιστεί θα συμπεριληφθούν τα ήδη υφιστάμενα προγράμματα συντήρησης των F-16 που βρίσκονται σε εξέλιξη και ειδικότερα των κινητήρων τους;

Υπάρχουν ήδη παρεπόμενες συμβάσεις που αφορούν την αναβάθμιση αεροσκαφών και άλλου τύπου F-16. Ποιες είναι οι απορρέουσες εκκρεμότητες από τις εν λόγω συμβάσεις; Πότε θα προσκομιστεί τελικά στη Βουλή αυτή η συμφωνία που υπογράψατε στις 30 Απριλίου του 2018;

Ένα πολύ σοβαρό ερώτημα που προκύπτει -γιατί μπορεί να ανεβάσει κατακόρυφα το κόστος αναβάθμισης- είναι το εξής: Υπάρχουν πληροφορίες για προβλήματα συνεργασίας του νέου ραντάρ AESA και του υπάρχοντος συστήματος αυτοπροστασίας ASPIS II. Εάν, ναι, υπάρχει πρόβλεψη επίλυσής του; Αναγράφεται στη LOA; Πώς εξασφαλίζεται η επιτυχής ολοκλήρωση του προγράμματος; Γιατί μαθαίνουμε ότι αυτό μπορεί να στοιχίσει έως 750 εκατομμύρια ευρώ παραπάνω. Ένα ποσό που φέρνει τη συνολική αναβάθμιση στα 2,4 δισεκατομμύρια ευρώ.

Όλως τυχαίως είναι το ποσό που είπε ο Πρόεδρος Τραμπ και ο οποίος, βέβαια, πανηγύρισε για τις θέσεις εργασίας που δημιουργούνται στις Ηνωμένες Πολιτείες. Δεν είπε τίποτα για θέσεις εργασίας στην Ελλάδα. Αυτά κατ’ αρχάς. Φυσικά είμαστε αρνητικοί.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Έκλεισε και ο κατάλογος των ομιλητών. Περνάμε τώρα στον κ. Λοβέρδο, εισηγητή της Δημοκρατικής Συμπαράταξης.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Μέχρι να έρθει ο κ. Λοβέρδος στο Βήμα, θα ήθελα να πω –αν μου επιτρέπετε, κύριε Πρόεδρε- ότι η τροπολογία κατατέθηκε κατ’ αρχάς σε νομοσχέδιο του Υπουργείου Παιδείας και ζητήθηκε από τη Γενική Γραμματεία και το Προεδρείο να μη συζητηθεί το νομοσχέδιο του Υπουργείου Παιδείας, αλλά σε συναφές νομοσχέδιο του Υπουργείου Εθνικής Άμυνας. Γι’ αυτό και άλλαξε. Η τροπολογία είχε κατατεθεί στο νομοσχέδιο του Υπουργείου Παιδείας.

**ΣΙΜΟΣ ΚΕΔΙΚΟΓΛΟΥ:** Και δεν το μάθαμε;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Σας το λέω. Το είχαμε καταθέσει και η Γενική Γραμματεία της Κυβέρνησης είπε να μπει σε σχέδιο νόμου του ΥΠΕΘΑ.

**ΣΙΜΟΣ ΚΕΔΙΚΟΓΛΟΥ:** Παραμονή των Φώτων το μάθαμε, κύριε Υπουργέ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Δεν το κάναμε εμείς αυτό, αλλά η Γενική Γραμματεία για λόγους μεγαλύτερης διαφάνειας και για να μην περάσει σε άσχετο νομοσχέδιο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, κυρίες και κύριοι Βουλευτές, πριν μπω στα θέματα μας, να ευχηθώ, καλή χρονιά με υγεία και προκοπή για όλες και όλους.

Θέλω να είμαι καθαρός, ξεκάθαρος, σε σχέση με την κύρωση, για να μπω και στα υπόλοιπα μετά. Εμείς, ως Δημοκρατική Συμπαράταξη, και ως ΠΑΣΟΚ εδώ και χρόνια ήμασταν σύμφωνοι με τη νατοϊκή πλεύση της χώρας. Μάλιστα και προσωπικά είχα την ευθύνη σε σχέση με τη Σούδα να φέρω στη Βουλή τη σχετική κύρωση το 2002, όταν και το Κομμουνιστικό Κόμμα προφανέστατα, αλλά και ο Συνασπισμός τότε. Φυσικά σε σχέση με την Ανώτατη Συμμαχική Διοίκηση Μετασχηματισμού και τη σχέση της με το Υπουργείο Άμυνας, είμαστε απολύτως θετικοί. Ξεκίνησε από το 2002 και πρέπει να προχωρήσει. Θεωρώ ότι η κύρωση έχει νόημα.

Έχω, όμως, μία ερώτηση να κάνω στον παρόντα -λείπει σήμερα- κατά την κύρωση του συγκεκριμένου μνημονίου τη Δευτέρα, Αναπληρωτή Υπουργό κ. Ρήγα. Με αυτή τη γραμμή πλεύσης που έχει η χώρα, είναι σύμφωνος; Ήταν πριν από λίγους μήνες γραμματέας του κόμματος του ΣΥΡΙΖΑ. Το κόμμα έχει αυτή τη γραμμή πλεύσης; Πόσα όρια, έχει ή δεν έχει, η υποκρισία;

Δεν θα αναφερθώ σε στελέχη του ΣΥΡΙΖΑ, όπως ο κ. Δρίτσας. Έχω πρόσφατα, όμως, αυτά που έλεγε τότε. Θα αναφερθώ, στον Πρωθυπουργό της χώρας, τότε αρχηγό Αξιωματικής Αντιπολίτευσης και το τι είπε στη Θεσσαλονίκη. Έλεγε «Εμείς δεν αλλάζουμε θέσεις σαν πουκάμισα. Η εκτίμησή μας ήταν και παραμένει ότι στις διεθνείς ισορροπίες ο στρατιωτικός σχηματισμός του ΝΑΤΟ αφορά μία παρελθούσα εποχή, την εποχή του Ψυχρού Πολέμου και δεν έχει λόγο πια ύπαρξης». Αυτά τα έλεγε ο κ. Τσίπρας το φθινόπωρο του 2014. Τι μετάλλαξη είναι αυτή που έχετε κάνει; Μεγαλαυχίες και προσαρμογές! Και μας ήρθε εδώ τη Δευτέρα ο κ. Ρήγας -ο μέχρι πριν από λίγες εβδομάδες γραμματέας του ΣΥΡΙΖΑ- να μας εισηγηθεί μία κύρωση, ως ο κορυφαίος νατοϊκός υποστηρικτής στη χώρα μας. Φτάνει πια! Σας έχει πάρει χαμπάρι όλος ο κόσμος. Και φεύγετε, κυρίες και κύριοι του ΣΥΡΙΖΑ, και όσο είναι η ώρα να φύγετε νωρίτερα, γιατί δημιουργείτε μονίμως προβλήματα και κοροϊδεύετε τον κόσμο και αυτός το καταλαβαίνει. «Δαμασκηνή μεταμόρφωση», για ποιον λόγο; Πότε κοροϊδεύατε; Τότε ή τώρα;

Και τα λέγαμε αυτά, για την κύρωση πάντα, μέχρι τις 17:15΄ της Δευτέρας στη Διαρκή Επιτροπή Εξωτερικών και Άμυνας. Εγώ, μάλιστα, κύριε Υπουργέ, επειδή ήξερα ότι ήσασταν στο εξωτερικό, είπα του κ. Ρήγα χωρίς να ξέρω ότι υπάρχει τροπολογία: «Δεν μου λέτε, εσείς που φωτογραφίζετε στο Υπουργείο εδώ και πέντε χρόνια τη δεδηλωμένη, δεν μας λέτε και κάτι για τη δεδηλωμένη αντί να τα διαβάζουμε από τις εφημερίδες και τα sites;» Και το είπα αυτό χωρίς να ξέρω ότι κυριολεκτώ. Κυριολεκτούσα, αλλά το έμαθα στις 18:00΄, γιατί στις 17:15΄, αφού ψήφισε η επιτροπή, φύγαμε και είδαμε ότι είχε κατατεθεί η τροπολογία.

Δεν είναι εμπαιγμός της Επιτροπής Εξωτερικών και Άμυνας αυτός, που επί πέντε χρόνια που κυβερνάτε έχουμε κρατήσει πατριωτική στάση και δεν έχουμε μεταφέρει εκεί τις αθλιότητες που κάνετε γενικά; Σας φερθήκαμε σωστά. Γιατί μας κοροϊδεύετε με αυτόν τον έκδηλο τρόπο, που τον καταλαβαίνουν όλοι οι Βουλευτές;

Το κάνατε όμως. Και ο κ. Ρήγας σήμερα δεν είναι εδώ, δεν έχει πρόσωπο, γιατί έπρεπε τη Δευτέρα να είναι σαφής και να πάρει στην πλάτη του μια τροπολογία, η οποία έπρεπε να έχει περάσει και από την Επιτροπή Εξοπλιστικών Προγραμμάτων, που είναι ο κ. Θεοχαρόπουλος εκεί και θα μπορούσαμε να έχουμε κουβεντιάσει, γιατί αναγνωρίζουμε ότι δεν μιλάμε για δαπάνη. Και η έκθεση του Γενικού Λογιστηρίου λέει ότι μιλάμε για έσοδο για το οποίο, όμως, υπάρχουν απορίες και εγώ θέλω να θέσω ερωτήματα.

Κατ’ αρχάς, υπάρχει ένα ζήτημα ορολογικό που παραπέμπει στα νομοθετικά θέματα. Από τον νόμο Βενιζέλου του 2011, τα αντισταθμιστικά οφέλη, προσαρμοσμένα και σε κοινοτική οδηγία, τα καταργήσαμε. Αυτό είναι αντισταθμιστικό. Θα έλεγε κανείς ότι η υπό κατασκευή έργου έχει χαρακτηριστικά αντισταθμιστικού προγράμματος. Εδώ ο νόμος λέει ότι δεν είναι, το ορίζει αλλιώς. Ωραία, αυτή η διαφορά ανάμεσα στην ονομαστική και πραγματική αξία της, που είναι αναφορά του σχεδίου νόμου, της τροπολογίας...

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Δεν υπάρχει, όμως, διαφορά καμμία.

**ΑΝΔΡΕΑΣ ΛΟΒΕΡΔΟΣ:** Η ερώτησή μου, όμως, είναι αν η ονομαστική είναι 230 εκατομμύρια, η πραγματική με τη χρήση συγκεκριμένων συντελεστών πόσο θα καταστεί;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Η ίδια.

**ΑΝΔΡΕΑΣ ΛΟΒΕΡΔΟΣ:** Μπορεί να είναι 5 εκατομμύρια, μπορεί να είναι δέκα; Πόση θα είναι;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** 230.

**ΑΝΔΡΕΑΣ ΛΟΒΕΡΔΟΣ:** Αυτό χρειάζεται από την πλευρά σας μία διευκρίνιση, όταν θα τοποθετηθείτε στη δευτερολογία σας με τεχνικούς και συγκεκριμένους όρους για να καταλάβουμε.

Υπάρχει, επίσης, και ακόμη μια διατύπωση η οποία δημιουργεί προβληματισμό. Βάσει -λέει- προϋπαρχουσών συμβάσεων. Να το καταλάβω. Θέλω, όμως, να ξέρω και ποιες είναι αυτές. Προφανώς, προϋπαρχουσών συμβάσεων που προέβλεπαν αντισταθμιστικά, καταλαβαίνω. Θέλω την εξήγησή σας. Και αμέσως μετά μιλάει και για παρεπόμενες συμβάσεις. Θέλουμε να ξέρουμε πώς τις φαντάζεστε αυτές τις παρεπόμενες.

Επίσης, η Εθνική Αντιπροσωπεία πρέπει να γνωρίζει ποια είναι τα προγράμματα που θα πάνε στην ΕΑΒ και σε τι ύψος. Εμείς, έτσι όπως το κάνατε, ούτε τους εργαζόμενους της ΕΑΒ δεν προλαβαίνουμε να δούμε. Παίρνουμε σημειώσεις, προσπαθούμε να καταρτιστούμε και αυτές οι ταχύτατες διαδικασίες, με τον εμπαιγμό της Επιτροπής Άμυνας και Εξωτερικών Υποθέσεων δεν μας έχουν επιτρέψει να κάνουμε τις απαραίτητες συνεννοήσεις με τον συνδικαλιστικό χώρο για να καταλάβουμε περί τίνος ακριβώς πρόκειται.

Θέλω να μας πείτε με ποιες διαδικασίες θα γίνουν οι συμφωνίες με την ΕΑΒ ή και με άλλες εταιρείες.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθητές και μαθήτριες και τρείς εκπαιδευτικοί συνοδοί τους από τη Λακωνική Σχολή - Εκπαιδευτήρια Φραγκή.

Η Βουλή σάς καλωσορίζει και σας εύχεται καλή χρονιά.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Κούζηλος από τη Χρυσή Αυγή.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Η σημερινή κύρωση, το Μνημόνιο Συνεργασίας είναι μια τυπική ουσιαστικά διαδικασία που αφορά την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού. Σε διάφορες δομές του ΝΑΤΟ και της Ευρωπαϊκής Ένωσης διαθέτουμε συνδέσμους. Ο ρόλος των συνδέσμων είναι να εκπροσωπούν την εθνική στρατηγική στις δομές και στα στρατηγεία που βρίσκονται. Όμως, ο προβληματισμός μας κυρίως πάνω σε αυτά θέματα και για την Ευρωπαϊκή Ένωση και για το ΝΑΤΟ αφορά το ποιον εξυπηρετούν οι όλες διαδικασίες που υπάρχουν στο ΝΑΤΟ και στην Ευρωπαϊκή Ένωση.

Θα μιλήσω μόνο για το ΝΑΤΟ αυτή τη στιγμή και στο κατά πόσο εξυπηρετεί το εθνικό συμφέρον, όταν η χώρα μας έχει γίνει ένα μεγάλο νατοϊκό στρατηγείο. Από εκεί που ο ΣΥΡΙΖΑ έλεγε «έξω από το ΝΑΤΟ», βλέπουμε ότι σε όλη την επικράτεια υπάρχουν νατοϊκές αμερικανικές βάσεις. Βλέπουμε μία ανακολουθία σε όλα αυτά που έλεγε ο ΣΥΡΙΖΑ όλα αυτά τα χρόνια. Και βλέπουμε και τις δηλώσεις της αμερικανικής Κυβέρνησης και του ΝΑΤΟ που λένε ότι ο ΣΥΡΙΖΑ είναι η καλύτερη Κυβέρνηση για το συμφέρον του ΝΑΤΟ και της Ευρωπαϊκής Ένωσης.

Και εδώ, έχουμε πολύ απλά ερωτήματα. Υπάρχουν πάλι νέα δημοσιεύματα για το θέμα των Σκοπίων. Εάν υπάρξει τριχοτόμηση των Σκοπίων, ποια είναι η θέση της χώρας μας; Τι θα κάνουμε; Ποια θέση θα πάρει το ΝΑΤΟ; Θα επέμβουμε και εμείς, σύμφωνα με τη Διάσκεψη της Ουάσιγκτον του ’99;

Γενικά, το ΝΑΤΟ δεν εξυπηρετεί το εθνικό συμφέρον. Γι’ αυτόν τον λόγο, καταψηφίζουμε την εν λόγω κύρωση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

Τον λόγο έχει η κ. Λιάνα Κανέλλη από το ΚΚΕ.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Κύριε Υπουργέ, εμείς γίναμε και σημείο αναφοράς. Ξαφνικά, όταν συζητείται το ΝΑΤΟ έχει γίνει σημείο αναφοράς το ΚΚΕ. Μας κοροϊδεύετε; Εσείς ειδικά της Αντιπολίτευσης, μας κοροϊδεύετε; Κοροϊδεύετε το ΚΚΕ; Διότι το ΚΚΕ έχει σταθερή αντινατοϊκή στάση από ιδρύσεώς του και του ΝΑΤΟ και του ΚΚΕ. Ξαφνικά, γίνατε όλοι σε επίπεδο μικροπολιτικής ψιλο-αντινατοϊκοί; Κι επειδή δεν μπορείτε να το κάνετε κατευθείαν, το κάνετε καραμπόλα διά του ΚΚΕ; Σας πήρε ο πόνος για τη νατοϊκή στάση ή μη της Κυβέρνησης; Κατ’ αρχάς, είναι μνημονιακή, νατοϊκή συγκυβέρνηση. Τι εκπλήσσεσθε; Εδώ δημοψήφισμα έγινε και ανατράπηκε. Η νατοϊκή στάση είναι το ζήτημα σας; Αυτό ως ένα μικρό σχόλιο.

Κύριε Υπουργέ, είναι ευτελιστικό αυτό που γίνεται ως διαδικασία. Εμείς επισημάναμε και στην επιτροπή ότι όταν ήρθε αυτό το νομοσχέδιο εδώ, δεν τηρήθηκε ο Κανονισμός ούτε στα στοιχειώδη. Όπως ξέρετε, δεν μπορεί να εισαχθεί σε επιτροπή αν δεν έχει αναγγελθεί πριν από Βήματος Ολομέλειας. Αυτό ήρθε κυριολεκτικά από το παράθυρο.

Έρχεστε εσείς και μας λέτε ότι επειδή λείπατε στο εξωτερικό, το είχατε βάλει στο νομοσχέδιο του Υπουργείου Παιδείας και ότι στο Παιδείας θεωρήθηκε αντιεκπαιδευτικό. Δεν ξέρω σε τι εκπαιδευόμαστε. Δεν έχω καταλάβει. Εκπαιδευόμαστε σε μία ανοχή διαδικασιών, η οποία μας ξεπερνάει. Ε, είπατε να έρθετε κι εσείς να το στηρίξετε. Βγαίνουμε, κλείνει η πόρτα πίσω μας την Παρασκευή και έρχεται μία τροπολογία και είμαστε εδώ μέσα, στη συγκεκριμένη χώρα, τη συγκεκριμένη στιγμή, με τα συγκεκριμένα προβλήματα για τον λαό, με τη συγκεκριμένη φτώχεια και πείνα και ακούγονται ζητήματα που έχουν ως εξής: Δικά σας λόγια είναι και γραπτά και προφορικά. «Μία τροπολογία για περίπου 230 εκατομμύρια». Τι είναι τα 230 εκατομμύρια και μας λέτε «περίπου»; Δεν υπάρχει ένα αίσθημα αιδούς; «Περίπου»; Ρωτάει κανείς δηλαδή «τι ψιλά έχεις στην τσέπη σου;» και απαντάς «περίπου 2 ευρώ»; Και μας λέτε «περίπου 230 εκατομμύρια», που είναι περίπου αντισταθμιστικά, που δεν είναι αντισταθμιστικά, αλλά είναι προσαρμογή στα αντισταθμιστικά;

Στην πραγματικότητα λύνετε εκκρεμότητες του αμερικανικού, εταιρικών εμφυλίων κολοσσών «BOEING», «LOCKHEED» από το ’99. Να λέμε τα πράγματα με το όνομά τους για το ποια F αεροπλάνα μιλάμε και σε τι αναβάθμιση.

Εμείς θα το καταψηφίσουμε, γιατί είναι στο πλαίσιο των νατοϊκών σχεδιασμών. Μας λέτε ότι θα μείνει κληρονομιά και θα έρθουν εδώ οι σύμμαχοι. Άσπρη μέρα από τους συμμάχους ως διαρκή παρουσία έχει μόνο να σαρκάσει κάποιος για την εισβολή και την κατοχή του νατοϊκού μας συμμάχου στην Κύπρο. Αυτό είναι σίγουρο. Και δεν την έσωσε το ΝΑΤΟ την ιστορία. Επομένως, μην μας πλασάρετε ως εθνικό το νατοϊκό, ως πατριωτικό το νατοϊκό -δεν υπάρχει περίπτωση- γιατί θα μείνουν -λέει- θέσεις εργασίας.

Μας έχουν προκύψει συγκεκριμένες απορίες με αφορμή αυτό. Ούτως ή άλλως θα την καταψηφίσουμε, αφού καταψηφίζουμε και τον τρόπο και την ουσία αυτών που φέρατε και στο γενικό νομοσχέδιο, στη σύμβαση, που τη φέρατε και αυτήν καθυστερημένη για μία δεκαετία.

Έχουμε ακούσει τρία ποσά για την αναβάθμιση: 2,4 από τον Τραμπ, 1,1 από την Κυβέρνηση, κύριε Υπουργέ, και κάποια στιγμή στη συνέντευξή σας, στην παρουσία σας στο Υπουργείο Εθνικής Άμυνας πριν από λίγο καιρό, μιλήσατε για 1,5. Έχουμε δηλαδή 1,5, 1,1 και 2,4 δισεκατομμύρια δολάρια. Διευκρινίστε πόσα θα είναι.

Θέλω να μου πείτε κάτι: ο αρχικός σχεδιασμός, που ξέραμε όλοι μας και είχαμε ακούσει από την Πολεμική Αεροπορία, ήταν ότι θα αναβαθμίζατε ενενήντα τρία F-16. Πήρατε μία απόφαση για ενενήντα τρία -έχουμε παραπάνω- και θα αφήνατε έξω τριάντα, τα οποία αυτά τριάντα ήταν μετά από το 2005 και δεν χρειαζόντουσαν αναβάθμιση. Μετά έρχεται το ΚΥΣΕΑ και προβλέπει εκσυγχρονισμό ογδόντα πέντε αεροσκαφών, από τα οποία εξαιρείτε τα παλαιότερα και εντάσσετε τα νεότερα, του 2005. Τα παλαιότερα είναι που θέλουν. Μπορείτε να μας πείτε πόσα και ποιας εποχής; Είναι μία απορία, να τη λύσουμε.

Δεύτερο, όσον αφορά το αναλογικό και το ψηφιακό στο ραντάρ και στο σύστημα αυτοπροστασίας, είναι συμβατά ή δεν είναι; Δεν είναι προφανώς. Αν θα τα κάνετε συμβατά, πώς θα τα κάνετε; Θα είναι μέσα στο κόστος της αναβάθμισης ή θα μας προκύψει επιπλέον ποσό και επιπλέον τεχνογνωσία;

Τρίτη απορία: Λέτε ότι η «LOCKHEED» θα έχει το πάνω χέρι για το ποσό που αφορά τις υπεργολαβίες. Εδώ που τα λέμε δεν θα χρειαζόντουσαν υπεργολαβίες, αν είχαμε μία πραγματικά εθνική, όπως λέμε εμείς, δημόσια, κρατική βιομηχανία. Δεν θα τις χρειαζόμασταν, θα ήταν ενταγμένες μέσα. Θα ήταν κοινωνικοποιημένα, θα ήταν στα χέρια του λαού αυτά τα πράγματα.

Εντάξει, θα αποφασίζει εκείνη. Με ποια διαδικασία; Θα προκηρύσσει δηλαδή, κατά την άποψή σας, η ΕΑΒ τον διαγωνισμό για την υπεργολαβία, με προδιαγραφές που θα δίνει η «LOCKHEED» και μετά η «LOCKHEED» θα είναι αυτή που θα αποφασίζει ποιος θα είναι ο υπεργολάβος; Ή μήπως έχουμε συναίσθηση ότι αυτό δεν περιλαμβάνει και επιλογή του προσωπικού του κατασκευαστικού και του συμφεροντολογικού, για να αφήσουμε έξω τα χρήματα;

Δηλαδή ομολογείτε, με βάση τη γενική πολιτική, ακόμα και σε μία τροπολογία που φέρνετε εδώ χωρίς να έχει περάσει από την αρμόδια επιτροπή Εξοπλισμών ούτε με την τυπική διαδικασία -έρχεται σαν τροπολογία, είναι περίπου 230.000.000- ομολογείτε ότι δεν είμαστε απλώς ενταγμένοι στο να γίνουμε μια απέραντη νατοϊκή βάση απ’ άκρου σε άκρο της χώρας, αλλά εκλαμβάνεται και ως επένδυση και εξασφάλιση εργασίας. Άγρια Δύση θυμίζει αυτό το πράγμα. Σαν σφραγισμένα θα είναι όλα τα στρατιωτικά και εκπαιδευτικά επί του στρατιωτικού εξοπλισμού ζητήματα, θα είναι σαν να μας μπαίνει και μια σφραγίδα ανθρώπων που ανήκουν κάπου, όχι που εξυπηρετούν. Δεν είναι συμμαχική καν αυτή η αντίληψη, είναι ότι γινόμαστε υπεργολάβοι, τσιράκια, «μεντεσέδες» -δικό σας είναι το λεξιλόγιο-, για να εξυπηρετήσουμε συμφέροντα τα οποία πόρρω απέχουν από τα εθνικά, από την ώρα που δεν τα καθορίζει ο ελληνικός λαός.

Καταψηφίζουμε και τη σύμβαση έτσι όπως έχει έρθει, καταψηφίζουμε και την τροπολογία. Και σας καλούμε -δεν έχω άλλο τρόπο να σας το πω, γιατί τα ζητήματα των Ενόπλων Δυνάμεων οφείλουν να είναι κάπως -πώς να σας το πω;- πιο σεμνά, εκεί εξαντλείται ο πατριωτισμός, όχι κάπου αλλού- να μην πλασάρετε για εθνικό οτιδήποτε αφορά σε αλλότρια συμφέροντα.

Είναι η μεγαλύτερη προσβολή στην ιστορία, στην αγωνιστική ιστορία του ελληνικού λαού να του πλασάρετε για εθνικό οτιδήποτε αφορά νατοϊκά, ιμπεριαλιστικά συμφέροντα, τα οποία δικαιολογούν απολύτως ιστορικά ποιοι είναι πραγματικοί σφαγείς λαών. Αυτό δεν μπορεί να είναι πατριωτικός ορίζοντας για την Ελλάδα.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Κατσίκης, εισηγητής των ΑΝΕΛ.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Δεν έχω να προσθέσω πολλά μετά από τα όσα κατέθεσε ο Υπουργός Εθνικής Άμυνας του οποίου η τοποθέτηση και μεστή και εμπεριστατωμένη και διευκρινιστική ήταν ως προς το περιεχόμενο και την αιτιολογική έκθεση της παρούσης τροπολογίας την οποία και συζητάμε.

Έχω να πω, κύριε Πρόεδρε, ότι αυτή η τροπολογία αναφέρεται στο πλαίσιο διακρατικής συμφωνίας η οποία υπεγράφη στις 30 Απριλίου με την Κυβέρνηση των Ηνωμένων Πολιτειών της Αμερικής για τις ανάγκες υλοποίησης προγράμματος εκσυγχρονισμού και αναβάθμισης των αεροσκαφών F-16 της Πολεμικής Αεροπορίας.

Με αυτήν, λοιπόν, την τροπολογία που συζητάμε εδώ τώρα γίνεται αποδεκτή η προσφορά του αποκλειστικού κατασκευαστή των μαχητικών αεροσκαφών F-16, της εταιρείας δηλαδή «LOCKHEED MARTIN», συνολικής ονομαστικής αξίας τουλάχιστον 230 εκατομμυρίων ευρώ, που περιλαμβάνει συνολικά δώδεκα προγράμματα επ’ ωφελεία του Υπουργείου Εθνικής Άμυνας και της Ελληνικής Αμυντικής Βιομηχανίας.

Τα ανωτέρω προγράμματα αφορούν, μεταξύ άλλων, την εγκατάσταση συλλογών αναβάθμισης αεροσκαφών από την Ελληνική Αεροπορική Βιομηχανία, ΕΑΒ, την κατασκευή επιπλέον υποσυγκροτημάτων αεροσκαφών από την ΕΑΒ και τη δυνατότητα εργοστασιακής συντήρησης κινητήρων.

Με την προτεινόμενη τροπολογία καθίσταται αναγκαία και επωφελής η εγκαθίδρυση και διατήρηση της εγχώριας τεχνολογικής βιομηχανικής βάσης που θα διασφαλίζει την άμεση και στο υψηλότερο δυνατό επίπεδο ανταπόκριση υποστήριξης των Ενόπλων Δυνάμεων, καθώς η απρόσκοπτη χρήση των αεροσκαφών, που διασφαλίζεται μέσω της συγκεκριμένης προσφοράς, πιστεύουμε ότι είναι ζωτικής σημασίας για την εθνική ασφάλεια και την άμυνα της χώρας.

Η αποδοχή της προσφοράς εξασφαλίζει την υλοποίηση του προγράμματος εκσυγχρονισμού των αεροσκαφών και παρέχει σημαντικά οφέλη στην εγχώρια αμυντική βιομηχανία. Η προσφορά του κατασκευαστή παρέχεται χωρίς να επέρχεται οικονομική επιβάρυνση στον κρατικό προϋπολογισμό και αποσκοπεί στην οριστική εκ μέρους του διευθέτηση τυχόν υποχρεώσεών του που απορρέουν από παρεπόμενες συμβάσεις με το ΥΠΕΘΑ και είναι σχετικές με το εν λόγω αντικείμενο.

Δεν προκαλούνται, λοιπόν, πρόσθετες δημοσιονομικές επιπτώσεις επί των προϋπολογισμών των λοιπών φορέων της Γενικής Κυβέρνησης καθόσον δεν επέρχονται τροποποιήσεις στο ύψος των πληρωμών της προαναφερόμενης συναφθείσας διακρατικής συμφωνίας.

Τελειώνοντας θα ήθελα, αφού άκουσα προσεκτικά, κύριοι συνάδελφοι, τα σχόλια των προηγούμενων εισηγητών, να κάνω την εξής παρατήρηση. Θα πρέπει σήμερα να καταλήξουμε αν θέλουμε την υλοποίηση αυτής της διακρατικής συμφωνίας την ίδια στιγμή που στο Αιγαίο γίνεται ένας πόλεμος. Θα πρέπει να καταλήξουμε εάν θέλουμε να εκσυγχρονίσουμε το μέσο της Πολεμικής μας Αεροπορίας για αντιμετώπιση όλων αυτών των προβλημάτων και των απειλών που δεν σταμάτησαν ποτέ να προέρχονται από τον «εξ Ανατολών κίνδυνο».

Βέβαια γνωρίζω ότι κάποιες τοποθετήσεις εκπροσώπων των πολιτικών δυνάμεων έχουν τη γενεσιουργό τους αιτία στην πολιτικοϊδεολογική τους υπόσταση, όπως και κάποιες άλλες τοποθετήσεις εστιάζουν το ενδιαφέρον στο κατά πόσο αυτά τα 230 εκατομμύρια, τα οποία δίδονται υπό μορφή ανταπόδοσης, υπό μορφή παροχής και όχι έκπτωσης, όπως σημείωσε προηγουμένως και ο Υπουργός Εθνικής Άμυνας, εγγυώνται τη διαφάνεια στην υλοποίηση αυτής της προσφοράς, προσφορά για την οποία αναφέρεται και η συγκεκριμένη τροπολογία. Πράγματι είναι θεμιτό να αναπτύσσεται τέτοιος πολιτικός διάλογος σε αυτήν την Αίθουσα. Όπως, επίσης, ευαγγελιζόμενοι και τη διαφάνεια τα στελέχη του Υπουργείου Εθνικής Άμυνας, αρχής γενομένης από την πολιτική ηγεσία, που την εκπροσωπεί ο κ. Πάνος Καμμένος, εδόθη η ευχέρεια σε όλους να έχετε πρόσβαση σε όλα εκείνα τα στοιχεία τα οποία τεκμηριώνουν τα μέχρι τώρα λεχθέντα, τα οποία -επαναλαμβάνω- στοιχειοθετούν τη διαφάνεια αυτού του εγχειρήματος όπως περιγράφεται μέσα από την κατατεθείσα τροπολογία.

Ως εκ τούτου, επειδή, κύριοι συνάδελφοι, πάντα μέχρι σήμερα σε θέματα εθνικής άμυνας είχε αναπτυχθεί μεταξύ μας ένα ενωτικό κλίμα, συναινετικό, προς όφελος της πατρίδας μας και των Ενόπλων Δυνάμεων, θα ήθελα να παρακαλέσω και αυτή τη φορά στο ίδιο συναινετικό κλίμα να ψηφιστεί η κατατεθείσα τροπολογία.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς σας ευχαριστούμε.

Τον λόγο έχει ο κ. Σπυρίδων Δανέλλης από το Ποτάμι.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Η συμβατική υποχρέωση της «LOCKHEED MARTIN» αποτελεί, ως γνωστόν, βασικό προαπαιτούμενο για την υλοποίηση της αναβάθμισης των F-16. Εμείς, το Ποτάμι, συμφωνούμε ως αναγκαιότητα με την υλοποίηση αυτής της αναβάθμισης και βεβαίως δεν έχουμε πρόβλημα με τους νατοϊκούς σχεδιασμούς, γιατί θεωρούμε ότι η στρατηγική επιλογή τού να ανήκεις στη Δύση δεν νοείται αλά καρτ.

Τώρα, κύριε Υπουργέ, η τόσο ανορθόδοξη διαδικασία η οποία ακολουθήθηκε, βεβαίως δημιουργεί το υπόβαθρο για την έκφραση κάθε είδους ερωτημάτων και υπονοιών βεβαίως, μιας και δεν ζούμε σε καιρούς της γνωστής σταθερότητας, αλλά ζούμε σε καιρούς πονηρούς. Έτσι, ένα θέμα το οποίο συνδέεται με τον τόσο αρνητικά επιβαρυμένο όρο των αντισταθμιστικών ωφελημάτων, θα ήθελε μία άλλη αντιμετώπιση.

Νομίζω ότι επίσης θα πρέπει να έχουμε κάποιες απαντήσεις πιο σαφείς, μιας και γνωρίζουμε ότι το σύνολο του έργου θα ανατίθετο στην ΕΑΒ. Θα θέλαμε, λοιπόν, με περισσότερη σαφήνεια να μας απαντήσετε όσον αφορά αυτό το περίπου 30% του έργου το οποίο θα ανατεθεί σε άλλες εταιρείες, να δούμε με ποιες διαδικασίες και με ποιες διασφαλίσεις διαφάνειας θα γίνει αυτό, έτσι ώστε να διαμορφώσουμε μια συνολικότερη αντίληψη. Επί της ουσίας, όμως, ξαναλέω ότι εμείς δεν διαφωνούμε. Θέλουμε, όμως, σαφείς απαντήσεις για το ποιες διαδικασίες θα ακολουθηθούν σε σχέση με τη διαχείριση ενός τόσο ευαίσθητου και λεπτού ζητήματος και μάλιστα τέτοιου μεγέθους.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς σας ευχαριστούμε.

Τον λόγο έχει τώρα ο κ. Σαρίδης από την Ένωση Κεντρώων.

**ΙΩΑΝΝΗΣ ΣΑΡΙΔΗΣ:** Ευχαριστώ πάρα πολύ, κύριε Πρόεδρε.

Για την Κύρωση της Συμφωνίας η Ένωση Κεντρώων θα δώσει θετική ψήφο, συναινεί, δεν έχουμε κάποιο θέμα.

Όσον αφορά τώρα για την τροπολογία η οποία έχει κατατεθεί, έχω τοποθετηθεί πάρα πολλές φορές μέσα σε αυτή την Αίθουσα και έχω πει ότι η χώρα έχει ανάγκη τη μεταξύ μας συνεργασία, τη συνεργασία δηλαδή των πολιτικών δυνάμεων και ότι το μόνο το οποίο μπορεί να το πετύχει αυτό είναι η αλήθεια. Το μόνο το οποίο μπορεί να μας ενώσει μέσα εδώ είναι η αλήθεια.

Η αλήθεια, κυρίες και κύριοι συνάδελφοι, είναι κατά τη γνώμη μου μία πάρα πολύ καλή βάση, ένα πάρα πολύ καλό και ισχυρό θεμέλιο, για να μπορέσουμε να ξεκινήσουμε να χτίζουμε επάνω της την περίφημη πολιτική σταθερότητα, που όλοι μέσα σε αυτή την Αίθουσα γνωρίζουμε πως την έχει ανάγκη ο τόπος και κατά την άποψή μου, για να μπορέσουμε να τη χτίσουμε αυτή την πολιτική σταθερότητα, πρέπει να έχουμε συναίνεση μεταξύ των πολιτικών δυνάμεων. Πολιτική σταθερότητα σημαίνει συνεργασία μεταξύ Βουλευτών που νομοθετούν και Κυβέρνησης. Σημαίνει συναίνεση σε κρίσιμα εθνικά θέματα. Σημαίνει εμπιστοσύνη στη δημοκρατία και στους θεσμούς της.

Η αλήθεια, λοιπόν, είναι εκείνο που μπορεί να τα πετύχει όλα αυτά. Η αλήθεια μπορεί να μας υποχρεώσει να συνεργαστούμε. Η αλήθεια πρέπει να μας αναγκάσει να συνεννοηθούμε. Η αλήθεια είναι εκείνη πάνω στην οποία μπορούμε να στηριχτούμε για να οδηγήσουμε τη χώρα μας στο μέλλον σε υγιείς βάσεις, οι οποίες έχουν εκλείψει εδώ και πάρα πολλά χρόνια.

Δυστυχώς, όμως, αυτή η αλήθεια βρίσκεται ακόμα και σήμερα στην εξορία. Την έχουμε διώξει από την Ελλάδα. Απόδειξη των όσων λέω αποτελούν τα δεκάδες αναπάντητα ερωτήματα τα οποία θέτουν οι Έλληνες πολίτες και στα οποία δεν παίρνουν απάντηση μέσα από αυτό εδώ το Κοινοβούλιο.

Αυτή λοιπόν η αλήθεια, η μοναδική αλήθεια που θα έπρεπε σήμερα να μας οδηγήσει όλους μέσα σε αυτή την Αίθουσα στην υπερψήφιση της τροπολογίας, είναι μια, πως η Τουρκία επιθυμεί και επιδιώκει τον πόλεμο με την Ελλάδα.

Αυτή είναι η αλήθεια που θα έπρεπε για όλους εμάς να είναι ο φάρος που θα μας οδηγήσει στην υπερψήφιση αυτής της τροπολογίας.

Όμως, κύριε Υπουργέ, η ανορθόδοξη διαδικασία η οποία ακολουθείται με τη συγκεκριμένη τροπολογία, ο τρόπος και το περιεχόμενο το οποίο έχει μέσα της, οι πολλές ασάφειες τις οποίες έχει δημιουργήσει, το λίγο χρονικό διάστημα το οποίο έχουμε από την πλευρά μας να τη μελετήσουμε, διώχνουν την αλήθεια αυτήν, τη «γκριζάρουν», της δίνουν σύννεφα.

Κύριε Υπουργέ, εμείς ως Ένωση Κεντρώων θα περιμένουμε να απαντήσουμε στα ερωτήματα τα οποία έχουν θέσει και οι συνάδελφοί μας και θα τοποθετηθούμε μετά από τις απαντήσεις τις οποίες θα δώσετε εσείς για τη συγκεκριμένη τροπολογία.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο κ. Βενιζέλος.

**ΕΥΑΓΓΕΛΟΣ ΒΕΝΙΖΕΛΟΣ:** Κύριε Πρόεδρε, θα ήθελα να προσδιορίσω το αντικείμενο της σημερινής συζήτησης.

Δεν συζητούμε σήμερα για τη συμμετοχή της Ελλάδος στο ΝΑΤΟ. Η Ελλάδα είναι μέλος της Βορειοατλαντικής Συμμαχίας από το 1952. Εντάχθηκε στο πρώτο κύμα διεύρυνσης μαζί με την Τουρκία.

Δεν συζητούμε σήμερα για τη στρατηγική σημασία των ελληνοαμερικανικών σχέσεων. Η Αμερική είναι στρατηγικός εταίρος της Ελλάδος. Αυτό είναι μία σταθερά της εξωτερικής πολιτικής και της πολιτικής ασφάλειας της χώρας.

Δεν συζητούμε σήμερα για τις αντιφάσεις που εμπεριέχει και το νατοϊκό πλαίσιο και το πλαίσιο των ελληνοαμερικανικών σχέσεων, διότι και το ΝΑΤΟ και οι Ηνωμένες Πολιτείες λαμβάνουν υπ’ όψιν και άλλες χώρες και άλλες διαστάσεις και άλλες παραμέτρους στην ευρύτερη περιοχή μας.

Άρα το ζήτημα των ελληνοτουρκικών σχέσεων εμπεριέχει όλα αυτά τα ζητήματα τα επιμέρους, τα οποία όλοι πολύ καλά γνωρίζουμε και βιώνουμε τουλάχιστον από το 1973 και μετά, πριν από την εισβολή στην Κύπρο και τη συνεχιζόμενη κατοχή μεγάλου τμήματος του νησιού.

Αυτό που μας απασχολεί σήμερα είναι στο πλαίσιο των διεθνοπολιτικών επιλογών της χώρας και της στρατηγικής που θα έπρεπε να έχουμε τι κάνουμε σε σχέση με τα εξοπλιστικά προγράμματα και σε σχέση με το συγκεκριμένο πρόγραμμα της αναβάθμισης των F-16. Μάλιστα. Κάποιες κυβερνήσεις στο παρελθόν φρόντισαν να αποκτήσει η χώρα ένα αξιόμαχο αεροπορικό στόλο F-16 και έχουν συνάψει στο παρελθόν συμφωνίες αναβάθμισης και επαναναβάθμισης αυτών των αεροσκαφών.

Άρα προφανώς θυμόμαστε πάρα πολύ καλά τη στάση άλλων κομμάτων, άλλων πολιτικών δυνάμεων, που ήταν και κατά της προμήθειας των αεροσκαφών F-16 και κατά προηγούμενων αναγκαίων προγραμμάτων αναβάθμισης. Δεν έχουμε χάσει τη μνήμη μας. Ξέρουμε τι συμβαίνει. Όμως, αυτός ο «γενιτσαρισμός», αυτή η όψιμη προσχώρηση στην εθνική στρατηγική, αυτή η όψιμη προσχώρηση στο αυτονόητο, ότι η χώρα δεν έχει ασφαλέστερο πλαίσιο αναφοράς από τη Δύση, από το ΝΑΤΟ, από την Ευρώπη, από τις στρατηγικές ελληνοαμερικανικές σχέσεις, οδηγεί σε έλλειψη σοβαρότητας. Εμφανίζει τη σημερινή θνήσκουσα Κυβέρνηση ΣΥΡΙΖΑ - ΑΝΕΛ να προσπαθεί να πείσει ότι είναι ο πιο καλός, ο πιο αποτελεσματικός διαχειριστής των αμερικανικών συμφερόντων, των νατοϊκών συμφερόντων, των ευρωπαϊκών συμφερόντων.

Αυτό, όμως, δεν πλήττει τη σοβαρότητα και την αξιοπιστία των κυβερνώντων ως προσώπων. Πλήττει την αποτελεσματικότητα της εξωτερικής και αμυντικής πολιτικής της χώρας, γιατί όταν ο άλλος σε βλέπει να υπερβάλλεις, να αγωνίζεσαι να πείσεις ότι είσαι πρόθυμος, ότι είσαι έτοιμος να τα δώσεις όλα πριν τη διαπραγμάτευση, δεν σε λαμβάνει σοβαρά υπ’ όψιν. Σε θεωρεί δεδομένο και τελικά δεν μπορείς εσύ, εκπροσωπώντας τη χώρα, να υπερασπιστείς τα εθνικά συμφέροντα και να διαμορφώσεις τους καλύτερους δυνατούς συσχετισμούς επί του πεδίου.

Άρα ενώ είναι σωστή η επιλογή της αναβάθμισης, ενώ βεβαίως στη διαδικασία των διακρατικών συμβάσεων είναι μία διαδικασία η οποία κατά προτίμηση πρέπει να επιλέγεται, έχουμε τώρα εκ του πλαγίου εισαγωγή αντισταθμιστικών ωφελημάτων, εκ των υστέρων, αφού έχει αποφασιστεί η αναβάθμιση και αφού έχει επιλεγεί ο προμηθευτής, ο κύριος κατασκευαστής, που είναι η «LOCKHEED».

Τι είναι τα αντισταθμιστικά ωφελήματα και γιατί τα καταργήσαμε ρητά το 2011 και τα απαγορεύσαμε; Είναι μία κολοσσιαία καταστρατήγηση της νομοθεσίας περί δημοσίων συμβάσεων. Το κράτος έχει ορισμένες ανάγκες, τις οποίες προσδιορίζει με τα όργανά του. Θέλει να τις εξυπηρετήσει με προμήθειες, με συμβάσεις έργων και προμηθειών. Αντί, λοιπόν, να εφαρμόσει τη σχετική εθνική και ευρωπαϊκή νομοθεσία, εκ του πλαγίου, διά του προμηθευτή μετατρέπει αυτή τη διαδικασία σε μία διαδικασία ιδιωτικών και ανεξέλεγκτων συμβάσεων του προμηθευτή με αυτούς οι οποίοι θα έπρεπε είναι προμηθευτές ή κατασκευαστές του δημοσίου.

Αυτό είναι το μεγάλο θέμα, το πρώτο θέμα, ότι έχουμε μία εκ του πλαγίου παραβίαση όλης της νομοθεσίας περί συμβάσεων και προμηθειών στον χώρο των εξοπλισμών, ακόμη και για θέματα που δεν είναι εξοπλιστικά, αλλά είναι παρεπόμενα. Αυτό, όπως αντιλαμβάνεστε, λειτούργησε στο παρελθόν και ως αγωγός διακίνησης χρημάτων και αυτό έπρεπε να παταχθεί, να ακυρωθεί, διότι προσβάλλει και τις αρχές της διαφάνειας.

Αυτό, λοιπόν, ψηφίστηκε το 2011 με ευρυτάτη συναίνεση. Όλοι σχεδόν συμφωνούσαν με τον νέο νόμο για τις αμυντικές προμήθειες και με την κατάργηση των αντισταθμιστικών ωφελημάτων, που είναι και κοινοτική υποχρέωση της χώρας. Δεν το επιτρέπει η κοινοτική νομοθεσία να υπάρχουν τέτοιοι είδους παράπλευροι μηχανισμοί.

Τώρα έρχεται η Κυβέρνηση -η Κυβέρνηση, όχι ο Υπουργός Εθνικής Αμύνης ατομικά- με την υπογραφή του Υπουργού Οικονομικών, και ο κ. Τσίπρας -δεν είναι θέμα του κ. Καμμένου- και λέει: «Επαναφέρω τα αντισταθμιστικά ωφελήματα. Με τον τρόπο αυτό εκκαθαρίζω παλαιότερες εκκρεμείς συμβάσεις αντισταθμιστικών ωφελημάτων με τη συγκεκριμένη εταιρεία, ώστε να υπάρξει καθαρότητα γι’ αυτήν». Και έρχεται δήθεν η Βουλή να αποδεχθεί μία προσφορά 230 εκατομμυρίων. Τι προσφορά; Ευποιίας; Είναι φιλέλληνες και φιλάνθρωποι και κάνουν μία δωρεά στις Ένοπλες Δυνάμεις; Προφανώς, όχι. Αυτό έχει συνυπολογιστεί στο κόστος.

Η Ελλάδα πληρώνει μέσω της κύριας συμφωνίας για την αναβάθμιση. Ο προμηθευτής έχει συνυπολογίσει και όποια επένδυση πρέπει να κάνει στην Ελλάδα, αλλά με τον τρόπο αυτό έρχεται να αναθέσει ιδιωτικές συμβάσεις χωρίς αυτό να ελέγχεται από το δημόσιο και από τα όργανα του δημοσίου, διοικητικά και δικαστικά, άρα καταστρατηγεί τη νομοθεσία για τα αντισταθμιστικά ωφελήματα. Είναι προσφορά τα 230 εκατομμύρια; Όχι. Τα πληρώνει η Ελλάδα στην κύρια σύμβαση.

Γιατί αυτό δημιουργεί περαιτέρω προβλήματα; Γιατί δεν είμαστε καν σίγουροι για το αν πρόκειται για 230 εκατομμύρια. Η έκφραση «ονομαστική αξία 230 εκατομμύρια» τι σημαίνει; Σημαίνει αυτό που σήμαινε, φοβούμαι, στις συμβάσεις των αντισταθμιστικών ωφελημάτων, των οποίων η ονομαστική αξία ήταν ίση με την αξία της κύριας σύμβασης, αλλά η πραγματική ήταν περίπου το 1/10, γι’ αυτό υπήρχε ένας συντελεστής ώστε εικονικά, λογιστικά να αντικρίζεται η αξία της κύριας σύμβασης με τα αντισταθμιστικά. Εάν πρόκειται για πραγματική επένδυση 230 εκατομμυρίων, δεν μπορεί να γίνεται λόγος για ονομαστική αξία. Πρέπει να είναι η πραγματική αξία 230 εκατομμύρια.

Αλλά και πάλι η «LOCKHEED», ορθά ποιούσα, έχει εδώ και είκοσι περίπου χρόνια δική της εταιρική εμπορική σύμβαση συνεργασίας με την ΕΑΒ. Η ΕΑΒ, η Ελληνική Αεροπορική Βιομηχανία, είναι μία από τις καλύτερες βιομηχανίες του είδους της στην Ευρώπη.

Η «LOCKHEED» την έχει επιλέξει όχι για τα ελληνικά προγράμματα, αλλά για την παγκόσμια αγορά και για ορισμένα κρίσιμα τμήματα των F-16 και για ορισμένα κρίσιμα τμήματα των C130. Αυτή είναι μία εταιρική συμφωνία, κρίσιμη και χρήσιμη για την ΕΑΒ. Είναι περίπου το 30% του κύκλου εργασιών της ΕΑΒ.

Ας πάει η «LOCKHEED» να τιμήσει τη συμφωνία αυτή, να την ανανεώσει, να την επεκτείνει ως σύμβαση εταιρεία με εταιρεία, όχι μέσω δήθεν προσφοράς και ψευδώνυμων αντισταθμιστικών ωφελημάτων. Άλλωστε, εδώ δεν πρόκειται για μία σύμβαση «LOCKHEED» - ΕΑΒ. Η ΕΑΒ είναι μία εταιρεία. Εποπτεύεται από το Υπουργείο Οικονομικών. Δεν έχει νομική σχέση με το Υπουργείο Αμύνης.

Εδώ πρόκειται για μία σύμβαση του Υπουργείου Αμύνης, δηλαδή του ελληνικού δημοσίου με τη «LOCKHEED», η οποία στην πραγματικότητα ανοίγει τον δρόμο να μετατραπούν οι δημόσιες προμήθειες σε ιδιωτικές επιλογές της «LOCKHEED» στην Ελλάδα, με λεφτά του δημοσίου που τα πληρώνει στην κύρια σύμβαση.

Άρα, νομίζω ότι το λιγότερο που πρέπει να κάνει η Κυβέρνηση και πρωτίστως ο Υπουργός Οικονομικών που έχει την ευθύνη της εκτέλεσης του προϋπολογισμού, είναι να αποσύρει τη ρύθμιση αυτή, η οποία δεν λύνει κανένα νομικό ζήτημα γι’ αυτούς που θα συνάψουν τις συμβάσεις. Δημιουργεί περαιτέρω προβλήματα. Να ξανασυμβουλευτείτε το Νομικό Συμβούλιο του Κράτους και να εφαρμόσετε την εθνική και την ευρωπαϊκή νομοθεσία στα θέματα αυτά.

**ΠΡΟEΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, κάνω γνωστό στο Σώμα ότι έχει υποβληθεί αίτημα ονομαστικής ψηφοφορίας, η οποία θα διεξαχθεί τη Δευτέρα στις 12.00΄, πριν την έναρξη της συζήτηση επί του νομοσχεδίου του Υπουργείου Παιδείας.

**ΘΕΟΔΩΡΑ ΜΠΑΚΟΓΙΑΝΝΗ:** Από την Τετάρτη θα πάμε στη Δεύτερα;

**ΠΡΟEΔΡΕΥΩΝ (Γεώργιος Βαρεμένος):** Δεν έχει η Ολομέλεια κάτι ενδιάμεσα.

**ΛΙΑΝΑ ΚΑΝΕΛΛΗ:** Σήμερα;

**ΠΡΟEΔΡΕΥΩΝ (Γεώργιος Βαρεμένος):** Είπαμε τη Δευτέρα.

Τον λόγο έχει ο κ. Μπαλλής.

**ΣΥΜΕΩΝ ΜΠΑΛΛΗΣ:** Ευχαριστώ πολύ, κύριε Πρόεδρε.

Ζήτησα να πάρω τον λόγο και γράφτηκα ως ομιλητής, επειδή έγιναν και οι αναφορές στην Επιτροπή Εξοπλιστικών Προγραμμάτων, ώστε να δοθούν και κάποιες διευκρινίσεις.

Καταλαβαίνω και θα μπορούσα να κατανοήσω τα ερωτηματικά που υπάρχουν και για τη διαδικασία που ακολουθήθηκε ίσως και για τον τρόπο με τον οποίο ήρθε η τροπολογία και τα ερωτηματικά που έθεσε και τις διευκρινίσεις που ζήτησε ο κ. Λοβέρδος –οι οποίες πιστεύω και ελπίζω ότι θα δοθούν- αλλά και τον τρόπο με τον οποίο τοποθετήθηκε ο κ. Βενιζέλος, με βάση την εμπειρία του.

Δεν θα μπορούσα, όμως, να καταλάβω την περίπου έκπληξη που άκουσα από την πλευρά της Αξιωματικής Αντιπολίτευσης για την εισαγωγή του θέματος, λες και για πρώτη φορά το ακούσαμε, ότι δηλαδή σε σχέση με την αναβάθμιση των F-16 θα υπάρξει και ένα ζήτημα εμπλοκής της ΕΑΒ.

Δεν ήταν μόνο -όπως είπε ο κ. Κεδίκογλου- στις 20 Σεπτεμβρίου, στη συνεδρίαση της Επιτροπής Εξοπλιστικών, που έγινε μια τέτοια συζήτηση. Να θυμίσω ότι από τον Φεβρουάριο του 2017 έχουν γίνει οι πρώτες αναφορές. Τότε ήταν Αναπληρωτής ο κ. Βίτσας, ο οποίος μιλούσε για την προστιθέμενη αξία που φέρνει στην Ελλάδα στο πλαίσιο του προγράμματος αναβάθμισης των F-16. Γινόταν λόγος ότι ο τρόπος θα ήταν με επέκταση της υπάρχουσας σύμβασης.

Στις 20 Σεπτεμβρίου 2017 πράγματι έγινε αυτή η συνεδρίαση. Όντως, η Νέα Δημοκρατία -ήταν ο κ. Γεωργιάδης τότε- είπε ότι κατ’ αρχάς λέει «ναι» για το πρόγραμμα της αναβάθμισης, αλλά κρατάει την επιφύλαξη για το τελικό ποσό που θα έκρινε αυτή η συμφωνία. Εκεί ο Αρχηγός ΓΕΑ, ο κ. Χριστοδούλου, αναφέρει και πάλι ότι θα υπάρχουν ωφελήματα για την τοπική αμυντική βιομηχανία. Λέει ότι περίπου 200 εκατομμύρια –εκείνη την εποχή, όπως έλεγε- υπολογίζεται ότι θα είναι για την ΕΑΒ.

Να θυμίσω, επίσης, ότι στις 2 Απριλίου στη συνεδρίαση της Επιτροπής Εξοπλιστικών έγινε αναφορά –μετά από ερώτηση που έκανε πάλι ο κ. Γεωργιάδης, εάν θυμάμαι καλά- ότι η προθεσμία ήταν μέχρι τις 30 Απριλίου 2018 για να απαντήσουμε στη LOA, όπως είχε πει ο κύριος Υπουργός. Αναφέρεται το τελικό κόστος της αναβάθμισης κοντά στα 1,1 με 1,2 δισεκατομμύρια ευρώ, όχι δολάρια.

Επίσης, εκεί γίνεται και πάλι αναφορά στην ανάγκη εμπλοκής της ΕΑΒ σε όλη αυτή τη διαδικασία, έτσι ώστε να έχουμε την ασφάλεια της αλυσίδας εφοδιασμού για την Πολεμική μας Αεροπορία. Βεβαίως και σε συνεδρίαση τη επιτροπής στις 28 Απριλίου 2018 υπάρχει και σχετικό έγγραφο του Αρχηγού ΓΕΑ, αλλά και στις εισηγήσεις της ημερήσιας διάταξης, όπου πάλι γίνεται αναφορά για την ανάγκη εμπλοκής της ΕΑΒ στη διαδικασία αναβάθμισης των F-16. Αναφέρονται, μάλιστα και οι αριθμοί των αεροσκαφών που θα γίνουν οι εργασίες αναβάθμισης. Εκεί υπάρχει και η αναφορά για τα τριάντα δύο (32) Block 30 που υπάρχει ενδιαφέρον να πουληθούν στο εξωτερικό και για το πώς θα αξιοποιηθούν τα τμήματα από τα Block 52 που θα βγουν στην αναβάθμιση, για να αξιοποιηθούν και να αναβαθμιστούν και τα υπόλοιπα αεροσκάφη της Πολεμικής μας Αεροπορίας, για να έχουμε έναν πολύ ικανό αριθμό αεροσκαφών –δεν χρειάζεται να αναφέρουμε αριθμό- που θα μπορέσουν να επιτελέσουν το καθήκον τους.

Δεν υπάρχει, λοιπόν, έκπληξη και για πρώτη φορά αναφορά ότι στο πλαίσιο της αναβάθμισης θα εμπλακεί η ΕΑΒ. Μάλιστα, έχουν γίνει και αναφορές σε συγκεκριμένα ποσά. Υπάρχουν τα ερωτηματικά, τα οποία πιστεύω ότι θα διευκρινιστούν και θα μπορέσουν να λύσουν απορίες, οι οποίες εκ των πραγμάτων και δικαιολογημένα υπάρχουν.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε τον κ. Μπαλλή.

Τον λόγο έχει τώρα ο κ. Δένδιας, Κοινοβουλευτικός Εκπρόσωπος της Νέας Δημοκρατίας.

**ΓΕΩΡΓΙΟΣ - ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, θα ήθελα κατ’ αρχάς να ευχηθώ στους συναδέλφους καλή χρονιά το 2019, αν και οφείλω να πω ότι αυτή η σημερινή συζήτηση δεν προσδίδει ουσιαστικό περιεχόμενο στην ελπίδα μου για μια καλή κοινοβουλευτική χρονιά.

Θα ήθελα κατ’ αρχάς να αναφερθώ για λίγο στο ευρύτερο πολιτικό ζήτημα. Ο παριστάμενος Υπουργός Εθνικής Αμύνης, κυρίες και κύριοι συνάδελφοι, εάν αυτά τα οποία έχουν δει το φως της δημοσιότητας είναι ακριβή, βρίσκεται καθ’ οδόν προς την έξοδό του από την Κυβέρνηση. Έρχεται, όμως, εδώ για να εισηγηθεί διά της υπογραφής του και με την υπογραφή του Υπουργού Οικονομικών –κατ’ εξοχήν, δηλαδή, εκφραστή της κυβερνητικής πολιτικής- όχι μόνο το συγκεκριμένο νομοθέτημα, αλλά και τη συγκεκριμένη τροπολογία.

Παρατήρηση πρώτη: Καλό θα ήταν ο παριστάμενος Υπουργός να μας πει τι συμβαίνει ως προς την ύπαρξη ή τη μη ύπαρξη κοινοβουλευτικής πλειοψηφίας.

Δεύτερο θέμα: Κυρίες και κύριοι συνάδελφοι, υφίσταται εδώ ένα θέμα ουσίας. Είναι φανερό ότι η κυβερνητική πρωτοβουλία να φέρει μετά από δεκατέσσερα χρόνια προς ψήφιση το μνημόνιο αυτό δεν έγινε επειδή κατά τις άγιες μέρες των Χριστουγέννων και ιδίως κατά την ημέρα των Φώτων διά της επιφοιτήσεως αποφάσισε ότι πρέπει να διορθωθεί αυτή η μακρά εκκρεμότητα των δεκατεσσάρων ετών.

**ΝΙΚΟΛΑΟΣ ΦΙΛΗΣ:** Είναι άλλη ημέρα η Επιφοίτηση.

**ΓΕΩΡΓΙΟΣ - ΝΙΚΟΛΑΟΣ ΔΕΝΔΙΑΣ:** Είναι από πριν. Το ξέρω, το ξέρω. Αναφέρομαι στην Ολομέλεια, κύριε Φίλη. Γνωρίζω το ενδιαφέρον σας για τα θρησκευτικά, το οποίο βεβαίως είναι εγκυκλοπαιδικό και δεν συνιστά δήλωση πίστεως, αλλά εν πάση περιπτώσει, αν θέλετε, αφήστε με να τελειώσω.

**ΠΡΟΕΔΡΕΥΩΝ (Γεώργιος Βαρεμένος):** Ήταν του Αγίου Νικολάου.

**ΓEΩΡΓΙΟΣ - ΝΙΚΟΛΑΟΣ ΔΕΝΔΙΑΣ:** Μπορούμε, όμως, αν θέλετε, να συζητήσουμε, οποτεδήποτε θέλετε, τυχόν ανησυχίες για τα θέματα Επιφάνειας –εννοώ του Αγίου Πνεύματος- στην αντίληψή σας για τα πράγματα.

Πάμε, λοιπόν, τώρα εδώ. Χρησιμοποιείτε αυτό το μνημόνιο ως όχημα μεταφοράς του μεγάλου –είναι η αλήθεια- βάρους αυτής της τροπολογίας. Αυτή η τροπολογία εγείρει κατ’ αρχάς τεράστια θέματα ουσίας και εγείρει και θέματα διαδικασίας. Τα θέματα ουσίας είναι τα σημαντικότερα. Είναι ευθέως αντίθετη στις διατάξεις που ψηφίστηκαν εδώ με τεράστια πλειοψηφία του ν.3978/2011 και της συνάδουσας με τον νόμο αυτό ευρωπαϊκής νομοθεσίας.

Θυμίζω, κυρίες και κύριοι συνάδελφοι, ότι ο νόμος αυτός ψηφίστηκε μ’ αυτή τη γενική αποδοχή, για να θέσει τέλος σε μια πηγή βαθύτατης διαφθοράς και διαπιστωμένης διαφθοράς στη δημόσια ζωή της χώρας. Αναφέρομαι στα αντισταθμιστικά, τα οποία συνόδευαν παλαιότερα τα εξοπλιστικά.

Εναντίον, λοιπόν, αυτής της γενικής αποδοχής και της γενικής αντίληψης, έρχεται αυτή εδώ η τροπολογία, η οποία προφανώς αφορά αντισταθμιστικά.

Εμφανίζεται δε με έναν τρόπο χαριτωμένο -πρέπει να πω επιεικώς, αν δεν υποτιμά τη νοημοσύνη του Κοινοβουλίου- ως προσφορά, φαντάζομαι, καρδιάς, ως προσφορά, φαντάζομαι, περισσεύματος καλοσύνης προς το ελληνικό δημόσιο από την «LOCKHEED MARTIN», χωρίς βεβαίως αυτήν την προσφορά και το περιεχόμενό της να το γνωρίζει οιοσδήποτε. Διότι αυτή η προσφορά δεν πέρασε μέσα από την αρμόδια για τα εξοπλιστικά επιτροπή, δεν ετέθη σε καμμία βάσανο ούτε σε άτυπη γνώση οιουδήποτε, καθ’ όσον γνωρίζουμε, ευρισκομένου μέσα στην Αίθουσα αυτή στα έδρανα του Κοινοβουλίου. Δεν αναφέρομαι στους πολυπληθείς κυρίους στα κυβερνητικά έδρανα, διότι δεν γνωρίζω τι γνωρίζουν αυτοί ούτε καν τις ιδιότητές τους.

Έχω δε, επίσης, να πω –θα μου επιτρέψετε ένα λεπτό παραπάνω, κύριε Πρόεδρε- ότι αναφερόμεθα σε κατάρτιση συμβάσεως της οποίας ούτε το σχέδιο οιοσδήποτε είδε. Και όλο αυτό, κυρίες και κύριοι συνάδελφοι, κάτω από το κάλυμμα της ενίσχυσης της εθνικής βιομηχανίας, το οποίο και αυτό δεν αντέχει σε κριτική. Διότι ευθέως ελέχθη προηγουμένως ότι υπάρχει ήδη συμβατικό πλαίσιο μεταξύ της «LOCKHEED MARTIN» και της ΕΑΒ, το οποίο θα μπορούσε να αξιοποιηθεί.

Επίσης, ούτε το ποσό δεν υπάρχει διευκρινισμένο εδώ. Σας διαβάζω από την τροπολογία, η οποία λέει επί λέξει: «συνολικής ονομαστικής αξίας τουλάχιστον 230 εκατομμυρίων ευρώ». Έχουμε δηλαδή δύο ευθέως αντικρουόμενες λέξεις: από τη μία το «ονομαστικής», που ρητώς αναφέρεται σε αντιδιαστολή με το «πραγματικής», και αφ’ ετέρου το «τουλάχιστον», που δημιουργεί πλήρη ασυναρτησία ως προς το ποσό και αδυναμία ελέγχου. Ήδη κατά την τοποθέτηση προηγουμένως του κυρίου Υπουργού έγινε σαφές ότι αυτά τα θεωρητικά 230 εκατομμύρια –ονομαστικά τουλάχιστον «τρέχα γύρευε» ποιο είναι το ακριβές ποσό- δεν θα δοθούν στο σύνολό τους στην ΕΑΒ, αλλά κατά ένα ποσό 70 εκατομμύριων –ονομαστικά τουλάχιστον, «τρέχα γύρευε» ποιο είναι το ποσό- θα δοθούν και σε ιδιώτες κατασκευαστές, τους οποίους ποιος θα προσδιορίσει; Η «LOCKHEED MARTIN».

Και όλα αυτά με ποιο ποσό γίνονται, κυρίες και κύριοι συνάδελφοι; Όχι, βεβαίως, με προσφορά εγκαρδιότητας, καλοσύνης και αγάπης της «LOCKHEED MARTIN», αλλά με το υστέρημα του Έλληνα φορολογούμενου, το οποίο είναι ενσωματωμένο στο τίμημα από το οποίο αφαιρείται το συγκεκριμένο ποσό. Και επ’ αυτού καλείσθε να ψηφίσετε μέσα από μια τροπολογία την επομένη των εορτών, χωρίς καμμιά προεργασία, την οποία εισηγείται ένα κόμμα το οποίο επί της αρχής είναι εναντίον του ΝΑΤΟ, εναντίον της συμμετοχής μας στη συμμαχία, εναντίον των Ηνωμένων Πολιτειών, εναντίον των εξοπλισμών.

Κυρίες και κύριοι συνάδελφοι, είναι σοβαρά αυτά τα πράγματα, αν δέχεσθε οποιαδήποτε κριτική, χωρίς να προσθέσω ότι αυτό το εισηγείται μαζί με τον Υπουργό Οικονομικών, ο οποίος επανειλημμένως από εδώ μας έχει κάνει μάθημα αριστεροφροσύνης; Γίνεται η εισήγηση από ποιον; Από έναν Υπουργό ο οποίος ευθέως έχει δηλώσει τη διαφωνία του με την κύρια κυβερνητική γραμμή και βρίσκεται πιθανόν καθ’ οδόν εξόδου από την Κυβέρνηση. Πείτε μας τώρα οποιοσδήποτε έλλογος άνθρωπος μέσα σε αυτήν την Αίθουσα τι συμπέρασμα βγάζει απ’ όλα αυτά που έχετε να μας πείτε.

Κυρίες και κύριοι συνάδελφοι, ως προς την Κυβέρνηση έχω χάσει κάθε ελπίδα. Ξέρω καλά ότι χάνω το σάλιο μου όλα αυτά τα χρόνια, αλλά τουλάχιστον ως προς τους Βουλευτές της κοινοβουλευτικής Πλειοψηφίας –και αναφέρομαι στην Πλειοψηφία του ΣΥΡΙΖΑ- σας λέω ένα πράγμα: Έχετε τουλάχιστον την υποχρέωση, κυρίες και κύριοι συνάδελφοι, να προασπίσετε ό,τι έχει απομείνει από την κοινοβουλευτική σας αξιοπρέπεια. Ψηφίζοντας τέτοιες διατάξεις δεν το πράττετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Σπυρίδων - Άδωνις Γεωργιάδης έχει τον λόγο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Θα είχα και εγώ, κύριε Πρόεδρε, πολύ την όρεξη να πειράξω τον κ. Δρίτσα με τον οποίο πριν από μερικά χρόνια είχα στην Αίθουσα αυτή μια πολύ μεγάλη συζήτηση για τις θέσεις του ΣΥΡΙΖΑ για το ΝΑΤΟ και που ορκιζόταν για τις συνεδριακές αποφάσεις του ΣΥΡΙΖΑ κατά του ΝΑΤΟ, αλλά, νομίζω, δεν είναι η μέρα. Διότι αυτό που έχει συμβεί, κυρίες και κύριοι, είναι εξωφρενικό.

Κύριε Υπουργέ, τι μας είπατε προ ολίγου; Μας είπατε ότι δεν συζητήσαμε την τροπολογία αυτή στην Επιτροπή Εξοπλισμών, στην οποία εκ του νόμου έρχονται τα πάντα, πριν φθάσουν στην Ολομέλεια, σε ό,τι αφορά σε προμήθειες των Ενόπλων Δυνάμεων, διότι λείπατε από την Ελλάδα. Κοινώς, επειδή ήσασταν στο πάρτι της κόρης του Εμίρη του Ντουμπάι, η Ελλάδα και η Ελληνική Βουλή δεν έπρεπε να μάθουν ότι σκοπεύετε να φέρετε αντισταθμιστικά ωφελήματα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Αυτά τα λέει η κ. Μπακογιάννη!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Μπαλλή, σας μιλάω πολύ καλόπιστα: Όσα είπατε είναι λάθος. Και διαβάσατε και από τα Πρακτικά της Επιτροπής Εξοπλιστικών, που είναι απόρρητα. Αλλά το προσπερνάω αυτό. Το προσπερνάω ότι διαβάσατε στη Βουλή απόρρητα Πρακτικά.

**ΣΥΜΕΩΝ ΜΠΑΛΛΗΣ:** Τους τίτλους είπα, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εκείνη την ημέρα, αν θυμάστε, είχαμε βγάλει και τα κινητά από την Αίθουσα, κατ’ απαίτηση του Υπουργού, για να μην ακούγονται αυτά δημόσια. Αλλά, εν πάση περιπτώσει, προσπερνάω το τυπικό.

Ό,τι διαβάσατε αφορούσε στην κύρια σύμβαση αναβαθμίσεως των F-16 και των πραγμάτων που η «LOCKHEED MARTIN» θα αναλάμβανε να δώσει σαν sub constructor, σαν υποκατασκευαστής, στην ΕΑΒ. Άσχετα εντελώς με τη σημερινή τροπολογία. Καμμία σχέση. Μπερδευτήκατε.

Αυτό το οποίο συζητάμε σήμερα δεν είχε συζητηθεί ποτέ στην Επιτροπή Εξοπλισμών και δεν είχε ούτε καν υπονοηθεί. Αντιθέτως, και ο κ. Καμμένος και ο κ. Τσίπρας σε όλες τους τις δημόσιες τοποθετήσεις διερρήγνυαν τα ιμάτιά τους ότι επί εποχής ΣΥΡΙΖΑ - ΑΝΕΛ δεν θα υπάρχουν ποτέ αντισταθμιστικά ωφελήματα, διότι τα αντισταθμιστικά ωφελήματα ήταν ο τρόπος για να γίνεται η διαφθορά και να παίρνουν χρήματα οι επίορκοι. Αυτά είναι λέξεις του κ. Καμμένου και λέξεις του κ. Τσίπρα. Μάλιστα, ο κ. Τσίπρας επιπλέον είχε πει ότι θα δώσουν μάχη για να μειωθεί το τίμημα έναντι όποιων άλλων υποχρεώσεων της «LOCKHEED MARTIN» και αντισταθμιστικών ωφελημάτων του παρελθόντος.

Πάμε τώρα στην ουσία.

Είπατε, κύριε Υπουργέ, ότι δεσμεύεται η χώρα, λόγω της παλαιάς συμβάσεως του 2005, μέχρι τον Μάρτιο του 2019 να ολοκληρώσει τη διαδικασία των αντισταθμιστικών ωφελημάτων. Παρακαλώ πολύ, να καταθέσετε στη Βουλή το έγγραφο, βάσει του οποίου προβλεπόταν στη σύμβαση του 2005 ως καταληκτική ημερομηνία ο Μάρτιος του 2019. Διότι σε όλη τη σύμβαση του 2005 η μόνη αναφορά που υπάρχει -τουλάχιστον απ’ ό,τι είδα εγώ- είναι πενταετής δυνατότητα παράτασης, δηλαδή το αργότερο ως το 2010. Σήμερα για πρώτη φορά ακούσαμε από τον Υπουργό Εθνικής Άμυνας ότι δεν ήταν η παράταση μέχρι το 2010, αλλά ήταν η ενδεχόμενη παράταση μέχρι το 2019. Παρακαλώ πολύ, επειδή αυτό είναι πολύ σοβαρό και είναι επί της ουσίας, να καταθέσετε στη Βουλή το έγγραφο που λέει από το 2005 ότι μπορεί να γίνει η ολοκλήρωση μέχρι τον Μάρτιο του 2019.

Εάν δεν έχετε τέτοιο έγγραφο, κύριε Υπουργέ, έχετε πει ψέματα στην Ολομέλεια για κάτι τόσο πολύ σοβαρό. Και είμαι βέβαιος ότι οι Βουλευτές του ΣΥΡΙΖΑ δεν πρόκειται να επιτρέψουν τέτοια ατιμία, όσο πειθήνια όργανα και αν είναι αυτής της κυβερνητικής Πλειοψηφίας.

Επιπλέον, κύριε Υπουργέ, για να μην προσβάλλετε τη νοημοσύνη μας –γιατί μας προσβάλλετε διαρκώς- είπατε ότι την επιλογή θα την κάνει η «LOCKHEED MARTIN», εννοώ των εταιρειών που θα πάρουν τα χρήματα τα επιπλέον, πέραν της ΕΑΒ.

Πρώτον: Ξέρουμε ότι η «LOCKHEED MARTIN» έχει συγκεκριμένες εταιρείες με τις οποίες συνεργάζεται στην Ελλάδα. Και μάλιστα, εταιρείες δικών σας ανθρώπων, πολύ φίλων σας, που σας έχουμε δει σε δεκάδες φωτογραφίες μαζί τους -δεν λέω παρανόμως, νομίμως- σε εκθέσεις στο εξωτερικό! Άρα, μην μας λέτε ότι η «LOCKHEED MARTIN» θα επιλέξει. Ξέρουμε με ποιον συνεργάζεται η «LOCKHEED MARTIN» στην Ελλάδα. Άρα, ξέρουμε και ποιος θα πάρει τα λεφτά. Και το λέω γιατί νομίζετε ότι όλο το Σώμα είναι κουτοί.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Για πείτε τα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Δεν ξέρετε τον λεγόμενο «Χριστιανό»; Δεν τον ξέρετε; Άρα, λοιπόν, μην μας κοροϊδεύετε, κύριε Καμμένε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Να τα πείτε να γραφτούν στα Πρακτικά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εγώ δεν αναφέρω ανθρώπους στο Κοινοβούλιο, όπως εσείς. Λέω ότι οι εταιρείες που συνεργάζεται η «LOCKHEED MARTIN» ξέρουμε ποιες είναι.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ποιες είναι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Και αν ερχόσασταν στην Επιτροπή Εξοπλισμών, όπου είναι κλειστά τα Πρακτικά και δεν είναι στην τηλεόραση, θα μπορούσαμε, κύριε Καμμένε, να τα πούμε. Αλλά τι κάνατε;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Να το πείτε τώρα, κύριε Γεωργιάδη, το όνομα της εταιρείας που ξέρετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Να φέρετε στην επιτροπή την τροπολογία.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Να πείτε τα ονόματα. Έχετε υποχρέωση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Να φέρετε στην επιτροπή την τροπολογία, κύριε Καμμένε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Να πείτε τα ονόματα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Παρακάμψατε τον νόμο!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Πείτε τα ονόματα των εταιρειών ενώπιον του Κοινοβουλίου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Παρακάμψατε τον νόμο!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Πείτε τα ονόματα! Αν δεν είστε ψεύτης, πείτε τα ονόματα των εταιρειών!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, με διακόπτει.

Θα φέρετε την τροπολογία, κυρίες και κύριοι, στην Επιτροπή Εξοπλισμών, όπως προβλέπει ο νόμος, που είναι κλειστή η συνεδρίαση και τότε θα μπορούμε να πούμε και τα ονόματα. Όχι στην Ολομέλεια για να θίγουμε ανθρώπους.

Ξαναλέω, όμως: Κύριε Υπουργέ, ενώ υποτίθεται έχουμε το θρίλερ ότι θα φύγετε από την Κυβέρνηση, είτε σήμερα είτε την Παρασκευή είτε την άλλη Παρασκευή, γιατί δεν αφήσατε, αφού το περιθώριο του χρόνου είναι μέχρι τον Μάρτιο, ο επόμενος Υπουργός Αμύνης να φέρει τη συγκεκριμένη τροπολογία στη Βουλή, αφού εσείς είναι να φύγετε;

Γιατί έπρεπε εσείς να φέρετε στη Βουλή αυτή την τροπολογία μερικά εικοσιτετράωρα πριν από τη θρυλούμενη έξοδό σας από την Κυβέρνηση; Φυσικά, εγώ δεν πιστεύω ότι θα φύγετε, ούτε πιστεύω ότι θα κάνετε τίποτα από όλα αυτά. Την καρέκλα σας τη λατρεύετε.

Οφείλουν, όμως, οι Βουλευτές του ΣΥΡΙΖΑ να τοποθετηθούν. Αναφέρομαι σε εκείνους -γιατί εγώ δεν θα αναφέρω ονόματα και Πρακτικά, κύριε Μπαλλή- επειδή ήμασταν στην Επιτροπή Εξοπλισμών και ξέρουμε ποιοι Βουλευτές του ΣΥΡΙΖΑ είχαν από την αρχή εκφράσει πολύ σοβαρές ενστάσεις για την αναβάθμιση των F-16. Εμείς, ως Νέα Δημοκρατία, ήμασταν πάντα υπέρ της αναβαθμίσεως των F-16. Όμως, πολλοί Βουλευτές του ΣΥΡΙΖΑ είχαν ενστάσεις.

Αυτοί οι Βουλευτές του ΣΥΡΙΖΑ, που έθεταν συνεχώς ενστάσεις για την αναβάθμιση των F-16 σε Viper, θα κάτσουν τώρα να ψηφίσουν μία τροπολογία που έρχεται την τελευταία στιγμή παράνομα; Έρχεται παράνομα και ως προς την ουσία, γιατί πρόκειται περί αντισταθμιστικών ωφελημάτων που απαγορεύει ο νόμος, αλλά και επί της διαδικασίας, διότι θα έπρεπε αυτό να έχει συζητηθεί διεξοδικά στην Επιτροπή Εξοπλισμών για να δούμε μία-μία ποιες είναι οι εταιρείες.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, βάλτε μια τελεία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Τελειώνω, κύριε Πρόεδρε.

Για να μην μας κοροϊδεύει ο κ. Καμμένος, δεν είναι μόνο οι εταιρείες που θα επιλέξει η «LOCKHEED MARTIN», είναι και οι εταιρείες που πρέπει να επιλέξει μετά η ΕΑΒ, ως υποκατασκευαστές των δικών της έργων, που δεν μπορεί εκείνη να υλοποιήσει.

Άρα, κυρίες και κύριοι συνάδελφοι, η μόνη λογική λύση είναι αυτή η τροπολογία να αποσυρθεί. Εάν η Κυβέρνηση επιμένει να τη φέρει, θα τη φέρει πρώτα στην Επιτροπή Εξοπλισμών, εκεί θα γίνει μια πολιτισμένη και λογική συζήτηση λογικών ανθρώπων, με καθαρότητα και διαφάνεια και όχι «κάτω από το τραπέζι», όπως πήγε να την κάνει ο Υπουργός κ. Καμμένος.

Γιατί εδώ μάθαμε- και με αυτό κλείνω- ότι εκτός από τα αεροπλάνα stealth, υπάρχουν και οι τροπολογίες stealth.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Γιατί προ ολίγου μάθαμε ότι πήγε πρώτα στο Υπουργείο Παιδείας -ουδείς το έμαθε- και ξαφνικά έρχεται μετά τα Φώτα σε μια κύρωση σύμβασης μόνο και μόνο για να περάσει από τη Βουλή, όσο πιο γρήγορα γινόταν, με την πιο ταχεία διαδικασία, με την πιο αδιαφανή διαδικασία, για κάτι το οποίο οι ίδιοι λέτε διαρκώς ότι αποτελεί άντρο διαφθοράς.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Θα είναι ντροπή, εάν δεν αποσύρετε αυτή την τροπολογία.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κεγκέρογλου έχει τον λόγο από τη Δημοκρατική Συμπαράταξη.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Σας παρακαλώ, κύριε Πρόεδρε, θα ήθελα τον λόγο για δύο λεπτά.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Καταθέτω στη Βουλή, επειδή ο κ. Γεωργιάδης πάλι είχε ένα παραλήρημα, την τροποποίηση Νο.9 της Σύμβασης Αντισταθμιστικών Ωφελημάτων με ημερομηνία 11-4-2017, που προβλέπει ακριβώς τη λήξη σε δύο έτη, δηλαδή στις 11-4-2019.

**ΘΕΟΔΩΡΑ ΜΠΑΚΟΓΙΑΝΝΗ:** Του 2017 λέτε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Λέω για την τροποποίηση της Σύμβασης Αντισταθμιστικών Ωφελημάτων Νο.16/2000, η οποία επικυρώθηκε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Για τη σύμβαση του 2005 σας λέμε εμείς.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Για τη σύμβαση 16 του 2000 σας λέω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μα είναι άλλη σύμβαση αυτή.

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ακούστε. Η σύμβαση είναι η ίδια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εμείς λέμε για τη σύμβαση του 2005 του Σπηλιωτόπουλου. Αυτή που λέτε εσείς είναι του Σημίτη, το 2000.

**ΠΡΟΕΔΡΕΥΩΝ (Γεώργιος Βαρεμένος):** Μου αρέσει, κύριε Γεωργιάδη, που δεν θέλετε να σας διακόπτουν. Αυτό μου αρέσει πάρα πολύ. Μοιάζει με ανέκδοτο αυτό τώρα, έτσι; Είναι η ώρα των ανεκδότων τώρα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μα είναι άλλη σύμβαση, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Υπουργέ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Λέει, λοιπόν, η σύμβαση, αναφερόμενη στα αντισταθμιστικά ωφελήματα: «Την αύξηση της υποχρέωσης αντισταθμιστικών ωφελημάτων σύμφωνα με τη Σύμβαση Peace Xenia IV κατά $1.059.715 δολάρια ΗΠΑ ως αποτέλεσμα της επέκτασης στη διάρκεια Σύμβασης Αντισταθμιστικών Ωφελημάτων κατά δύο (2) έτη».

Η Γενική Διεύθυνση Εξοπλισμών…

(Θόρυβος - διαμαρτυρίες από την πτέρυγα της Νέας Δημοκρατίας)

**ΒΑΣΙΛΕΙΟΣ ΚΙΚΙΛΙΑΣ:** Αυτό είναι άλλο πράγμα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Αυτό είναι. Είναι η 16/2000. Είναι η ίδια σύμβαση.

**ΘΕΟΔΩΡΑ ΜΠΑΚΟΓΙΑΝΝΗ:** Μα αυτή είναι άλλη.

**ΣΙΜΟΣ ΚΕΔΙΚΟΓΛΟΥ:** Καταθέστε την.

**ΒΑΣΙΛΕΙΟΣ ΚΙΚΙΛΙΑΣ:** Είναι ψευδές το χαρτί που δίνετε.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Προσέξτε, ο Ναύαρχος, ο κ. Κυριακίδης, ο Γενικός Διευθυντής Εξοπλισμών μου δίνει…

**ΒΑΣΙΛΕΙΟΣ ΚΙΚΙΛΙΑΣ:** Έχετε ευθύνη για το ψευδές χαρτί που δίνετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κοροϊδεύετε τη Βουλή!

**ΠΡΟΕΔΡΕΥΩΝ (Γεώργιος Βαρεμένος):** Ελάτε, καθίστε κάτω!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εγώ καταθέτω την τροποποίηση, βάσει της οποίας με ενημερώνουν ότι τον Μάρτιο τελειώνει η σύμβαση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κυρίες και κύριοι συνάδελφοι του ΣΥΡΙΖΑ, καταλαβαίνετε τώρα τι κάνει;

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ!Κύριε Κεγκέρογλου, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Αυτή η σύμβαση είναι βάσει της Γενικής Διεύθυνσης Εξοπλισμών και μας υποχρεώνει μέχρι 15 Μαρτίου να έχουμε κλείσει τα αντισταθμιστικά ωφελήματα.

**ΒΑΣΙΛΕΙΟΣ ΚΙΚΙΛΙΑΣ:** Θα έπρεπε να ντρέπεστε να δίνετε ψευδή χαρτιά στον Υπουργό.

**ΠΡΟΕΔΡΕΥΩΝ (Γεώργιος Βαρεμένος):** Ελάτε, κύριε Κικίλια!

**ΒΑΣΙΛΕΙΟΣ ΚΙΚΙΛΙΑΣ:** Γιατί του δίνετε ψευδές χαρτί;

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εγώ ενημερώνω τη Βουλή βάσει των υπηρεσιακών εγγράφων που δέχομαι από τη Διεύθυνση Εξοπλισμών.

Το καταθέτω στη Βουλή, κύριε Πρόεδρε.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΒΑΣΙΛΕΙΟΣ ΚΙΚΙΛΙΑΣ:** Να μην δίνετε άλλα χαρτιά στον κύριο Υπουργό. Έχετε ευθύνη, κύριοι!

**ΠΡΟΕΔΡΕΥΩΝ (Γεώργιος Βαρεμένος):** Κύριε Κικίλια, σας εκπροσώπησε επαξίως ο κ. Γεωργιάδης. Σας παρακαλώ.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, παρακαλώ να δοθεί προς γνώση της Βουλής το έγγραφο. Είναι προφανές και από τον τρόπο που απάντησε ο Υπουργός, αναζητώντας την τελευταία στιγμή κάποια ενημέρωση από τους συνεργάτες του, ότι ούτε ο ίδιος μπορεί να δώσει απαντήσεις για τις «γκρίζες ζώνες» της τροπολογίας.

Εμείς ως παράταξη που κυβερνήσαμε λέμε ότι το σημερινό αξιόμαχο των Ενόπλων Δυνάμεων οφείλεται εν πολλοίς και στα εξοπλιστικά προγράμματα, τα οποία είχαμε αποφασίσει. Είμαστε η παράταξη που το 2010 - 2011, στη διαπίστωση ότι κάποιοι εκμεταλλεύτηκαν τις όποιες αδυναμίες του θεσμού των αντισταθμιστικών και των άλλων διαδικασιών, προχώρησε στη μεγάλη τομή του 2011 για διαφάνεια και διασφάλιση του δημόσιου συμφέροντος μαζί με το εθνικό συμφέρον.

Για όλους αυτούς τους λόγους, σήμερα δεν μπορούμε να αποδεχθούμε το ολίσθημα του ΣΥΡΙΖΑ να επαναφέρει θερμοκοιτίδες διαφθοράς και διαπλοκής. Δεν μπορούμε πολιτικά να αποδεχθούμε αυτό, το οποίο μεταμορφωμένοι και μεταλλαγμένοι σήμερα έρχεστε να μας πείτε. Εσείς που μιλούσατε δήθεν για το παλιό, εσείς που μιλούσατε δήθεν για τα όποια ζητήματα και προβλήματα υπήρχαν. έρχεστε σήμερα να καταργήσετε διαμιάς τη διαφάνεια και τη θεσμική θωράκιση της χώρας.

Πού είναι η διαδικασία μέσα από την Επιτροπή Εξοπλιστικών Προγραμμάτων, που θωρακίζει και βάζει και τις πολιτικές δυνάμεις σ’ ένα πλαίσιο συνεννόησης για τη διασφάλιση του εθνικού συμφέροντος παράλληλα με τη διαφάνεια; Γιατί δεν ήλθε εκεί το θέμα; Γιατί περιμένατε να κλείσει, να τελειώσει η Επιτροπή Εξωτερικών και Άμυνας, ένα δεύτερο θεσμικό όργανο που θα μπορούσε να συζητηθεί η τροπολογία και την καταθέσατε μετά; Γιατί έρχεστε σήμερα χωρίς απαντήσεις; Γιατί έρχεται ο πρόεδρος της Επιτροπής Εξοπλιστικών να δικαιολογεί τα αδικαιολόγητα, αντί να απαιτήσει ως πρόεδρος αυτής της επιτροπής να αποσυρθεί η τροπολογία και να έλθει στην Επιτροπή Εξοπλιστικών; Αυτό είναι ένα ολίσθημα, μια οπισθοδρόμηση στο θεσμικό πλαίσιο της χώρας και βέβαια δεν μπορούμε να μπούμε στο ψεύτικο δίλημμα «μα, είναι ένα εθνικό θέμα».

Βεβαίως, εμείς είμαστε αυτοί που πρώτοι προβλέψαμε και την αναβάθμιση και την επαναβάθμιση, όμως δεν θα μας βάλετε σε δίλημμα, γιατί εν προκειμένω η διαφάνεια και το δημόσιο συμφέρον ταυτίζονται με το εθνικό. Οι πολίτες ζητάνε όλα αυτά να γίνονται με πλήρη διαφάνεια και όχι όπως-όπως.

Άρα, λοιπόν, είναι δεδομένο ότι οι «γκρίζες» διατάξεις δεν μπορούν να διορθωθούν όπως-όπως στο πλαίσιο της κοινοβουλευτικής διαδικασίας. Πρέπει να αποσυρθεί αυτή η τροπολογία και άμεσα να ακολουθηθεί διαφορετική διαδικασία που προβλέπεται από τον νόμο και το θεσμικό πλαίσιο, στο οποίο έχουμε συμφωνήσει τα τελευταία χρόνια μετά το 2011, με τη μεγάλη αλλαγή που έγινε στο σύστημα για τα εξοπλιστικά προγράμματα και τις προμήθειες στις Ένοπλες Δυνάμεις. Δεν είναι πλέον ζήτημα του Υπουργού, ο οποίος μπορεί να τα διαχειρίζεται όλα αυτά εν αγνοία των ιδίων των ισχυουσών συμφωνιών για πολλά θέματα και την τελευταία στιγμή να ρωτάει συνεργάτες. Το είδατε μόνοι σας. Η εικόνα μιλάει από μόνη της.

Δεν μπορεί να συνεχιστεί αυτό. Να αποσυρθεί η τροπολογία και να έλθει το θέμα με τις διαδικασίες όπως προβλέπονται με διαφάνεια από τον νόμο στην Επιτροπή Εξοπλιστικών.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

Ο κ. Παππάς, Κοινοβουλευτικός Εκπρόσωπος της Χρυσής Αυγής, έχει τον λόγο.

**ΧΡΗΣΤΟΣ ΠΑΠΠΑΣ:** Καλή η προσπάθεια για δημιουργία έντασης, αλλά εμείς δεν θα πάρουμε! Η πραγματικότητα είναι πικρή, είναι διαφορετική. Η ωμή πραγματικότητα λέει ξεκάθαρα ότι πολλές συμβάσεις, πολλά συμφέροντα, πολλά τα λεφτά που διαχειρίζεστε με αδιαφανή και απαράδεκτο τρόπο. Αντικρουόμενα τα συμφέροντα, διαφορετικοί οι υμέτεροι κυβερνητικοί αλλά και οι υμέτεροι της Αξιωματικής Αντιπολίτευσης, παρ’ όλο που και οι δύο είστε αμερικανοσιτιζόμενοι εντολοδόχοι.

Μάχη, λοιπόν, εδώ για το ποιοι θα τα φάνε, ποιοι θα πάρουν τις δουλειές. Αυτό γίνεται σήμερα εδώ.

Επίσης, η συζήτηση γίνεται σε μία χρονική συγκυρία όπου οι πολιτικές εξελίξεις, τα πολιτικά τεκταινόμενα είναι ρευστά και επομένως απρόβλεπτα. Μία σταθερά υπάρχει: ότι το 2019 θα έχουμε εκλογές. Βεβαίως, με Αριστερά στην Κυβέρνηση ποτέ μη λες μεγάλες κουβέντες. Άλλη σταθερά που υπάρχει είναι ότι ο κ. Καμμένος θα πάψει να είναι Υπουργός Εθνικής Άμυνας. Θα παύσει τώρα, σε μια εβδομάδα, σε λίγους μήνες; Πάντως, δεν θα κάθεται σε αυτή τη θέση πολύ σύντομα. Ρευστά, λοιπόν, είναι τα τεκταινόμενα, ρευστή η πολιτική κατάσταση, η οποία έχει να κάνει και με την προδοτική Συμφωνία των Πρεσπών.

Ο κ. Καμμένος λοιπόν, το κόμμα του, ή έστω ένα κομμάτι του κόμματός του λέει ότι θα καταψηφίσει τη συμφωνία, αλλά στηρίζει την Κυβέρνηση. Οι «ποταμίσιοι» του κ. Θεοδωράκη δεν στηρίζουν τον Τσίπρα αλλά λένε ότι θα ψηφίσουν τη συμφωνία, εκτός εξαιρέσεων. Ο κ. Μητσοτάκης της Νέας Δημοκρατίας παρακολουθεί ατάραχος την κατάσταση και λέγει ότι δεν θα κυρώσει τη συμφωνία, αντί του εθνικώς ορθού, δηλαδή αυτού που μόνο η Χρυσή Αυγή διά στόματος Νικόλαου Μιχαλολιάκου «on time» -όταν ψηφιζόταν η προδοτική συμφωνία τον Ιούνιο με επιστολή του στα διεθνή fora- είχε πει ότι όταν η Ελλάδα αποκτήσει εθνική κυβέρνηση θα ακυρώσει την προδοτική συμφωνία. Ο κ. Μητσοτάκης, λοιπόν, λέει και κρύβεται πίσω από το «δεν θα κυρώσω τη συμφωνία» και «εφόσον ψηφιστεί δεν μπορώ να κάνω κάτι άλλο, παρά θα τη σεβαστώ». Πολύ βολική η θέση της ψευτοδεξιάς Νέας Δημοκρατίας, της πατριδοκάπηλης φιλελεύθερης παράταξης.

Η μόνη δύναμη η οποία -και πρέπει να το πούμε αυτό, γιατί κανείς δεν έχει αναφερθεί- κρατάει ξεκάθαρη πολιτική θέση στην επικείμενη επίσκεψη της Καγκελαρίου Μέρκελ στην Ελλάδα είναι η Χρυσή Αυγή. Η Χρυσή Αυγή για την αυριανή επίσκεψη της κ. Μέρκελ λέγει, εκφράζοντας την πλειοψηφία του ελληνικού λαού, ότι αυτή είναι ανεπιθύμητη στην Ελλάδα. Πάρε δρόμο, Μέρκελ από την Ελλάδα! Έξω η Μέρκελ από την Ελλάδα!.

Να μπω στην ουσία, δηλαδή σε ό,τι αφορά την τροπολογία, καθώς για αυτό πήρα και τον λόγο. Καλή η προσπάθειά σας, κύριε Καμμένε. Τη στιγμή της οπερετικής, στημένης, προαναγγελθείσης διαμάχης και ενδεχόμενης αποχώρησής σας από τον τόσο αγαπημένο σας κυβερνητικό θώκο, στο παρά πέντε της βασιλείας σας στο Υπουργείο Εθνικής Άμυνας, καταθέσατε αυτή την κατεπείγουσα τροπολογία με πρωτοφανή σπουδή για τα αντισταθμιστικά ωφελήματα των Αμερικανών. Ξέρετε τι λέω όταν λέω των Αμερικανών, εσείς, κύριοι του ΣΥΡΙΖΑ. Λέω αυτούς τους «φονιάδες των λαών». Δώρο των Αμερικανών, λοιπόν, προς την Ελλάδα ή δώρο προς του πειθήνιους εντολοδόχους τους;

Το υποκριτικό, δε, είναι ότι εσείς που διαλύσατε με τις μνημονιακές πολιτικές την Ελληνική Αμυντική Βιομηχανία στο σύνολό της, έρχεστε τώρα και υποκρίνεστε ότι η Αμυντική Βιομηχανία θα ανθίσει με το αντίδωρο που θα δοθεί από τη «LOCKHEED MARTIN». Θέλετε, κύριε Καμμένε, να υπερασπιστείτε την τροπολογία με την αιτιολογία ότι φτιάχνετε hot spot για στρατιωτικούς στη Σκύρο! Λέω hot spot, γιατί είναι γνωστή η απαράδεκτη στάση, η δική σας, ως Υπουργού Εθνικής Άμυνας που έχετε επιβάλει στην αποστολή των Ελληνικών Ενόπλων Δυνάμεων την υποδοχή των αλλοφύλων και αλλοπίστων εισβολέων στην Ελλάδα.

Φτιάχνετε, λοιπόν, σπίτια -hot spot αναφέρω, κυρία Υπουργέ, γιατί έφυγε ο κ. Καμμένος- για τους στρατιωτικούς στη Σκύρο και αυτό μας λέτε ότι θα είναι πολύ καλό και γι’ αυτό πρέπει να ξεπουληθούμε κυριολεκτικά και να τα κατεβάσουμε στους Αμερικανούς. O tempora o mores!

Τελειώνω, κύριε Πρόεδρε, και λέω ότι η κατεπείγουσα αυτή τροπολογία για την αναβάθμιση των F-16 ύψους 230 εκατομμυρίων ευρώ, αυτή η βιαστική τροπολογία που συζητάτε παράνομα, αντικανονικά, ενάντια σε κάθε πρόβλεψη του Κανονισμού της Βουλής, λέτε εσείς ότι θα υλοποιήσει πρόγραμμα των αεροσκαφών της Πολεμικής Αεροπορίας, που ξέρουμε ότι υπογράφθηκε το 2018 μετά την επίσκεψη του κ. Τσίπρα στον κ. Τραμπ και ότι είναι ένα απαραίτητο μέτρο για την εγκαθίδρυση, όπως λέτε χαρακτηριστικά, και συντήρηση εγχώριας τεχνολογικής βιομηχανικής βάσης με σκοπό την προστασία ουσιωδών συμφερόντων της χώρας.

Και έρχομαι και ερωτώ: Συμφερόντων ελληνικών, συμφερόντων της χώρας ή συμφερόντων του ΝΑΤΟ; Μήπως φτιάχνετε τα F-16 για να επιτηρούν αυτά τον εναέριο χώρο της Κροατίας, της οποίας παραπαίει η πολεμική της αεροπορία, όπως ήδη γίνεται με τον εναέριο χώρο της Αλβανίας; Τα κάνετε για την Ελλάδα ή τα κάνετε για το ΝΑΤΟ;

Πουλάτε σήμερα, λοιπόν, την τελευταία εκδούλευση στα υπερατλαντικά αφεντικά, λίγο πριν την ενδεχόμενη και συμφωνημένη παραίτηση του κ. Καμμένου για λόγους πολιτικής επιβίωσης.

Μπράβο, κύριε Καμμένε! Συγχαρητήρια! Δεν αφήνετε εκκρεμότητες, κύριος είστε. Να δούμε βεβαίως πόσο θα το εκτιμήσουν αυτό οι κολλητοί σας Αμερικανοί φίλοι και εννοώ πώς θα το εκτιμήσουν σε συνάρτηση με το πολιτικό σας μέλλον. Θα διαπιστώσετε πάντως την εκτίμηση του λαού πολύ σύντομα στις επικείμενες εκλογές.

Τώρα, θα φύγετε με λιμουζίνα βουλευτική; Θα φύγετε με το αγαπημένο σας μέσο που είναι ελικόπτερο; θα δείξει. Μακάρι να φύγετε με ελικόπτερο.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Κικίλιας.

**ΒΑΣΙΛΕΙΟΣ ΚΙΚΙΛΙΑΣ:** Πού είναι ο κύριος Υπουργός;

**ΜΑΡΙΑ ΚΟΛΛΙΑ - ΤΣΑΡΟΥΧΑ (Υφυπουργός Εθνικής Άμυνας):** Είμαι εγώ εδώ.

**ΠΡΟΕΔΡΕΥΩΝ (Γεώργιος Βαρεμένος):** Είναι εδώ η κυρία Υφυπουργός.

**ΒΑΣΙΛΕΙΟΣ ΚΙΚΙΛΙΑΣ:** Είστε εσείς. Για να δούμε, κυρία Τσαρουχά, είστε σίγουρη ότι θα απαντήσετε;

Κύριοι συνάδελφοι, υπό το φως των εξελίξεων είμαι υποχρεωμένος να ξεκινήσω με κάτι άλλο από αυτά τα οποία είχα σκοπό να πω.

Είπε ο κύριος Υπουργός, ο κ. Καμμένος...

**ΔΗΜΗΤΡΙΟΣ ΚΥΡΙΑΖΙΔΗΣ:** «Την έκανε»!

**ΒΑΣΙΛΕΙΟΣ ΚΙΚΙΛΙΑΣ:** Όχι, θα επιστρέψει.

Είπε, λοιπόν, ότι έρχεται εδώ πέρα να υλοποιήσει μια σύμβαση αντισταθμιστικών.

Να, ήρθε ο κύριος Υπουργός. Σας παρακαλώ, μπορείτε να σταματήσετε τον χρόνο ομιλίας μου μέχρι να καθίσει ο κύριος Υπουργός;

**ΠΡΟΕΔΡΕΥΩΝ (Γεώργιος Βαρεμένος):** Ελάτε τώρα, κύριε Κικίλια.

**ΒΑΣΙΛΕΙΟΣ ΚΙΚΙΛΙΑΣ:** Με συγχωρείτε πάρα πολύ. Θέλετε εσείς να απαντήσετε σε αυτό;

**ΠΡΟΕΔΡΕΥΩΝ (Γεώργιος Βαρεμένος):** Βεβαίως. Ακούει.

**ΒΑΣΙΛΕΙΟΣ ΚΙΚΙΛΙΑΣ:** Αν θέλετε να απαντήσετε σε αυτό, να απαντήσω σε εσάς. Αν δεν θέλετε να απαντήσετε σε αυτό, να έρθει ο κύριος Υπουργός. Τριάντα δευτερόλεπτα σας ζήτησα να κρατήσετε τον χρόνο για να έρθει ο κύριος Υπουργός. Ποιο είναι το πρόβλημα;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εδώ είμαι.

**ΒΑΣΙΛΕΙΟΣ ΚΙΚΙΛΙΑΣ:** Κύριε Υπουργέ, λέω ότι είπατε στην εισήγησή σας πως φέρνετε μια τροπολογία εδώ πέρα, η οποία έχει να κάνει με αντισταθμιστικά, αυτό που ξορκίζατε δηλαδή και εσείς και ο κ. Τσίπρας από την εποχή του πρώην συναδέλφου μας στη Νέα Δημοκρατία, του κ. Σπηλιωτόπουλου, το 2005 και αποδεικνύεται από αυτό το οποίο σας έθεσα…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Με συγχωρείτε, μου επιτρέπετε να το εξηγήσω λίγο;

Η κύρια σύμβαση -τώρα μου τη φέρανε- είναι η 16/2000. Οι τροποποιήσεις που έγιναν είναι για όλες τις αγορές. Του 2005 έγινε στις 21-8-06 ...

**ΔΗΜΗΤΡΙΟΣ ΚΥΡΙΑΖΙΔΗΣ:** Μη διακόπτετε…

**ΠΡΟΕΔΡΕΥΩΝ (Γεώργιος Βαρεμένος):** Τι θέλετε; Ο κ. Κικίλιας τον θέλει τον διάλογο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Κικίλια, για να μην προβληματιζόμαστε, η σύμβαση είναι μια με την «LOCKHEED MARTIN» για όλες τις αγορές. Ξεκινάει με τη ΣΑΩ 16 του 2000. Είναι η μόνη που προβλέπει ΑΩ για τα F-16 και αυτή λήγει τον Απρίλιο του 2019. Δεν υπάρχουν ΑΩ. Έγιναν σε κάθε αγορές που έγιναν με την τελευταία μεγάλη 21-8-2006 για τα F-16 που πήρε η κυβέρνηση επί Σπήλιου Σπηλιωτόπουλου και εν συνεχεία ξαναγίναν τροποποιήσεις το ’08, το ’11, το ’14, το ’17.

Είναι η κύρια σύμβαση που προβλέπεται ότι λήγει τον Απρίλιο του 2019 και περιλαμβάνει όλες τις αλλαγές που έχουν γίνει μέχρι σήμερα. Είναι απλό το θέμα.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

**ΠΡΟΕΔΡΕΥΩΝ (Αναστάσιος Κουράκης):** Κύριε Κικίλια, παρακαλώ συνεχίστε.

**ΒΑΣΙΛΕΙΟΣ ΚΙΚΙΛΙΑΣ:** Ξαναλέω, λοιπόν, κύριοι συνάδελφοι, και οριζόντια σε όλη την ελληνική κοινωνία, για να συνεννοηθούμε, γιατί σκοπός είναι να καταλάβουν όλοι τι γίνεται σήμερα εντός του Κοινοβουλίου, ότι ο κύριος Υπουργός, ο οποίος έχτισε την πολιτική του καριέρα τα τελευταία χρόνια κατακεραυνώνοντας πρώην Υπουργούς, πολιτικές, αμαρτίες του Υπουργείου Εθνικής Αμύνης, εξοπλιστικών, αντισταθμιστικών κ.λπ., φέρνει εδώ πέρα μία τροπολογία που λέει ότι ισχύει από το 2000, δηλαδή ήταν τροπολογία του κ. Άκη Τσοχατζόπουλου, Υπουργού Εθνικής Αμύνης, με την οποία υπερασπίζεται την τροπολογία που φέρνει στη Βουλή για τα F-16, που δεν είναι F-16, που δεν έχει να κάνει με την αμερικανική κυβέρνηση, έχει να κάνει με τον προμηθευτή, τη «LOCKHEED MARTIN» και το Υπουργείο Εθνικής Αμύνης.

Δεν είναι, λοιπόν, η τροπολογία του κ. Σπηλιωτόπουλου, όπως μας είπε, του 2005. Είναι του κ. Άκη Τσοχατζόπουλου του 2000. Και με αυτή προσπαθεί δεκαεννιά χρόνια μετά -κι όχι με μία νέα LOA, όχι με ένα νέο Letter Of Acceptance μιας νέας συμφωνίας- να περάσει αντισταθμιστικά, γιατί περί αυτού πρόκειται, στην Ελληνική Αμυντική Βιομηχανία, την οποία έχουν διαλύσει και τα τελευταία τρία-τέσσερα χρόνια δεν έχουν ασχοληθεί καν. Ο κ. Τσακαλώτος, που συνυπογράφει κι έχει την οικονομική ευθύνη, έρχεται να χρηματοδοτήσει αποσπασματικά, δεξιά και αριστερά, όποτε συνδικαλιστές και εργαζόμενοι απειλούν. Και η συγκεκριμένη βιομηχανία δεν μπορεί να τα κουβαλήσει αυτά, αλλά θα δώσει σε άλλους υπεργολάβους, που κανείς δεν ξέρει ποιοι είναι, το 70% των 230 εκατομμυρίων και το άλλο 30% απευθείας σε ιδιώτες, που πάλι στην πιάτσα οι φήμες οργιάζουν, και πάλι ο κύριος Υπουργός δεν θέλει να μας πει πραγματικά ποιοι θα είναι αυτοί, αν γνωρίζει. Εάν δεν γνωρίζει, υπάρχει θέμα. Ούτως ή άλλως υπάρχει θέμα, γιατί αυτή η τροποποίηση δεν ήρθε στην αρμόδια Επιτροπή Εξοπλιστικών της Βουλής.

Κάποιοι έχουν τη διάθεση όποτε μιλάει ο κύριος Υπουργός, γι’ αυτά τα οποία λέει και την τάση να αλλάζει άποψη και γνώμη, να τον χλευάζουν. Εγώ, σε καμμία των περιπτώσεων. Εγώ δίνω πολύ μεγάλη βάση σε αυτά τα οποία λέει ο κύριος Υπουργός. Ο κύριος Υπουργός, λοιπόν, πηγαίνει στα τρία Όπλα ανά την Ελλάδα και δηλώνει ότι ίσως αυτή είναι η τελευταία του επίσκεψη ως Υπουργός Εθνικής Αμύνης και διαρρέει δεξιά κι αριστερά στα δημοσιογραφικά γραφεία ότι είναι έτοιμος να τα τινάξει όλα στον αέρα και να φύγει προς χάριν της μη ψήφισης της Συμφωνίας των Πρεσπών.

Άρα, ουσιαστικά, είναι ένας Υπουργός υπό προθεσμία κάποιων ημερών, σύμφωνα με τα δικά του λεγόμενα. Αποφασίζει τελευταίες μέρες να φέρει αυτή την τροπολογία των 230 εκατομμυρίων, ενώ έλεγε ο ίδιος και ο κ. Τσίπρας πριν από έναν χρόνο στη Βουλή ότι σέβονται τα χρήματα των Ελλήνων φορολογούμενων και αυτό δεν θα του κάνουν ποτέ.

Άρα, κύριε Υπουργέ, αισθάνομαι ότι δεν έχετε την ηθική νομιμοποίηση, αν όντως φεύγετε σε λίγες μέρες, να φέρετε μία τέτοια τροπολογία από το 2000, επί υπουργίας Άκη Τσοχατζόπουλου, μετά από δεκαεννιά χρόνια, για αντισταθμιστικά σε ό,τι έχει να κάνει με υπεργολάβους που δεν ξέρουμε, για 230 εκατομμύρια που πληρώνει ο ελληνικός λαός, γιατί μπαίνουν μέσα στη σύμβαση. Αυτό είναι το πολιτικό διακύβευμα, είναι προφανές.

Θεωρώ δεδομένο ότι οι συνάδελφοί μου του ΣΥΡΙΖΑ, καλή τη πίστει, θα δεχτούν να αποσυρθεί αυτή η τροπολογία και να έρθει στην επιτροπή. Θεωρώ δεδομένο ότι υπάρχουν πάρα πολλοί εδώ μέσα που θέλουν να διασφαλιστεί το δημόσιο συμφέρον, «το τελευταίο ευρώ του Έλληνα φορολογούμενου», όπως έλεγε ο κ. Τσίπρας ή έχετε προσχωρήσει όλοι στην άποψη και στη λογική που ανέφερα πριν από δύο μέρες, ότι εδώ μέσα γίνεται της «καρέκλας» και ο καθένας «ντιλάρει» για τον εαυτό του, όπως μπορεί, στις τελευταίες μέρες της Πομπηίας, προκειμένου να σώσει εαυτόν ή να διατηρήσει το πολιτικό του κεφάλαιο ή να μην έχει άλλες συνέπειες και επιπτώσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κικίλια.

Τον λόγο έχει ο Βουλευτής της Νέας Δημοκρατίας κ. Αθανάσιος Δαβάκης για πέντε λεπτά.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, λίγο πριν πέσει η αυλαία για τη συγκυβέρνηση των Ανεξάρτητων Ελλήνων και του ΣΥΡΙΖΑ, το τελικό αποτέλεσμα και η κεντρική ιδέα που συνάγει όλη η Ολομέλεια, όλα τα μέλη όλων των πτερύγων, είναι ότι ο κύριος Υπουργός Άμυνας διαπρέπει στις τροπολογίες.

Είναι ο προσφιλής του χώρος. Ό,τι σοβαρότερο, ό,τι πιο κρίσιμο – θα έλεγα- για το μέλλον, για την ύπαρξη, για τη λειτουργία των Ενόπλων Δυνάμεων το φέρνει ο κύριος Υπουργός μέσω τροπολογιών. Θυμάστε την περίφημη τροπολογία του άρθρου εκείνου που καθιερώσατε τον συνδικαλισμό στις Ένοπλες Δυνάμεις; Εμφανίστηκε ως τροπολογία της κ. Κοζομπόλη και μετά ως το περίφημο και μοιραίο άρθρο 50. Τον συνδικαλισμό στις Ένοπλες Δυνάμεις, που έχει διασπάσει την αίσθηση της πειθαρχίας, την αίσθηση της φροντίδας των Αρχηγών για το προσωπικό τους και όλα εκείνα που συνθέτουν την ενότητα και το κλίμα ομοψυχίας που πρέπει να διέπει τις Ένοπλες Δυνάμεις, των οποίων είστε ο πολιτικός πατέρας, αυτόν τον συνδικαλισμό φέρατε πάλι με τροπολογία.

Τώρα φέρνετε άλλη τροπολογία. Η κ. Κανέλλη προχθές στη Βουλή έμεμψε την παρούσα πολιτική ηγεσία, τον κ. Ρήγα, ότι χωρίς να ανακοινωθεί από το Προεδρείο το συγκεκριμένο νομοθέτημα το φέρνετε στη Βουλή μόλις άνοιξε αυτή. Δεν ήξερε η φίλη σας η κ. Κανέλλη ότι έρχεται το θωρηκτό πίσω των 230.000.000 ευρώ. Έμεμψε, δηλαδή, τη Βουλή για αυτή τη μεθόδευση και εσείς συνεχίζετε με αυτόν τον τρόπο.

Μας είπατε ότι η ΓΔΑΕΕ σας είπε -είναι κάτι πολύ σοβαρό αυτό και χαίρομαι που παρίσταται και ο Διευθυντής της ΓΔΑΕ, ο κ. Κυριακίδης- ότι δεν χρειάζεται να το φέρουμε στη Βουλή, προχωράει έτσι. Μας το είπατε στην πέντε λεπτών ομιλία σας - ενημέρωση για 230.000.000 ευρώ, ενώ οι νομικοί σας σύμβουλοι σας ανέφεραν ότι πρέπει να το φέρετε. Μια νομική ρύθμιση με τροπολογία; Κύριε Υπουργέ, 230.000.000 με τροπολογία;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Που παίρνουμε, δεν δίνουμε.

**ΑΘΑΝΑΣΙΟΣ ΔΑΒΑΚΗΣ:** Στο «παίρνουμε» που λέτε δεν θα διαφωνήσουμε, διότι πηγαίνουν στην ΕΑΒ, η οποία χειμάζεται οικονομικά και πρέπει να στηριχθεί και 30% σε ιδιωτικές επιχειρήσεις. Είμαστε το κόμμα της ιδιωτικής πρωτοβουλίας, άλλο τα νέφη και οι σκιές οι οποίες ανιχνεύονται από τις σοβαρές ομιλίες των συναδέλφων μου της Νέας Δημοκρατίας πάνω σε αυτό το θέμα.

Όμως, εν πάση περιπτώσει, αυτά τα 230.000.000 και όλα αυτά που λέγονται και διά του προέδρου της επιτροπής μας, του κ. Μπαλή, δεν θα έπρεπε να έρθουν σε εκείνη την επιτροπή, στην οποία θυμάστε ότι εσείς ο ίδιος κάποτε μας πήρατε και τα κινητά δήθεν για να μη μαγνητοφωνούμε αυτά που λέγονται; Εδώ αναφέρονται πράγματα τα οποία έχουν την αίσθηση του απορρήτου, μέσα στην Ολομέλεια, δημοσίως και καταγραφόμενα στα Πρακτικά. Αντιλαμβάνεστε, λοιπόν, ότι έπρεπε να είχατε συγκαλέσει την Επιτροπή Εξοπλιστικών.

Και η πρόταση που κάνω αυτή τη στιγμή είναι να διακόψουμε, να πάμε στην Επιτροπή Εξοπλιστικών, να κατατεθούν τα σχετικά έγγραφα και όλη η πληροφόρηση και από εκεί και μπρος, όπως είχε γίνει το 2017 με την «RAYTHEON», ακριβώς το ίδιο, την ίδια διαδικασία της «RAYTHEON» πρέπει να ακολουθήσουμε κι εμείς εδώ. Δεν είναι δυνατόν να συζητάμε για ένα τέτοιο ζήτημα το οποίο άπτεται και της αμυντικής θωράκισης της χώρας μας και της υπόθεσης που λέγεται «αναβάθμιση των F-16» και ζητημάτων τα οποία έχουν να κάνουν και με την ενδυνάμωση της ελληνικής αεροπορικής βιομηχανίας και των συναφών ιδιωτιών βιομηχανιών με αυτόν τον τρόπο.

Σας καλώ να το πάρετε, να το φέρετε κανονικά, όπως πρέπει, με βάση τη νομοθεσία, στην Επιτροπή Εξοπλιστικών Προγραμμάτων, προκειμένου όλοι μας να έχουμε τη συγκεκριμένη θέση, την υπεύθυνη θέση που έχει αυτή η παράταξη σε όλα τα ζητήματα που άπτονται της εθνικής ασφάλειας της χώρας μας και να αποτυπώσουμε ο καθένας τις απόψεις μας.

Καταλαβαίνετε ότι αυτό αποτελεί μια μελανή σελίδα στην όλη θητεία σας στο Υπουργείο Εθνικής Άμυνας, αποτελεί την κορωνίδα της επερχόμενης αποχώρησής σας, διότι μήνες έμειναν μέχρι να τελειώσει η διακυβέρνηση -ημέρες ενδεχομένως- την οποία στηρίζετε με την ψήφο σας.

Πιστεύω ότι όλα αυτά συνθέτουν ζητήματα που έχουν να κάνουν, κυρίες και κύριοι συνάδελφοι, με το μεγαλύτερο εξοπλιστικό πρόγραμμα που τρέχει αυτή τη στιγμή στη χώρα μας. Έχουμε παύσει από τη δεκαετία του 2000 να έχουμε μεγάλα εξοπλιστικά προγράμματα και η αναβάθμιση του F-16 είναι το μεγαλύτερο εξοπλιστικό πρόγραμμα που έχουμε στη χώρα μας.

Γνωρίζετε εσείς, κύριε συνάδελφοι του ΣΥΡΙΖΑ, που θα στηρίξετε με την ψήφο σας, τι λέει αυτή η σύμβαση;

Σε λίγο ο κ. Καμμένος θα μας φέρνει τους τίτλους των συμβάσεων, θα τους ψηφίζουμε -όπως γίνεται τώρα, με μία περιγραφή ψηφίζουμε- για να συμπληρώσει μετά τα επιμέρους άρθρα της συγκεκριμένης συμβάσεως.

Είναι απαράδεκτο αυτό που συμβαίνει. Υποτιμά και πλήττει την κοινοβουλευτική διαδικασία. Υποτιμά και πλήττει τα ζητήματα της Εθνικής Άμυνας, που σε μία τέτοια κρίσιμη περίοδο που περνάει η χώρα μας έχουν μεγαλύτερη σημασία από οποιεσδήποτε άλλες πολιτικές σκοπιμότητες και επιδιώξεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δαβάκη.

Θέλω να κάνω τρεις ανακοινώσεις προς το Σώμα.

Κυρίες και κύριοι συνάδελφοι, έχω την τιμή να ανακοινώσω ότι η Ειδική Μόνιμη Επιτροπή Ισότητας Νεολαίας και Δικαιωμάτων του Ανθρώπου, η Υποεπιτροπή για τα Δικαιώματα των Ατόμων με Αναπηρία και η Υποεπιτροπή για την Καταπολέμηση Εμπορίας και Εκμετάλλευσης Ανθρώπων καταθέτουν τις εκθέσεις τους, σύμφωνα με το άρθρο 43Α παράγραφος 5 του Κανονισμού της Βουλής.

Οι σχετικές εκθέσεις θα καταχωρισθούν στα Πρακτικά.

(Οι προαναφερθείσες εκθέσεις βρίσκονται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών)

Επίσης, ο Υπουργός Διοικητικής Ανασυγκρότησης, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών Παιδείας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας και οι Αναπληρωτές Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Υγείας κατέθεσαν στις 8-1-2019 σχέδιο νόμου: Ενδυνάμωση Ανωτάτου Συμβουλίου Επιλογής Προσωπικού (Α.Σ.Ε.Π.), ενίσχυση και αναβάθμιση Δημόσιας Διοίκησης και άλλες διατάξεις.

Παραπέμφθηκε στην αρμόδια Διαρκή Επιτροπή.

Υπάρχει και μία αίτηση για άδεια από τον Νάσο Αθανασίου, Βουλευτή Αττικής του ΣΥΡΙΖΑ, για παράταση άδειας απουσίας στο εξωτερικό για προσωπικούς λόγους, από την Τρίτη 8 Ιανουαρίου 2019 έως και την Παρασκευή 11 Ιανουαρίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η Βουλή ενέκρινε τη ζητηθείσα άδεια.

Προχωρούμε με τον Κοινοβουλευτικό Εκπρόσωπο του Κομμουνιστικού Κόμματος Ελλάδας κ. Αθανάσιο Παφίλη.

Ορίστε, κύριε Παφίλη, έχετε τον λόγο για πέντε λεπτά.

**ΑΘΑΝΑΣΙΟΣ ΠΑΦΙΛΗΣ:** Έχει δύο θέματα τελικά η συζήτηση. Το ένα είναι το μνημόνιο συνεργασίας με την Ανώτατη Συμμαχική Διοίκηση Μετασχηματισμού. Τι κομψή έκφραση! Σε αυτό δεν βγάζετε άχνα. Διότι όλοι, πλην ΚΚΕ, είσαστε με το ΝΑΤΟ. Και όπως είπε και ο κ. Βενιζέλος, θεωρείτε και τις Ηνωμένες Πολιτείες ως στρατηγικό εταίρο. Και μάλιστα με κυβέρνηση -εντός οκτώ εισαγωγικών- «Αριστεράς», δηλαδή αμερικανονατοϊκής Αριστεράς έχει ξεπεραστεί κάθε όριο. Ταυτίζονται -λέει- ο κ. Πάιατ τα συμφέροντα των Ηνωμένων Πολιτειών στην περιοχή με τα συμφέροντα της Ελλάδας. Αίμα, θάνατος, πόλεμος, προσφυγιά, αυτά είναι τα κοινά συμφέροντα!

Τώρα, αναγκαστικά θα μιλήσουμε για το ΝΑΤΟ. Και ο ΣΥΡΙΖΑ, όπως και το ΠΑΣΟΚ παλαιότερα, ακολούθησαν ακριβώς την ίδια γραμμή: «ΕΟΚ και ΝΑΤΟ το ίδιο συνδικάτο» έλεγε το ΠΑΣΟΚ και μετά σούμπιτο στο ΝΑΤΟ. «Να διαλυθεί το ΝΑΤΟ, το ΝΑΤΟ δεν χρειάζεται, είναι ψυχροπολεμικό, είναι επιθετικό» έλεγε ο ΣΥΡΙΖΑ. Και τώρα λέει: «Ζήτω το ΝΑΤΟ, μας παρέχει εθνική ασφάλεια». Αυτή είναι η πορεία και ακόμα σου λέει για Αριστερά!

Τι είναι το ΝΑΤΟ; Το ΝΑΤΟ ιδρύθηκε το 1949 –και το Σύμφωνο Βαρσοβίας το 1956- για να αντιμετωπίσει τον κομμουνιστικό κίνδυνο και το ανερχόμενο λαϊκό κίνημα σε όλες τις χώρες του κόσμου μετά τον Β΄ Παγκόσμιο Πόλεμο. Έχει κάνει εκατόν είκοσι επεμβάσεις μέχρι τώρα. Οι νεκροί είναι δεκάδες εκατομμύρια. Οι καταστροφές είναι τεράστιες σε ολόκληρη την ανθρωπότητα. Διακόσιοι εξήντα στρατηγοί των ναζί υπηρέτησαν στο ΝΑΤΟ. Ο αρχηγός του σχεδιασμού του ΝΑΤΟ στη Γερμανία ήταν στρατηγός των SS. Αυτό είναι το ΝΑΤΟ και μιλάτε και για τον κίνδυνο του φασισμού σήμερα!

Τι άλλο έκανε το ΝΑΤΟ, λοιπόν; Αντί να διαλυθεί, όπως λέγατε -γιατί υπήρχε το Σύμφωνο της Βαρσοβίας, το οποίο δυστυχώς διαλύθηκε και το πληρώνει η ανθρωπότητα- επέκτεινε τη δράση του παντού, έξω από κάθε όριο, και ταυτόχρονα διεξήγαγε τον πρώτο πόλεμο μέσα στην Ευρώπη. Διέλυσε τη Γιουγκοσλαβία. Έριξε μέχρι βόμβες στείρωσης. Χρησιμοποίησε απεμπλουτισμένο ουράνιο. Βαρβαρότητα, ακόμα και τη μαιευτική κλινική βομβάρδισε, σχολεία, τα πάντα. Σε αυτό πιστεύετε. Μπράβο σας! Αυτό το ΝΑΤΟ λέτε ότι υπερασπίζεται τα εθνικά συμφέροντα και είναι ένα καλό σύμφωνο. Αυτό που συνεχίζει να ματώνει του λαούς ακόμα.

Ποιο αμυντικό αλήθεια; Είναι αμυντικό το ΝΑΤΟ; Και τι γυρεύει να έχει έξι χιλιάδες μίλια όρια δράσης; Ποιος είναι ο αντίπαλος; Σήμερα είναι η Ρωσία, λέει, και το λέει καθαρά. Και δεν φτάνει μόνο αυτό -για την Κυβέρνηση τα λέω αυτά- υπάρχει απόφαση που δεν υπογράψατε και εσείς και οι προηγούμενοι;

Τι έχετε να πείτε στον κόσμο; Ότι συμφωνήσατε στην αποχώρηση του ΝΑΤΟ από το πρώτο πυρηνικό χτύπημα, δηλαδή ότι θα χτυπήσει πρώτο με πυρηνικά; Και έχει τη φαρδιά υπογραφή του Υπουργού και της Κυβέρνησης. Τι θα πείτε στον κόσμο αύριο σε ένα πυρηνικό ολοκαύτωμα;

Δεν υπογράψατε και δεν συμφωνείτε με την αποχώρηση από τη συμφωνία για τους πυραύλους μέσου βεληνεκούς; Τι θα πείτε αύριο; Και απαντάει η Ρωσία ότι είναι στόχος όλες οι χώρες οι οποίες αποχωρούν, μαζί και η Ελλάδα. Τι θα πείτε αύριο στον κόσμο; Ή νομίζετε ότι θα είναι ειρηνικός; Το ξέρετε πολύ καλά.

Εθνικά συμφέροντα. Αλήθεια ποια είναι η θέση του ΝΑΤΟ, κύριε Υπουργέ και κύριοι της Κυβέρνησης, για τις διεκδικήσεις της Τουρκίας στο Αιγαίο; Πείτε μας, πήρε ποτέ θέση; «Βρείτε τα», λέει. Δεν έχει χάρτη; Δεν έχει τη Συμφωνία της Λωζάνης, που καθορίζονται τα σύνορα; Γιατί δεν βγαίνει να πει ότι δεν υπάρχει καμμία γκρίζα ζώνη; Γιατί; Και μας λέτε για εθνικά συμφέροντα;

Να πούμε για την Κύπρο; Να πούμε για τη χούντα; Ποια εθνικά συμφέροντα; Είναι τα συμφέροντα αυτών που υπερασπίζονται το ΝΑΤΟ, δηλαδή του μεγάλου κεφαλαίου, που είναι βαμμένο στο αίμα και δεν το ενδιαφέρει ούτε σύνορα ούτε τίποτα άλλο. Αυτά προστατεύει το ΝΑΤΟ και ορκίζεστε σε αυτό.

Και, αλήθεια, ποια εθνικά συμφέροντα υπηρετούνται με τη συμμετοχή της Ελλάδας στην άσκηση στη Νορβηγία; Τι θέλαμε στη Νορβηγία; Μήπως για συνεκπαίδευση; Όχι, συμμετέχουμε στον στρατηγικό σχεδιασμό του ΝΑΤΟ, στην περικύκλωση της Ρωσίας με τα πιο μεγάλα γυμνάσια που έχουν γίνει στην ιστορία του. Τι γυρεύει στα γυμνάσια για τη Μαύρη Θάλασσα και την περιοχή; Είναι για να προστατεύσουμε τα σύνορά μας; Πόσα εκατομμύρια δίνει ο ελληνικός λαός γι’ αυτές τις ασκήσεις και για τους νατοϊκούς εξοπλισμούς;

Για να δούμε, λοιπόν, για τη συμφωνία τώρα.

Αλήθεια, ρωτάω: Μα, καλά τόσο γενναιόδωρη είναι η «LOCKHEED MARTIN», η οποία έχει πει επίσημα σε συνέντευξη Τύπου ότι πλήρωσε, εξαγόρασε, εβδομήντα πέντε κυβερνήσεις μελών του ΟΗΕ για να πουλήσει τα οπλικά της συστήματα; Πώς δίνει 230 εκατομμύρια στην Ελλάδα; Για ποιον λόγο;

Δύο λόγοι θα υπάρχουν. Ή κερδίζει ή υπηρετούνται και άλλα στρατηγικά συμφέροντα ή και τα δύο μαζί. Ο κ. Βενιζέλος το είπε το ένα και είναι σωστό. Το δεύτερο δεν είπε.

Τι λέμε, λοιπόν, εμείς; Ότι πέρα από τα υπόλοιπα και τη συζήτηση που γίνεται, που είπε και η Λιάνα Κανέλλη, θέλει επισκευαστική βάση στην περιοχή. Αυτό θέλουν οι Αμερικάνοι. Θέλουν επισκευαστική βάση.

Και, επειδή διαβάζουμε και εμείς, για να δούμε τι Ελλάδα είναι αυτή εδώ. Ελικόπτερα αμερικάνικα στην Αλεξανδρούπολη και Στεφανοβίκειο, ναι ή όχι; Υπηρετούν τα εθνικά συμφέροντα; Όχι. Ναυπηγείο Σύρου και ναυπηγεία Ελευσίνας και Σούδα βέβαια. Σας λέει τίποτα; Επισκευή και συντήρηση των αμερικάνικων πλοίων που θα επιχειρούν σε ολόκληρη την περιοχή και ταυτόχρονα, βέβαια, και διασκέδαση των δολοφόνων στην περιοχή.

Τρίτον, drones στη Λάρισα. Και ρωτάμε, κύριε Υπουργέ, με ποιο δικαίωμα δώσατε αυτή τη βάση; Φέρατε συμφωνία στη Βουλή; Έγινε συζήτηση στον ελληνικό λαό; Με αυτές τις καινούργιες βάσεις που δίνετε ακόμα και αυτό το φύλλο συκής δεν το κρατάτε. Επειδή αποφασίζετε εσείς, δίνετε στο κέντρο της Ελλάδα βάση drones;

Ρωτήστε τους στρατιωτικούς να σας πούνε, που δεν έχουν καμμία σχέση με εμάς, τι σημαίνει drones στο κέντρο της Ελλάδας. Ότι οποιαδήποτε ώρα μπορεί να σου εξουδετερώσει τα πάντα. Ναι ή όχι;

Και τα δώσατε και παινεύεστε κιόλας. Ποια εθνική ασφάλεια, λοιπόν, εξυπηρετείτε; Μια Ελλάδα, απέραντη αμερικανική βάση. Αυτό ακριβώς κάνετε.

Επομένως, για να τελειώσουμε και με την ΕΑΒ, αυτή είναι η ουσία που κρύβετε, πέρα από τα επιμέρους που πραγματικά είναι προκλητικά. Ποια προγράμματα, ποιος θα τα πάρει και θα αποφασίσει λέει η «LOCKHEED» σε ποιους θα δώσει την εργολαβία. Πώς θα γίνει αυτό το πράγμα; Δεν ξέρω. Ισχύει αυτό γενικά;

**ΘΕΟΔΩΡΑ ΜΠΑΚΟΓΙΑΝΝΗ:** Δεν είναι κρυφό, ο κόσμος το ξέρει!

**ΑΘΑΝΑΣΙΟΣ ΠΑΦΙΛΗΣ:** Μπορεί, δηλαδή, οποιαδήποτε ξένη εταιρία, ειδικά στον τομέα της άμυνας, να δίνει όπου θέλει τα ονομαζόμενα αντισταθμιστικά οφέλη, τα οποία έχουν αποδειχθεί όπως και τα όπλα τα μεταχειρισμένα, κύριε Υπουργέ, που το ξέρετε καλά «πάρτε τα τζάμπα» ότι τα πληρώνεις δέκα φορές μετά στα ανταλλακτικά. Αυτή είναι η ουσία, δηλαδή τα πληρώνει ο ελληνικός λαός.

Επομένως εμείς δεν μπορούμε να συμφωνήσουμε και δεν συμφωνούμε. Καταψηφίζουμε, λοιπόν, και καλούμε τον ελληνικό λαό να κρίνει όλους. Και ο καβγάς που γίνεται εδώ είναι εντός, φιλικός αγώνας, με έπαθλο ποιος θα πάρει την κυβέρνηση και ποιος θα εξυπηρετήσει καλύτερα τα συμφέροντα της ντόπιας αστικής τάξης, αλλά και γενικότερα τα ιμπεριαλιστικά συμφέροντα στην περιοχή, που είναι πάρα πολύ επικίνδυνα, γιατί φορτίζεται πολύ η κατάσταση με τους μεγάλους ανταγωνισμούς και γενικότερα η χώρα μας κινδυνεύει να εμπλακεί.

Φυσικά εμείς λέμε ότι δεν πρέπει να σκοτωθεί ο κόσμος, ο φτωχός κι ο εργαζόμενος, για να κερδίσουν αυτοί που κερδίζουν κάθε φορά στον πόλεμο, αλλά να πάει σε μια πορεία αντίστασης και ανατροπής ολόκληρου του συστήματος.

**ΠΡΟΕΔΡΕΥΩΝ (Αναστάσιος Κουράκης):** Ο κύριος Υπουργός έχει ζητήσει τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Έχετε δίκιο, κύριε Παφίλη, η ΕΑΒ θα γίνει μια μεγάλη επισκευαστική βάση που θα καλύπτει όλες τις ανάγκες της Ελλάδος και συμμαχικών χωρών και θα εργαστεί με την υποδομή που θα έχει, για να μπορέσει να αναβαθμίσει τα F-16 όλης της περιοχής.

**ΑΘΑΝΑΣΙΟΣ ΠΑΦΙΛΗΣ:** Να μπορούν να βομβαρδίζουν, δηλαδή, σε όλη την περιοχή.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Να δουλέψουν, λοιπόν, εργαζόμενοι.

Πράγματι, αυτά τα λεφτά τα χρωστάει η «LOCKHEED MARTIN» στην Ελλάδα. Τα χρωστάει από τις συμβάσεις όλες που ξεκινούν από το 2000, φτάνουν την αγορά το 2005, τις αλλαγές που έκανε το 2011 το ΠΑΣΟΚ, το 2014 η Νέα Δημοκρατία, όλοι οι Υπουργοί -στις 23-5-2011 το ΠΑΣΟΚ, 16-7-2014 η Νέα Δημοκρατία- όλοι οι Υπουργοί έκαναν τροποποιήσεις.

Αυτή η μία και κύρια σύμβαση, λοιπόν, καταλήγει στη σούμα και λέει ότι μαζί με την αναβάθμιση το τελικό ποσό που μας οφείλουν σε πραγματικά λεφτά, όχι σε ονομαστική αξία, είναι 230 με 265 εκατομμύρια. Θα διαπραγματευτούμε το πόσο θα είναι.

Εδώ, λοιπόν, αυτό είναι το ερώτημα για τα λεφτά που μας χρωστάνε και που ο νόμος Βενιζέλου, που είναι ο σωστός νόμος που κατήργησε τα ΑΩ δεν προβλέπει πως αυτά τα λεφτά θα δοθούν. Ο νόμος Βενιζέλου δεν επιτρέπει τη διαπραγμάτευση πριν την κύρια σύμβαση.

Τι λέμε, λοιπόν; Έγινε η κύρια σύμβαση. Τώρα πρέπει να νομοθετήσουμε, για να μπορέσουμε τα παλιά οφειλόμενα που προκύπτουν από όλη αυτή τη σύμβαση των είκοσι ετών να τα πάρουμε, να τα πάμε στην ΕΑΒ, για να δουλέψει η ΕΑΒ και να δουλέψουν και πολλές ιδιωτικές επιχειρήσεις. Όχι μία και δύο, πολλές. Άλλη έχει καλώδια, άλλη έχει βίδες, άλλη έχει ηλεκτρονικά συστήματα και αυτές οι ελληνικές εταιρείες είναι αυτές που προωθούμε όλοι μας και τις κρατικές και τις ιδιωτικές.

**ΕΥΑΓΓΕΛΟΣ ΒΕΝΙΖΕΛΟΣ:** Άρα παίρνετε τα παλιά αντισταθμιστικά και τα βάζετε εδώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Όχι, όλα τα αντισταθμιστικά τα οποία προκύπτουν, κύριε Βενιζέλο, από την κύρια σύμβαση του ’16, του 2000, με τις τροποποιήσεις που γίνανε μέχρι και σήμερα, έχουν ένα οφειλόμενο από την πλευρά της «LOCKHEED MARTIN» προς εμάς. Ο νόμος ο δικός σας πολύ σωστά απαγορεύει τα αντισταθμιστικά. Τι πάμε να κάνουμε, λοιπόν, τώρα; Πάμε να βρούμε βάσει της προτάσεως του Νομικού Συμβουλίου του Κράτους. Δεν το κάνουμε μόνοι μας. Μας λέει ότι επειδή ο νόμος Βενιζέλου το απαγορεύει να κάνετε αντισταθμιστικά, μετά την κύρια σύμβαση κάντε μια τροπολογία που θα σας επιτρέψει τα οφειλόμενα να τα πληρώσει η εταιρεία προς την Ελλάδα.

**ΕΥΑΓΓΕΛΟΣ ΒΕΝΙΖΕΛΟΣ:** Τα οφειλόμενα απ’ όλη τη σύμβαση.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Απ’ όλη τη σύμβαση.

**ΕΥΑΓΓΕΛΟΣ ΒΕΝΙΖΕΛΟΣ:** Αν μου επιτρέπετε…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Παρακαλώ, παρακαλώ.

**ΕΥΑΓΓΕΛΟΣ ΒΕΝΙΖΕΛΟΣ:** Τα 230 εκατομμύρια είναι όλα;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Όλα.

**ΕΥΑΓΓΕΛΟΣ ΒΕΝΙΖΕΛΟΣ:** Μάλιστα.

Άρα είχα δίκιο που είπα ότι εκκαθαρίζονται όλες οι εκκρεμότητες των εξοπλιστικών.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Βεβαίως.

**ΕΥΑΓΓΕΛΟΣ ΒΕΝΙΖΕΛΟΣ:** Άρα πρόκειται για αντισταθμιστικά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Πρόκειται περί των παλαιών αντισταθμιστικών, τα οποία βάσει του νόμου του δικού σας, πολύ σωστά, δεν μπορεί η ΓΔΑΕΕ να τα κλείσει ως αντισταθμιστικά και τα κλείνουμε ως λογαριασμό των οφειλόμενων από την «LOCKHEED MARTIN» προς την Ελλάδα.

**ΕΥΑΓΓΕΛΟΣ ΒΕΝΙΖΕΛΟΣ:** Άρα το ήθελε αυτό η «LOCKHEED», διότι απαλλάσσεται από τις πολλές συμβατικές υποχρεώσεις.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Βεβαίως.

**ΑΘΑΝΑΣΙΟΣ ΔΑΒΑΚΗΣ:** Γι’ αυτό τα λέτε προσφορά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Γι’ αυτό ακριβώς το περνάμε με νόμο, διότι δεν προβλέπεται από τον νόμο τον δικό σας, για να μπορούμε να τα πάρουμε. Και σωστά δεν προβλέπεται, για να μην υπάρχουν οι δυνατότητες να γίνουν άλλα αντισταθμιστικά. Τι να τα κάνουμε; Να πούμε ότι δεν τα θέλουμε και να απεμπολήσουμε 230 εκατομμύρια ή 260 εκατομμύρια και να κλείσει και η ΕΑΒ; Αυτό είναι το ερώτημα.

Εγώ, πράγματι, καταλαβαίνω ότι είναι οι στιγμές τέτοιες και η πολιτική συγκυρία, ώστε να θέλουμε να κάνουμε διάλογο. Κατέθεσε η Νέα Δημοκρατία αίτηση ονομαστικής ψηφοφορίας για τη Δευτέρα. Εγώ το δέχομαι, κύριε Δαβάκη. Ο πρόεδρος της επιτροπής εξοπλιστικών είναι εδώ. Αν θέλετε, κυρίες και κύριοι συνάδελφοι, ελάτε να το συζητήσουμε αύριο ή την Παρασκευή, να καθίσουμε όλοι μαζί και η ΓΔΑΕΕ.

**ΑΘΑΝΑΣΙΟΣ ΔΑΒΑΚΗΣ:** Έπρεπε να έχει προηγηθεί αυτό!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Αν θέλετε τώρα τότε τώρα. Αν θέλετε, διακόπτουμε. Αν θέλετε να συνεχίσουμε, συνεχίζουμε. Πάμε τη Δευτέρα για την ψηφοφορία. Ελάτε να κάνουμε μία συνεδρίαση την Πέμπτη ή την Παρασκευή, να ακουστούν όλες οι ερωτήσεις, να δοθούν όλες οι διευκρινίσεις.

Μην ψάχνετε να βρείτε «δράκο». Τα πράγματα εδώ είναι απλά και τα έχουν διαχειριστεί όλες οι κυβερνήσεις. Είναι μία οφειλή της «LOCKHEED MARTIN» προς εμάς. Κλείνουμε τώρα την αναβάθμιση. Πάμε να κερδίσουμε τα λεφτά αυτά, αντί να πάνε αριστερά και δεξιά. Σε εκπαίδευση στην Κορέα πηγαίναν αντισταθμιστικά. Τους στέλναμε στην Κορέα να τους εκπαιδεύσουμε. Μην μπερδευόμαστε. Είπε ο Πρωθυπουργός να τα βάλουμε εις όφελος της ΕΑΒ. Ερχόμαστε εδώ και λέμε «ποιος είναι ο τρόπος να νομοθετήσουμε και να τα πάρει η ΕΑΒ τα λεφτά αυτά και κάποιες ελληνικές βιομηχανίες;». Δεν φτιάχνει η ΕΑΒ καλώδιο. Δεν φτιάχνει η ΕΑΒ έλεγχο του ραντάρ.

Πάμε, λοιπόν, να τα δούμε αναλυτικά, αν θέλετε, στην επιτροπή εξοπλιστικών και τη Δευτέρα, πρώτα ο Θεός, που έχει κάνει η Νέα Δημοκρατία την αίτηση της ονομαστικής ψηφοφορίας να τα ψηφίσουμε.

**ΕΥΑΓΓΕΛΟΣ ΒΕΝΙΖΕΛΟΣ:** Να την αποσύρετε σήμερα και να την επανακαταθέσετε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Δεν την αποσύρω. Την αφήνω όπως είναι.

Εγώ σας λέω ότι δέχομαι την πρόταση να το κουβεντιάσουμε στην επιτροπή εξοπλιστικών και μάλιστα διευρυμένα. Αν θέλετε, μπορούμε να το συζητήσουμε και στην Επιτροπή Εξωτερικών και Άμυνας. Δεν έχουμε κανένα πρόβλημα.

Ελάτε να το συζητήσουμε και να λυθούν όλες οι απορίες. Αν οι απορίες αυτές δεν λυθούν και αποφασίσει το Σώμα να κλείσει η ΕΑΒ και να μην πάρουμε τα 230 εκατομμύρια που ζητούν οι Αμερικάνοι, τότε την κλείνουμε.

Όμως για να μην υπάρχουν σκιές, δέχομαι είτε στην επιτροπή εξοπλιστικών είτε στην Επιτροπή Εξωτερικών και Άμυνας, με συμμετοχή όλων των συναδέλφων, να κάνουμε την κουβέντα αυτή και να φέρουμε όλα τα στοιχεία.

Εδώ τα πράγματα είναι απλά. Ένα και ένα κάνει δύο. Δεν είναι κάποια τροπολογία περίεργη και πονηρή που θέλουμε να την περάσουμε. Πάμε να καθαρίσουμε έναν λογαριασμό που μας χρωστάνε, να πάρουμε λεφτά -δεν θα δώσουμε λεφτά- και να μην κλείσει η ΕΑΒ. Αυτή είναι η δουλειά. Αυτό πάμε να κάνουμε. Δεν πάμε να κρύψουμε ούτε τους επιχειρηματίες που είπε ο κ. Γεωργιάδης. Όλες οι ελληνικές επιχειρήσεις θα πάρουν δουλειά. Όσες εμπλέκονται μέχρι τώρα με την αμυντική βιομηχανία είτε είναι μικρές είτε είναι μεσαίες είτε είναι μεγάλες, θα πάρουν ένα κομμάτι δουλειάς. Μακάρι να πάρουν και την τεχνογνωσία.

Ο κ. Παφίλης -ιδεολογικά το λέει ο άνθρωπος- δεν θέλει να γίνει η ΕΑΒ βάση επισκευαστική για όλη τη Μεσόγειο, γιατί έχει και διαφορετική θεωρία.

Εμείς τι λέμε; Εμείς λέμε να δώσουμε δυνατότητα στην ΕΑΒ, να πάρει και δύο δουλειές απ’ έξω και άλλων αεροσκαφών, ώστε να βάλουμε μπρος και να ξαναδουλέψει η βιομηχανία. Αν υπάρχουν σκιές και πιστεύετε ότι υποκρύπτεται κάτι, καταψηφίστε το να μην περάσει και να δώσουμε πίσω τα 260 εκατομμύρια και να κλείσουμε και την ΕΑΒ.

Όμως, για το όνομα του Θεού, μη χρησιμοποιείτε μία πολιτική συγκυρία που υπάρχει, πράγματι, αυτή τη στιγμή. Οι Ανεξάρτητοι Έλληνες περιμένουν να κάνουμε Κοινοβουλευτική Ομάδα. Είναι από τις 10.00΄ πάνω και περιμένουν. Εμείς δεν έχουμε αντίρρηση να το συζητήσουμε. Βάλτε αύριο την συνεδρίαση, κύριε Πρόεδρε,…

**ΘΕΟΔΩΡΑ ΜΠΑΚΟΓΙΑΝΝΗ:** Ή το αποσύρετε ή θα το συζητήσουμε τώρα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Συνεχίζουμε δεν το αποσύρουμε. Είμαστε εδώ για να σας ακούσουμε.

Σας παρακαλώ μόνο να μπορέσουμε σε αυτά τα χρονικά περιθώρια να κάνουμε και την Κοινοβουλευτική μας Ομάδα. Θα σας απαντήσω κι εγώ γι’ αυτά που λέμε δημόσια. Παράλληλα να κάνουμε και την Επιτροπή Εξωτερικών και Άμυνας και να σας ενημερώσουμε και εκεί για ό,τι θέλετε και τη Δευτέρα που έχετε καταθέσει αίτηση ονομαστικής ψηφοφορίας να ψηφίσουμε.

**ΠΡΟΕΔΡΕΥΩΝ (Αναστάσιος Κουράκης):** Ο κ. Χατζηδάκης από την Νέα Δημοκρατία έχει τον λόγο για πέντε λεπτά.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, κυρίες και κύριοι συνάδελφοι, είναι η Νέα Δημοκρατία υπέρ της αναβάθμισης των F16; Είναι. Είναι η Νέα Δημοκρατία υπέρ της ενίσχυσης της ΕΑΒ; Είναι. Είναι η Νέα Δημοκρατία υπέρ της περαιτέρω σύσφιξης των σχέσεων με τις Ηνωμένες Πολιτείες και εντός του ΝΑΤΟ και διμερώς; Είναι. Η Νέα Δημοκρατία πάντοτε αυτά έλεγε.

Το θέμα τίθεται, μιας και μιλάμε για νομοσχέδιο που αφορά το ΝΑΤΟ, για τους συναδέλφους του ΣΥΡΙΖΑ. Θυμάμαι ακόμα σε τηλεοπτικό πάνελ, στις εκλογές του 2015, μιλούσα με τον κ. Τσακαλώτο, ο οποίος δημόσια είπε αυτό που έλεγε και το κόμμα του, ότι είναι υπέρ της διάλυσης του ΝΑΤΟ. Και σήμερα ο κ. Τσακαλώτος είναι ένας εκ των δύο συνυπογραφόντων Υπουργών, μαζί με τον κ. Καμμένο, της τροπολογίας που συζητάμε.

Εν πάση περιπτώσει εγώ έχω να θέσω μία σειρά από ερωτήματα, όσα προλάβω, γιατί υπάρχουν δεκάδες ερωτήματα τα οποία ανακύπτουν γι’ αυτή εδώ την τροπολογία και θέλω να σκεφτούν και να μου πουν οι συνάδελφοί της Πλειοψηφίας, εάν κάπου τους αδικώ.

Ερώτημα πρώτο: Γιατί των Φώτων έρχεται βιαστικά αυτή εδώ η τροπολογία, η οποία –προσέξτε- αφορά στη διαχείριση 230 εκατομμυρίων των Ελλήνων φορολογουμένων; Δεν είναι δώρο της «LOCKHEED», να το ξεκαθαρίσουμε αυτό. Είναι στο πλαίσιο της ευρύτερης συμβάσης. Κι όπως λέει η Εκκλησία, είναι «τα σα εκ των σων». Είναι διαχείριση δικών μας χρημάτων των Ελλήνων φορολογουμένων!

Δεύτερο ερώτημα: Είπε ο Υπουργός: «Δεν θέλαμε να καταθέσουμε την τροπολογία αυτή στο νομοσχέδιο του Υπουργείου Παιδείας, γιατί ήταν άσχετο νομοσχέδιο». Μάλιστα. Κι έγινε συζήτηση γιορτινές μέρες του νομοσχεδίου για το ΝΑΤΟ με τίτλο: «Κύρωση του μνημονίου συνεργασίας μεταξύ του ανώτατου συμμαχικού διοικητή μετασχηματισμού και του Υπουργείου Αμύνης». Και σε αυτόν τον διοικητικό μετασχηματισμό, εν πάση περιπτώσει, έρχεται αυτή η τροπολογία –πότε;- μετά την επιτροπή. Τελειώνει η Επιτροπή Αμύνης, ο Αναπληρωτής Υπουργός δεν λέει κουβέντα και η τροπολογία αυτή με τα 230 εκατομμύρια έρχεται στη συνέχεια. Είναι εύλογο, κυρίες και κύριοι συνάδελφοι του ΣΥΡΙΖΑ;

Τρίτο ερώτημα: Γιατί παρακάμφθηκε η επιτροπή εξοπλισμών; Δεν το ξέρατε; Εδώ μιλάμε για μήλα και πορτοκάλια ή για εξοπλισμούς; Για ποιον λόγο εσείς που θα φέρνατε το νέο και κουνούσατε το δάχτυλο σε μας, μετέρχεστε τέτοιου είδους τακτικών;

Τέταρτο ερώτημα, κύριε Καμμένε: Γιατί η τροπολογία αυτή έρχεται τις μέρες που έχετε μιλήσει -εσείς τα είπατε- για ολετήρες και αποστάτες και προαναγγέλλετε με κάποιον τρόπο –εγώ δεν το παίρνω τοις μετρητοίς- το υποτιθέμενο διαζύγιο σας, προαναγγελθέν από καιρό, με τον κ. Τσίπρα; Γιατί επείγεστε τόσο πολύ και οι μεν και οι δε, να φέρετε οπωσδήποτε τώρα αυτή εδώ την τροπολογία;

Πέμπτο ερώτημα: Γιατί μιλάτε εσείς για αντισταθμιστικά, όταν από αυτό εδώ το Βήμα, τον Οκτώβριο του 2017, ο Πρωθυπουργός ήταν έξαλλος εναντίον των αντισταθμιστικών; Είπατε και προηγουμένως, βεβαίως, ότι έκανε μία εξαίρεση για την ΕΑΒ. Έκανε, πράγματι, μια εξαίρεση για την ΕΑΒ αλλά είπε αυστηρά για την ΕΑΒ. Κι εδώ αν κατάλαβα καλά –όλοι καταλάβαμε το ίδιο- μιλάμε για κάποια κονδύλια που είναι 70% ΕΑΒ και 30% άλλες επιχειρήσεις υπεργολάβοι της «LOCKHEED». Κάνω λάθος; Σας αδικώ; Υπερβάλλω;

Και, βεβαίως, σε σχέση με τα αντισταθμιστικά ωφελήματα μίλησε ο κ. Καμμένος και είπε ότι το λέει και το νομοσχέδιο, είναι προγράμματα επ’ ωφελεία, λέει, η τροπολογία του Υπουργείου Εθνικής Άμυνας. Δεν είναι αντισταθμιστικά ωφελήματα, είναι προγράμματα επ’ ωφελεία.

Θα μπορούσε να πει κανείς ότι δεν είναι Γιάννης είναι Γιαννάκης. Όμως ο ίδιος ο Υπουργός στη συνέχεια μας είπε ότι είναι Γιάννης σκέτο. Είπε ότι είναι αντισταθμιστικά ωφελήματα. Αποφασίστε τι υποστηρίζετε επιτέλους. Εδώ υποστηρίζετε και το μαύρο και το άσπρο τα πάντα και τα αντίθετά τους.

Έκτο ερώτημα το οποίο αφορά ιδιαίτερα τους συναδέλφους του ΣΥΡΙΖΑ. Διαβάσατε την τροπολογία; Υποθέτω πως ναι. Ποια εξουσιοδότηση δίνετε; Δίνετε εξουσιοδότηση για 230 εκατομμύρια -λέω ξανά- των Ελλήνων φορολογουμένων: α΄, β΄, γ΄, δ΄, ε΄, ζ΄, ιβ΄…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θα τα πάρουμε τα λεφτά, κύριε Χατζηδάκη, δεν θα τα δώσουμε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** …και τελειώνει μέσα σε μερικές σειρές. Μιλάμε για 230 εκατομμύρια σε μερικές σειρές.

Μα δεν έχετε την ευαισθησία όταν θα υπογράψετε, όταν θα βάλετε την υπογραφή σας με την ψήφο σας, όποτε γίνει η ψηφοφορία, να έχουμε κάποιες μεγαλύτερες εγγυήσεις;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Μα θα τα πάρουμε τα λεφτά, δεν θα τα δώσουμε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Δεν θέλω να γίνω ακραίος και να πω ότι η Βουλή γίνεται πλυντήριο μιας αδιαφανούς διαχείρισης, αλλά σίγουρα γίνεται τροχονόμος μιας αδιαφανούς διαχείρισης χωρίς σαφείς εγγυήσεις.

Είστε αντιμέτωποι με τη συνείδησή σας και πρέπει να σκεφτείτε διπλά και τριπλά πριν ψηφίσετε. Δεν θα αφήσουμε το θέμα να ξεχαστεί.

Βεβαίως υπάρχουν και άλλα ερωτήματα, τα οποία δεν έχω τον χρόνο να αναπτύξω, γιατί πραγματικά είναι δεκάδες.

Όμως τίθεται και ένα πολιτικής φύσεως ερώτημα: Γιατί ενώ μιλάμε για αυτά τα αντισταθμιστικά οφέλη, που είναι μέρος της συνολικής συμβάσεως, δεν έχουμε εικόνα για το σύνολο της συμβάσεως; Η Βουλή των Ελλήνων δεν έχει εικόνα για το σύνολο της συμβάσεως.

Ο κ. Τσίπρας έχει δώσει άλλους αριθμούς, ο κ. Καμμένος έχει δώσει άλλους αριθμούς και ο κ. Τραμπ, ο Πρόεδρος των Ηνωμένων Πολιτειών παρουσία του κ. Τσίπρα, έχει δώσει άλλους αριθμούς. Προσέξτε! Οι αριθμοί αυτοί δεν απέχουν ελάχιστα μεταξύ τους. Ξεκινάμε από το 1,1 δισεκατομμύριο και πάμε στα 2,4 δισεκατομμύρια. Τα δισεκατομμύρια έγιναν στραγάλια;

Είναι σύγχρονη και διαφανής διαχείριση αυτό το πράγμα; Είναι υπευθυνότητα Κυβέρνησης, Πρωθυπουργού και Υπουργού; Απαντήστε μου. Μπορεί και να είναι και οι λέξεις να έχουν χάσει το νόημά τους.

Εν πάση περιπτώσει, κυρίες και κύριοι συνάδελφοι, σταματάω τα ερωτήματα. Φαντάζομαι ότι σας απασχολούν κι εσάς, γιατί γνωρίζω πολλούς από εσάς και ξέρω ότι είστε έντιμοι άνθρωποι και έχετε μια διαδρομή. Δεν αξίζει να τα θυσιάζουμε όλα στον βωμό του κομματικού συμφέροντος.

Είμαστε όλοι αντιμέτωποι με τη συνείδησή μας. Είναι ένα μείζον θέμα ηθικής τάξεως. Η Κυβέρνηση οφείλει να αποσύρει την τροπολογία, οφείλει να κάνει μια συζήτηση από την αρχή με όρους διαφάνειας και πολιτικής καθαρότητας. Για εμάς είναι απολύτως σαφές και δεν υπάρχει διαπραγμάτευση σ’ αυτό από τη Νέα Δημοκρατία.

Όπως φαίνεται, κυρίες και κύριοι συνάδελφοι, είτε ενωμένοι είτε διαζευγμένοι θα χάσετε τις εκλογές ΣΥΡΙΖΑ και ΑΝΕΛ. Κοιτάξτε να μην τις χάσετε αναξιοπρεπώς.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Παρακαλώ τον κ. Φίλη να έρθει να μιλήσει για πέντε λεπτά.

**ΝΙΚΟΛΑΟΣ ΦΙΛΗΣ:** Κατά κανόνα η συζήτηση για τα εξοπλιστικά, μια αναγκαία συζήτηση για την ασφάλεια της χώρας, καταλήγει σε μια αντιπαράθεση. Κατά το παρελθόν η κριτική που ασκούσε ο ΣΥΡΙΖΑ ως κόμμα της αντιπολίτευσης ήταν ορθή και επιβεβαιώθηκε από την απόφαση της τότε κυβέρνησης και του κ. Βενιζέλου ως Υπουργού, μια αναγκαστική απόφαση όπου εναρμονιζόμενη η ελληνική νομοθεσία με την ευρωπαϊκή, καταργούσε την ιστορία των αντισταθμιστικών ωφελημάτων.

Πράγματι αυτά ήταν μια θερμοκοιτίδα σκανδάλων. Δεν ήταν μια καταγγελία που ελαυνόταν από μια αντιπολιτευτική υπερβολή.

Έχουμε, όπως ξέρετε, υπόδικους ή καταδικασμένους υπουργούς Άμυνας, που αφορούν ακριβώς αυτές τις υποθέσεις εξοπλισμών και αντισταθμιστικών ωφελημάτων.

Θυμόμαστε ακόμη ισχυρισμούς ότι οι αριθμοί δίπλα στην παραγγελία των TOR-M1 δεν αφορούσαν χρήματα αλλά αριθμούς τηλεφωνικού καταλόγου. Αυτά είναι το παλιό πολιτικό σύστημα, δεν είναι η σημερινή πραγματικότητα.

Εμείς δεν διστάζουμε να κάνουμε συζητήσεις, για αποφάσεις που έχουν δυσκολίες να ληφθούν, που αφορούν χρήματα του ελληνικού λαού –αυτό είναι αλήθεια- και αφορούν την προσπάθεια σε μια δύσκολη πορεία εξόδου από την κρίση να αντισταθμίσουμε τα ζητήματα που αφορούν την καθημερινότητα του πολίτη, με τις αναγκαίες ταυτόχρονα επιλογές για την ασφάλεια του πολίτη. Όμως έχει σημασία ότι σήμερα η συζήτηση είναι ανοιχτή και θα γίνει ακόμα πιο ανοιχτή. Χαιρετίζω την πρόταση του κύριου Υπουργού, να γίνει Επιτροπή Εξοπλισμών και Άμυνας που να συζητήσει το σύνολο της σύμβασης.

Πράγματι είναι δικαιολογημένη η κριτική που ακούσαμε «γιατί να πάμε σε ένα μέρος μόνο της σύμβασης;». Να την δούμε όλη και να την κρίνουμε. Καμμία αντίρρηση.

**ΑΘΑΝΑΣΙΟΣ ΔΑΒΑΚΗΣ:** Δέχθηκε τη πρότασή μας.

**ΝΙΚΟΛΑΟΣ ΦΙΛΗΣ:** Άκουσα ότι ο κύριος Υπουργός δέχεται αυτή την καλοπροαίρετη –ελπίζω- πρόταση και θα πάμε σε μια αναλυτική συζήτηση για τη συμφωνία των 230 εκατομμυρίων ευρώ, τουλάχιστον, όπως λέγεται.

Θα ήθελα επίσης να πω ότι και η κατηγορηματική δήλωση του Πρωθυπουργού από το Βήμα της Βουλής, απαντώντας σε μια επίκαιρη ερώτηση του κ. Θεοδωράκη ότι η Κυβέρνησή μας δεν προτίθεται να επαναφέρει, με τη μία ή την άλλη μορφή, τον θεσμό των αντισταθμιστικών ωφελημάτων, με μικρή εξαίρεση την ΕΑΒ για λόγους που έχουν αναφερθεί αναλυτικά και στην παρούσα συνεδρίαση, είναι μια δέσμευση στην οποία προχωρούμε και την οποία τιμούμε.

Θα δοθούν όλες οι εξηγήσεις -είμαι σίγουρος- στη συνεδρίαση αυτής της επιτροπής, η οποία, όπως ξέρετε, δεν είναι δημόσια αλλά κεκλεισμένων των θυρών και δίνει τη δυνατότητα μιας ευχερέστερης και σε βάθος συζήτησης των όποιων ερωτημάτων τεθούν.

Επίσης θα ήθελα να πω ότι παρακολουθώ με προσοχή το ενδιαφέρον των εργαζομένων στην ΕΑΒ. Η ΕΑΒ ήταν και παραμένει σε μεγάλο βαθμό –δυστυχώς την περίοδο των μνημονίων υπήρξε βέβαια μια υποχώρηση- μια εταιρεία υψηλής τεχνολογίας με προστιθέμενη αξία στο σύνολο της οικονομίας μας. Πρέπει να την ενισχύσουμε και να την αναβαθμίσουμε. Νομίζω ότι και αυτή η γνώμη των εργαζομένων της ΕΑΒ, πρέπει να ακουστεί στο πλαίσιο της επιτροπής όπου θα κάνουμε τη συζήτηση για τη συγκεκριμένη σύμβαση.

Βεβαίως υπάρχουν δικαιολογημένα ερωτήματα τα οποία πρέπει να απαντηθούν. Ερώτημα πρώτο, πώς είναι δυνατόν να έρχεται να κυρωθεί με νόμο μια προσφορά ιδιωτικής εταιρείας; Άκουσα ότι η αρμόδια υπηρεσία του Υπουργείου Άμυνας, όπως είπε ο κύριος Υπουργός, είχε πει ότι δεν χρειάζεται νόμος. Όμως το Νομικό Συμβούλιο του Κράτους ή ο νομικός σύμβουλος του Υπουργείου Άμυνας είπε ότι χρειάζεται. Να εξεταστεί και αυτό το ζήτημα.

Δεύτερον, πώς είναι δυνατόν να καλούμαστε να κυρώσουμε μια συμφωνία που δεν γνωρίζουμε τους όρους της, πού πηγαίνουν τα χρήματα αναλυτικά αλλά μόνο με πέντε απλές σημειώσεις;

Τρίτον, διαβάζουμε στο εδάφιο 2 του άρθρου ότι με αυτή τη σύμβαση θεραπεύεται οποιοδήποτε ελάττωμα, οποιαδήποτε εκκρεμότητα προϋπάρχουσας σύμβασης όπως και επιγενόμενης σύμβασης. Το «προϋπάρχουσα» έχει να κάνει με το ελάττωμα, το «επιγενόμενο» έχει να κάνει με τη διανομή των εργασιών που προκύπτουν από τη σύμβαση αυτή. Θέλει και αυτό συζήτηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όταν η Βουλή των Ελλήνων σβήνει εκκρεμότητες από προϋπάρχουσες συμβάσεις, πρέπει να υπάρξει αναλυτική εκτίμηση και αναφορά στην επιτροπή για το ποιες είναι αυτές και ποιο κόστος έχουν. Όταν η επιτροπή δίνει τη δυνατότητα στον Υπουργό Άμυνας –στον όποιο Υπουργό δεν είναι προσωπικό θέμα- να μπορεί να προχωρεί με τη νομοθετική θωράκιση για τις επιγενόμενες συμβάσεις, πρέπει επίσης να γνωρίζουμε ποιες είναι αυτές, τι ύψους και για ποιες αρχικά επιχειρήσεις.

Το επιχείρημα ότι δεν μοιράζουμε εμείς -άρα δεν υπάρχει υποψία πολιτικού χρήματος- τις δουλειές αλλά τις μοιράζει η «LOCKHEED», είναι ένα επιχείρημα που ελέγχεται, διότι αν υπάρχει μια φορά υποψία από το παρελθόν –δύο Υπουργοί Άμυνας είναι στη φυλακή, όπως ξέρετε, για το τι γίνεται με την ιστορία αυτή- υπάρχουν πάρα πολλές όχι υποψίες αλλά καταγγελίες, που έχουν να κάνουν και με την πραγματικότητα των επιχειρηματικών συμφερόντων, πώς αυτές οι μεγάλες επιχειρήσεις με μεγαλύτερη θηριώδη θα έλεγα δύναμη των κρατών δουλεύουν και κάνουν το παιχνίδι τους σε κάθε χώρα.

Άρα αυτό το ζήτημα δεν είναι δυνατόν να το περάσουμε έτσι και να το αφήσουμε. Πρέπει να το κουβεντιάσουμε στην επιτροπή. Πιστεύω και θέλω να τονίσω ότι από τη σημερινή συνεδρίαση που ξεκινήσαμε με μεγάλη ένταση –καταλαβαίνω την κριτική, δεν θέλω να μπω σ’ αυτή την ένταση, ορισμένα ερωτήματα είναι δικαιολογημένα, αναφέρθηκα νωρίτερα- βλέπω ότι πηγαίνουμε σε μια συναινετική επί της διαδικασίας αλλά και επί της ουσίας, ελπίζω, διαδικασία, όπου ο κύριος Υπουργός, όπως είπα και νωρίτερα, είναι πρόθυμος να θεραπεύσει ένα λάθος, διότι ήταν λάθος το ότι δεν συζητήθηκε το θέμα στην επιτροπή και να κουβεντιάσουμε όλοι, χωρίς να βγάζουμε μεταξύ μας μαχαίρια και καχυποψίες.

Άρα αυτό το ζήτημα δεν είναι δυνατόν να το περάσουμε έτσι και να το αφήσουμε. Πρέπει να το κουβεντιάσουμε στην Επιτροπή. Πιστεύω και θέλω να τονίσω ότι από τη σημερινή συνεδρίαση που ξεκινήσαμε με μεγάλη ένταση –καταλαβαίνω την κριτική, δεν θέλω να μπω σ’ αυτήν την ένταση, ορισμένα ερωτήματα είναι δικαιολογημένα, αναφέρθηκα νωρίτερα- βλέπω ότι πηγαίνουμε σε μια συναινετική επί της διαδικασίας, αλλά και επί της ουσίας, ελπίζω, διαδικασία, όπου ο κύριος Υπουργός, όπως είπα και νωρίτερα, είναι πρόθυμος να θεραπεύσει ένα λάθος, διότι ήταν λάθος το ότι δεν συζητήθηκε το θέμα στην Επιτροπή και να κουβεντιάσουμε όλοι, χωρίς να βγάζουμε μεταξύ μας μαχαίρια και καχυποψίες.

Τελειώνω, λέγοντας ότι ένα θέμα που συνδυάζεται και αφορά το ύψιστο ζήτημα της εθνικής ασφάλειας, δεν είναι δυνατόν να το αντιμετωπίζουμε με μικροπολιτικό τρόπο. Το αν υπάρξουν και ποιες πολιτικές εξελίξεις, είναι ένα θέμα που εδώ θα το κουβεντιάσουμε ξανά. Εδώ είναι το κυρίαρχο όργανο του ελληνικού λαού, η Βουλή των Ελλήνων. Είναι λάθος, όμως, να προσπαθούμε να συνδυάσουμε το θέμα των γενικότερων πολιτικών εξελίξεων με το ζήτημα μιας σύμβασης 230 εκατομμυρίων ευρώ. Δεν θεωρώ ότι είναι στραγάλια τα 230 εκατομμύρια ευρώ, αλλά είναι αυτής της τάξης, περιορισμένης σε σχέση με το γενικότερο πρόβλημα των εξοπλισμών.

Θέλω να διαβεβαιώσω τη Βουλή των Ελλήνων ότι αυτή η Κυβέρνηση, όπως φαίνεται και από τις ανακοινώσεις άλλων κομμάτων, όπως του Ποταμιού χθες, θα περάσει από τη Βουλή, θα κυρώσει τη σύμβαση για τις Πρέσπες. Άρα όλη η φιλολογία επί τόσους μήνες ότι δεν θα περάσει από τη Βουλή, έχει καταρρεύσει. Θα περάσει η σύμβαση για τις Πρέσπες. Αυτό είναι δεδομένο.

Θα το πιείτε το ποτήρι αυτό, κύριοι της Νέας Δημοκρατίας…

**ΒΑΣΙΛΕΙΟΣ ΚΙΚΙΛΙΑΣ:** Εμείς; Εσείς!

**ΝΙΚΟΛΑΟΣ ΦΙΛΗΣ:** Εννοώ όσοι από σας συμμερίζεστε τη λογική, την ορθολογική κριτική ότι πρέπει να περάσει η σύμβαση και όχι την άλλη η οποία παρεκκλίνει προς την ακροδεξιά.

Ταυτοχρόνως φέρτε πρόταση δυσπιστίας στη Βουλή, για να καταλάβετε –και αυτό θα το δείτε- ότι αυτή η Κυβέρνηση είναι ισχυρή και θα παραμείνει μέχρι τον Σεπτέμβριο του 2019, για να ολοκληρώσει το έργο της επ’ ωφελεία των λαϊκών συμφερόντων.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και τρεις εκπαιδευτικοί συνοδοί τους από το 5ο Γυμνάσιο Χαλανδρίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Και τώρα τον λόγο έχει η κ. Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η σημερινή μέρα ήταν εξαιρετικά ενδιαφέρουσα, διότι, πράγματι ξεκίνησε η επόμενη κοινοβουλευτική μέρα. Ήταν σαφές και από την ομιλία του κ. Φίλη -ο οποίος είναι άριστος χειριστής της ελληνικής γλώσσας- αλλά και από την άτακτη υποχώρηση του Υπουργού Άμυνας, ότι η επόμενη μέρα είναι εδώ, όπου πλέον χώρισαν οι ΣΥΡΙΖΑ από τους ΑΝΕΛ.

Ήταν σαφές ότι αυτή η ονομαστική ψηφοφορία, θα οδηγούσε σε φιάσκο την πρόταση της τροπολογίας του κ. Καμμένου. Και γι’ αυτό βρεθήκαμε μπροστά σε μια αλλαγή πλεύσης, όπου όλα αυτά που δεν είχαν συμβεί μέχρι σήμερα, συνέβησαν διά μαγείας τώρα, όπου ο κύριος Υπουργός Εθνικής Άμυνας -στον δρόμο από κάποιο κοινωνικής φύσεως προσωπικό ταξίδι προς τον «ανένδοτο»- έκανε μια στάση στη Βουλή, για να φέρει μια τροπολογία.

Έκανε μία στάση, για να φέρει, όμως, όχι όποια όποια τροπολογία, αλλά μία τροπολογία η οποία δεν είχε έρθει στην επιτροπή εξοπλισμών, όπου είναι οι ειδικοί άνθρωποι και ασχολούνται με τα θέματα αυτά, πλην όμως ήρθε σήμερα ο κύριος Υπουργός να μας διαβεβαιώσει ότι είναι παλιές συμβατικές υποχρεώσεις της «LOCKHEED» προς την Ελλάδα.

Εγώ έχω μπερδευτεί. Θα ήταν κρίσιμο να μας διαβεβαιώσει ο Υπουργός, αν τα 230 εκατομμύρια υπάρχουν μέσα στη σύμβαση αναβάθμισης, η οποία υπεγράφη τώρα από την ελληνική Κυβέρνηση. Είναι μέσα σε αυτή τη σύμβαση αναβάθμισης τα 230 εκατομμύρια; Ναι ή όχι; Και από αυτά τα 230 εκατομμύρια τα οποία θα διαχειριστεί η «LOCKHEED» και κατά δήλωση του κυρίου Υπουργού θα καταλήξουν στην ΕΑΒ -μπορεί να με διορθώσει ο κύριος Υπουργός- είναι αλήθεια ότι 70% θα πάνε στην ΕΑΒ και 30% θα πάνε στη διαχείριση του κανονικού αντιπροσώπου της «LOCKHEED», του γνωστού κ. Χατζημηνά, ο οποίος θα διαχειριστεί το 30% εν λευκώ με τις διάφορες ιδιωτικές εταιρείες; Και είναι έτσι…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Όχι. Τα 180 εκατομμύρια, δηλαδή το 90%, πάνε στην ΕΑΒ ως ΕΑΒ καθαρά και τα υπόλοιπα σε ανταλλακτικά σε διάφορες εταιρείες.

**ΣΙΜΟΣ ΚΕΔΙΚΟΓΛΟΥ:** Η τροπολογία το λέει μέσα.

**ΘΕΟΔΩΡΑ ΜΠΑΚΟΓΙΑΝΝΗ:** Επειδή εγώ αυτά διάβασα, θα είναι κρίσιμο να καταλάβουμε, αν ο εξής ένας ιδιώτης θα διαχειριστεί τα χρήματα τα οποία θα δώσει ο Έλληνας φορολογούμενος και τα οποία μέσω της «LOCKHEED» επιστρέφουν στην Ελλάδα κόντρα σε όλες τις δηλώσεις τις οποίες έχει κάνει σήμερα, αυτόν τον καιρό, από τούτο εδώ το Βήμα ο Έλληνας Πρωθυπουργός.

Είχε δε πολύ μεγάλο ενδιαφέρον -διότι εγώ διάβασα προσεκτικά τα Πρακτικά όταν μίλησε ο κ. Τσίπρας- πως λες και ήξερε κάτι ο κ. Τσίπρας είπε: «καταργούμε τον άθλιο νόμο των αντισταθμιστικών», διότι, όπως σωστά είπε ο κ. Φίλης, δύο Υπουργοί Αμύνης βρίσκονται στη φυλακή και γνωρίζουμε πολύ καλά ότι ήταν πηγή μεγάλης διαφθοράς. Λέει, λοιπόν, ο Έλληνας Πρωθυπουργός πως εάν είναι να τα πάρουμε σε αντισταθμιστικά, να μειώσουμε το τίμημα. Άρα το ερώτημα είναι. Τα 230 εκατομμύρια που δίνουμε σήμερα, θα μπορούσαν να είχαν μειώσει κατά 230 εκατομμύρια το τίμημα και να έδινε ο Έλληνας Υπουργός Αμύνης, εν πάση περιπτώσει, τη στήριξη στην ΕΑΒ και τη δυνατότητα να σταθεί όρθια η ΕΑΒ;

Κυρίες και κύριοι συνάδελφοι, αυτή η τροπολογία έχει όλα τα χαρακτηριστικά μιας τροπολογίας, η οποία πρέπει οπωσδήποτε να δημιουργήσει πολύ μεγάλα ερωτήματα στη Βουλή των Ελλήνων. Είναι μία τροπολογία, που ο τρόπος και η διαδικασία με την οποία ήρθε, το περιεχόμενό της, η παράκαμψη του νομοθετικού πλαισίου, που με μεγάλη πλειοψηφία ψηφίσαμε όλοι στη Βουλή, για να αποφύγουμε ακριβώς φαινόμενα διαφθοράς, πρέπει να μας οδηγήσουν στο συμπέρασμα ότι μία εξαιρετικά λεπτομερής συζήτηση την οποία προσπάθησε να αποφύγει ο Υπουργός Εθνικής Άμυνας διά της νυχτερινής τροπολογίας του είναι απολύτως απαραίτητη και τα στοιχεία τα οποία θα κατατεθούν στη Βουλή των Ελλήνων πρέπει, πραγματικά, να είναι πλήρη. Και πρέπει να είναι πλήρη, αν δεν θέλουμε να βρεθούμε ξανά μπροστά σε πρακτικές του παρελθόντος και να ξαναδούμε στην Ελλάδα, φαινόμενα τα οποία θα θέλαμε να αποφύγουμε οριστικώς.

Εν πάση περιπτώσει για να μιλήσω για το δικό μου κόμμα, η Νέα Δημοκρατία αυτή την τροπολογία έτσι όπως είναι, δεν πρόκειται να την ψηφίσει. Θεωρεί απολύτως απαραίτητη την κατάθεση όλων των στοιχείων, και όταν θα κατατεθούν όλα τα στοιχεία, εδώ είμαστε να δούμε πώς μπορούμε να στηρίξουμε την ΕΑΒ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Μπακογιάννη.

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ – ΔΗΜΑΡ κ. Αθανάσιος Θεοχαρόπουλος για πέντε λεπτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, η επιτροπή εξοπλιστικών δεν είναι μία διακοσμητική επιτροπή. Δεν πηγαίνουμε στην επιτροπή εξοπλιστικών και απλώς συγκαλούμε εκ των υστέρων. Και έχει αποδείξει -από το 2015 είμαστε στην επιτροπή εξοπλιστικών το γνωρίζετε καλά- και ότι διαφυλάσσει τα εθνικά συμφέροντα και το απόρρητο των συνεδριάσεων, αλλά κυρίως έχει προκαλέσει και ανατροπές. Σας θυμίζω τον Δεκέμβριο του 2017 ότι επιτροπή πήρε σύμφωνη γνώμη σε σχέση με την πώληση βλημάτων στη Σαουδική Αραβία, άλλαξε και η θέση του ΣΥΡΙΖΑ μέσω των συζητήσεων που γίνονταν στην επιτροπή εξοπλιστικών επί έναν χρόνο για το συγκεκριμένο θέμα.

Τον Μάιο του 2018 και πάλι εκτός των προβλεπόμενων θεσμικών διαδικασιών ήρθατε στην επιτροπή εξοπλιστικών για την αναβάθμιση των F-16 μετά και όχι πριν από τη συνεδρίαση ΚΥΣΕΑ, για να πάρετε τη σύμφωνη γνώμη πάλι εκτός του θεσμικού πλαισίου. Και σε εκείνη την πολύωρη συνεδρίαση -δεν μπορούμε να χρησιμοποιήσουμε τα πρακτικά της επιτροπής εξοπλιστικών ούτε στην Ολομέλεια της Βουλής, πράγματι, όπως ειπώθηκε προηγουμένως- όταν σας αποδείξαμε ότι δεν έχετε κινηθεί σύμφωνα με το θεσμικό πλαίσιο, το μόνο που σας έμεινε είναι να λασπολογήσετε σε όλη την Αντιπολίτευση.

Και πάλι σήμερα ένα άλλο ζήτημα σε σχέση με τα αντισταθμιστικά τώρα σε σχέση με τη συμφωνία των F-16. Σας άκουσα να λέτε στην αρχική σας ομιλία ότι δεν προλάβατε χθες, γι’ αυτό δεν το καταθέσατε κατά τη διάρκεια της επιτροπής.

Πρώτον, ένα τόσο σοβαρό ζήτημα που το συζητάμε τόσο καιρό, το φέρνετε μετά τη λήξη της επιτροπής αυτής για τη συζήτηση ενός νομοσχεδίου το οποίο έχει έρθει. Πρώτο ζήτημα. Όμως δεν σας εγκαλούμε γι’ αυτό, κύριε Υπουργέ. Σας εγκαλέσαμε, σχετικά με το για ποιον λόγο δεν τη φέρατε στην επιτροπή εξοπλιστικών να συζητηθεί. Γιατί μπορεί να μην ερχόταν καν εδώ, αν είχε συζητηθεί. Ή εν πάση περιπτώσει να είχαμε πάρει όλες τις διαβεβαιώσεις από εσάς για πολλά ζητήματα τα οποία έχουμε και τώρα, αλλά δεν προλαβαίνουμε στον πολύ λίγο χρόνο που έχουμε ούτε στο επίπεδο της Ολομέλειας. Χρειάζεται η διαδικασία της επιτροπής εξοπλιστικών. Να αποσύρετε την τροπολογία και, όπως είπατε, στη συνέχεια να τη φέρετε στην επιτροπή εξοπλιστικών και αύριο και μεθαύριο να τη συζητήσουμε. Αυτή νομίζω ότι είναι η ορθή διαδικασία. Αυτή είναι η διαδικασία για να συζητήσουμε το ζήτημα, γιατί έχουμε πάρα πολλά ερωτήματα.

Και κάτι ακόμη, κύριε Υπουργέ, σε σχέση με το θέμα. Να μην κρυβόμαστε τώρα. Δημοσίως έχετε πει ότι τις επόμενες μέρες, αν αληθεύουν αυτά που λέτε δημοσίως, προτίθεστε να παραιτηθείτε. Λίγες μέρες πριν παραιτηθείτε, φέρνετε μια σύμβαση 230 εκατομμυρίων ευρώ; Το Υπουργείο Αμύνης έχει συνέχεια. Το κράτος έχει συνέχεια. Ενώ, ουσιαστικά, τελείτε δημοσίως υπό παραίτηση, δεν καταλαβαίνω τη βιασύνη για ένα τέτοιο σοβαρό θέμα, όπως είναι τα αντισταθμιστικά ωφελήματα, για τα οποία η Κυβέρνησή σας έχει δεσμευθεί ότι θα τηρήσει τον νόμο του 2011, και μόνο με ενδελεχή μελέτη θα δούμε τι συμβαίνει στην επιτροπή εξοπλιστικών για τα συγκεκριμένα ζητήματα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Είναι για να πάρουμε, κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Το ξέρω καλά, κύριε Υπουργέ. Και ξέρετε καλά ότι γνωρίζουμε.

Έχετε πει, λοιπόν, στις δηλώσεις σας, η Κυβέρνησή σας, ότι για να πάρουμε θα χρησιμοποιήσετε αντισταθμιστικά ωφελήματα; Και γιατί δεν λέτε τη λέξη; Γιατί δεν είπατε στην υπ’ όψιν τροπολογία ξεκάθαρα τον όρο αντισταθμιστικά ωφελήματα; Βέβαια σε μια ερώτηση η οποία σας έγινε, απαντήσατε ότι είναι αντισταθμιστικά ωφελήματα. Και πώς προέκυψε η υπ’ όψιν πρόταση του κατασκευαστή συνολικής αξίας 230 εκατομμυρίων ευρώ; Πρόκειται για ερωτήσεις τις οποίες θα πρέπει να συζητήσουμε και αυτή την εβδομάδα αν θέλετε.

Με βάση τη γενόμενη σχετική αναφορά στην τροπολογία «προϋπάρχουσες συμβάσεις ή και συμφωνίες παρεπόμενες της ως άνω διακρατικής συμφωνίας μεταξύ Υπουργείου Εθνικής Άμυνας και του ως άνω αποκλειστικού κατασκευαστή», ποιες είναι ακριβώς οι προϋπάρχουσες συμβάσεις ή και συμφωνίες αλλά και οι παρεπόμενες που σχετίζονται με τα προγράμματα; Πώς επελέγησαν τα προσφερόμενα προγράμματα; Και ποιος θα ωφεληθεί από την απόκτηση της παραγωγικής δυνατότητας; Με ποια διαγωνιστική διαδικασία θα επιλεγούν οι ιδιωτικές εταιρίες στη συνέχεια; Έχουν υπογραφεί προσύμφωνα συνεργασίας μεταξύ της αμερικάνικης εταιρείας και των ιδιωτικών ελληνικών εταιρειών και αντίστοιχα μεταξύ της ΕΑΒ και των ιδιωτικών ελληνικών εταιρειών; Πώς θα συζητηθούν όλα αυτά; Πώς θα δώσετε απαντήσεις στους Βουλευτές, για να μπορέσετε αρχικά να πείσετε ή όχι την επιτροπή εξοπλιστικών και στη συνέχεια να συζητηθεί εκτενέστερα το συγκεκριμένο θέμα;

Θα μπορούσα να σας πω πολλά ακόμη, αλλά, πράγματι, στο συγκεκριμένο θέμα, κύριε Καμμένο, είστε εκτεθειμένος από την αρχή της διαδικασίας.

Από τον Οκτώβριο του 2017 είχα επισημάνει ότι είμαστε αντιμέτωποι με συνεχόμενες αντιφατικές δηλώσεις, διαψεύσεις και αοριστίες. Έχουμε φτάσει στον Ιανουάριο του 2019 και ακόμη η κατάσταση παραμένει η ίδια.

Θυμάστε σας είχα καταθέσει επίκαιρη ερώτηση εδώ στη Βουλή, και στη συνέχεια είχαμε αντικρουόμενες απαντήσεις. Πρώτα μάθαμε από τον Τραμπ, τον Πρόεδρο των Ηνωμένων Πολιτειών, το ποσό και τη συμφωνία. Δεν είχε ενημερωθεί η επιτροπή εξοπλιστικών μέχρι τότε για τίποτα. Αρχικά μάθαμε για 2,4 δισεκατομμύρια δολάρια, στη συνέχεια μιλήσατε για 1,1 δισεκατομμύριο για άλλα ποσά. Να θυμίσω ότι είχατε «τουιτάρει» εκείνη την ημέρα της επίσκεψης του Αμερικάνου Προέδρου για «αντισταθμιστικά» και την επόμενη μέρα πήρατε πίσω τη συγκεκριμένη δήλωση. Και τώρα έρχεστε με τη λογική των αντισταθμιστικών ωφελημάτων;

Είναι πολύ σοβαρά θέματα αυτά. Η σύγχυση αυξάνεται αντί να μειώνεται. Εδώ και δύο χρόνια σάς λέμε ότι χρειάζεται ένα ολοκληρωμένο σχέδιο για τα εξοπλιστικά κονδύλια, χρειάζεται συγκεκριμένο σχέδιο για το πώς θα κατανεμηθούν, χρειάζεται να μας δοθούν οι προτεραιότητες που έχει το Υπουργείο Εθνικής Άμυνας, για να μπορέσουμε να κρίνουμε και, βέβαια, η θέση μας είναι ότι για να αντιμετωπιστεί η όποια ενδεχόμενη απειλή, δεν είναι λύση μόνο τα εξοπλιστικά προγράμματα. Για την ισχυρή αποτροπή πρέπει να υπάρχει συνεχής παρακολούθηση, εκτίμηση των εξελίξεων, αναπροσαρμογή επιχειρησιακών σχεδίων. Κανείς δεν αμφισβητεί την αναγκαιότητα του αξιόμαχου των Ενόπλων Δυνάμεων και μιας ισχυροποιημένης χώρας ως προς την ασφάλεια και την άμυνα. Χρειάζεται εξορθολογισμός, χωρίς υποβάθμιση της επιχειρησιακής ικανότητας των Ενόπλων Δυνάμεων και του προσωπικού.

Αυτά είναι τα σοβαρά ζητήματα, στα οποία θα πρέπει επιτέλους να εγκύψουμε και όχι να συζητάμε σήμερα, για το πώς, ουσιαστικά, θα παρακάμψουμε έναν νόμο του 2011, ο οποίος ήρθε ως αποτέλεσμα των προβλημάτων που υπήρχαν μέχρι τότε, έτσι ώστε να μην επιτρέπονται αντισταθμιστικά ωφελήματα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Θεοχαρόπουλο.

Τον λόγο έχει ο Κοινοβουλευτικός Εκπρόσωπος από το Ποτάμι κ. Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, νομίζω πως σήμερα όλοι πρέπει να συμπονέσουμε τους Βουλευτές του ΣΥΡΙΖΑ. Έχουν υποστεί ένα διπλό στραπάτσο. Το πρώτο είναι ότι έχουν θεοποιήσει τον κ. Βενιζέλο. Δοξάζουν Βενιζέλο και καλά κάνουν, δικαίως, διότι χάρη στο Βενιζέλο και στον νόμο του, τον ν.3978/2011, κόπηκε από το πολιτικό και ουσιαστικό λεξιλόγιο ο όρος αντισταθμιστικά οφέλη, που -όπως πάρα πολύ σωστά ειπώθηκε και αναπτύχθηκε από όλες τις πλευρές- ήταν ένα θερμοκήπιο διαφθοράς. Και από την άλλη οι συριζαίοι Βουλευτές πέραν της αγάπης που έδειξαν στον κ. Βενιζέλο, είναι υποχρεωμένοι και τους βλέπουμε να βάζουν τα σώματά τους ασπίδα πέριξ του κ. Καμμένου και μάλιστα νατοϊκή ασπίδα. Ποιοι; Οι Βουλευτές του ΣΥΡΙΖΑ! Εσείς, οι Βουλευτές του ΣΥΡΙΖΑ, που μας λέγατε πριν από τις εκλογές του 2015, σε εκείνο το φαιδρό -πραγματικά- πρόγραμμά σας ότι θα διαλύσετε, θα καταργήσετε το ΝΑΤΟ.

Κύριε Καμμένε, τι έχετε κάνει σε αυτούς τους Συριζαίους! Έρχονται σήμερα οι Συριζαίοι Βουλευτές ασπίδα γύρω από το δικό σας σώμα, κύριε Καμμένε, για να σώσουν και το ΝΑΤΟ και να επαναφέρουν από την πίσω πόρτα τη φάμπρικα των αντισταθμιστικών.

Τι έλεγε ο κ. Τσίπρας, ο Πρωθυπουργός, τον Οκτώβριο του 2017 από αυτά εδώ τα ίδια μικρόφωνα; Σας διαβάζω: «κερκόπορτα για μίζες και φαινόμενα διαπλοκής είναι τα αντισταθμιστικά. Δεν θα κάνουμε εμείς λάθη παρελθόντος. Αφήνω ένα παράθυρο για ΕΑΒ, όπου θα είναι αυστηρά κοστολογημένα και υπό έλεγχο». Όχι παράθυρο δεν είναι αυτό, αυτό είναι μπαλκονόπορτα κολοσσιαίων διαστάσεων! Και πού είναι η κοστολόγηση; Δεν μας έχετε πει ακόμα, κύριε Καμμένε, πόσα είναι τα χρήματα που ένας φορολογούμενος στην ουσία θα δώσει. Είναι 210 εκατομμύρια, 230 εκατομμύρια, 250 εκατομμύρια; Πόσα είναι; Βιαστήκατε, όμως, πολύ, κύριε Υπουργέ, να φέρετε αυτή την τροπολογία από την πίσω πόρτα. Κι εγώ σας ερωτώ: Γιατί βιάζεστε, κύριε Καμμένε; Είναι αυτό το τελευταίο νομοσχέδιο, που χειρίζεστε ως μέλος αυτής της Κυβέρνησης; Ένα νεύμα σας αρκεί να μου απαντήσει. Είναι;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Μετά τη διαπραγμάτευση που κάνει το Ποτάμι και όταν θα συμφωνήσετε, θα σας απαντήσω.

**ΓΕΩΡΓΙΟΣ ΑΜΥΡΑΣ:** Πώς; Δεν άκουσα τι είπατε. Τι είπατε;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Αφού διαπραγματευτεί το Ποτάμι πρώτα και τα βρείτε μεταξύ σας και με τους άλλους, θα σας απαντήσω.

**ΓΕΩΡΓΙΟΣ ΑΜΥΡΑΣ:** Θα σας απαντήσω, έννοια σας.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Αλλά εσείς το έχετε δίπορτο, μαθαίνω.

**ΓΕΩΡΓΙΟΣ ΑΜΥΡΑΣ:** Κύριε Καμμένε, εγώ δεν χρησιμοποιώ εκφράσεις, όπως αυτές που εσείς έχετε χρησιμοποιήσει, αλλά θα αναγκαστώ τώρα να ανασύρω μία από τις δικές σας εκφράσεις και τους χαρακτηρισμούς. Είστε ο βασιλιάς της κωλοτούμπας, διότι επιτρέψατε στον κ. Κοτζιά…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εσείς φαίνεστε πώς είστε.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε,…

**ΠΡΟΕΔΡΕΥΩΝ (Αναστάσιος Κουράκης):** Να ξαναγυρίσουμε στο νομοσχέδιο, παρακαλώ.

**ΓΕΩΡΓΙΟΣ ΑΜΥΡΑΣ:** Εσείς επιτρέψατε στον κ. Κοτζιά να πάει να υπογράψει τη συμφωνία για το Μακεδονικό και τώρα κάνετε τάχαμου αντάρτικο.

Σας ερωτώ, λοιπόν: Είναι αυτό το τελευταίο σας νομοσχέδιο ως Υπουργού Εθνικής Άμυνας, που έρχεστε εδώ και μας φέρνετε αυτήν την τροπολογία; Βιάζεστε πολύ. Μάλλον θα είναι το τελευταίο σας, αλλά σίγουρα ο αποχωρισμός από τους Συριζαίους θα είναι δύσκολος και για εκείνους και για εσάς, διότι μαζί τα κάνατε. Δεν ξέρω αν μαζί τα φάγατε, αλλά μαζί τα κάνατε σίγουρα. Μαζί φέρατε το μνημόνιο Τσίπρα-Καμμένου. Έχει το όνομά σας.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Καλό σάς βλέπω πάντως, για…

**ΓΕΩΡΓΙΟΣ ΑΜΥΡΑΣ:** Σταματήστε το αυτό.

**ΠΡΟΕΔΡΕΥΩΝ (Αναστάσιος Κουράκης):** Ναι, αλλά θα παρακαλέσω να μείνετε στο θέμα.

**ΓΕΩΡΓΙΟΣ ΑΜΥΡΑΣ:** Αυτήν τη φαιδρότητα του Υπουργού παρακαλώ να τη σταματήσετε.

**ΠΡΟΕΔΡΕΥΩΝ (Αναστάσιος Κουράκης):** Ναι. Κι εσείς μην απευθύνεστε στον κύριο Υπουργό.

**ΓΕΩΡΓΙΟΣ ΑΜΥΡΑΣ:** Κύριε Καμμένε, δεν είστε στην Κοινοβουλευτική Ομάδα των ΑΝΕΛ. Είστε στην Ολομέλεια της Βουλής. Δείξτε τον πρέποντα σεβασμό.

Ακούστε. εσείς, μαζί με τους Συριζαίους, τα κάνατε. Μαζί φέρατε το μνημόνιο που έχει και το επώνυμό σας. «Τσίπρας-Καμμένος». Μαζί φέρατε τους «Rothschild». Τους θυμάστε τους «Rothschild»; Θυμάστε τι λέγατε εσείς ο ίδιος; «Ο άρχοντας των fake news».

Ακούστε δήλωση του κ. Καμμένου τον Μάρτιο του 2013 από την Ιερισσό Χαλκιδικής. Έλεγε ο κ. Καμμένος: «Θυμάστε τον γενικό διευθυντή των ορυχείων, δεξί χέρι του Ιδρύματος «Rothschild»; Αυτοί, δηλαδή, που μαζί με τους ντόπιους προδότες μάς στήσανε την ιστορία με τα μνημόνια και καθυπόταξαν τον ελληνικό λαό». Αυτά λέγατε το 2013.

Στις 2 Φεβρουαρίου του 2018 εσείς, κύριε Καμμένε, ως μέλος αυτής της Κυβέρνησης, προσκαλέσατε τους «Rothschild» και τους δώσατε 3.400.000 ευρώ για να γίνουν σύμβουλοι του Υπουργείου Οικονομικών. Εσείς, η Κυβέρνησή σας. Άρα, ποιος είναι ο φαιδρός; Αυτός που χαρακτήριζε τους Rothschild το «μακρύ χέρι» του διεθνούς κεφαλαίου ή αυτός που τους έφερνε για συμβούλους του Υπουργείου Οικονομικών;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, παρακαλώ.

Επίσης, μαζί τα κάνατε ΣΥΡΙΖΑ και ΑΝΕΛ. Μαζί μειώσατε τις συντάξεις. Μαζί βάλατε φόρο στο σταθερό τηλέφωνο, στο ίντερνετ, στον καφέ, στην μπύρα, στη βενζίνη, στις ιατρικές δαπάνες. Μαζί μειώσατε τη φορολογία των καζίνο από το 37% στο 8%, Καμμένος-Τσίπρας, Συριζαίοι και ΑΝΕΛ μαζί. Μαζί εσείς φέρατε το υπερταμείο και υποθηκεύσατε το σύνολο της περιουσίας της χώρας έως το 2115. Μαζί εσείς με τις φρασεολογίες και τις κατηγορίες σας για εσχάτη προδοσία άλλων πολιτικών γεμίσατε αυτόν τον τόπο με επικίνδυνη τοξικότητα και διχασμό. Μαζί λέγατε «δεν πληρώνω, δεν πληρώνω» και επί των ημερών ΣΥΡΙΖΑ-ΑΝΕΛ έχουμε ήδη 43 νέα διόδια και αύξηση, ακρίβεια από σήμερα των διοδίων έως και 150%. Μαζί Καμμένος-Τσίπρας, Συριζαίοι και Ανελίτες, πήρατε το δημόσιο χρέος στα 326 δισεκατομμύρια ευρώ και το έχετε φτάσει στα 357 δισεκατομμύρια ευρώ βάσει των στοιχείων του προϋπολογισμού, που πριν από λίγες ημέρες συζητήσαμε.

Θα λείψετε στους Συριζαίους, όπως φαντάζομαι και σε εκείνους θα υπάρχουν αντίστοιχα συναισθήματα θλίψης αποχωρισμού.

Για να τελειώνουμε, θέλω να ξεκαθαρίσω και κάτι σε σχέση και μ’ αυτό που είπε ο κ. Φίλης.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, σας παρακαλώ, κύριε Αμυρά.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, βλέπω ότι είμαι ο μόνος στον οποίον αφήνετε να κτυπάει το κουδούνι, παρά τις παρεμβάσεις και τις διακοπές του κ. Καμμένου. Κλείστε το κουδούνι. Σ’ ένα λεπτό θα έχω τελειώσει. Όλοι έχουν μιλήσει για οκτώ-εννιά λεπτά κι εμένα μου αφήνετε το κουδούνι να κτυπάει. Σας παρακαλώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Σ’ ένα λεπτό ολοκληρώστε.

**ΓΕΩΡΓΙΟΣ ΑΜΥΡΑΣ:** Κύριε Καμμένε, από τη στιγμή που φεύγετε απ’ αυτήν την Κυβέρνηση -να το μάθει και ο κ. Φίλης όσον αφορά το Ποτάμι- δεν υπάρχει Κυβέρνηση και εάν δεν ζητήσετε ψήφο εμπιστοσύνης, τότε ξεχάστε το Ποτάμι, ξεχάστε, κύριε Φίλη, τις Πρέσπες, τις Τριχωνίδες, τις Βιστωνίδες και την Παμβώτιδα λίμνη. Εντάξει; Άρα, το Ποτάμι δεν θα γίνει ο ρεπατζής του κ. Καμμένου.

Επιπλέον, αγαπητέ κύριε Φίλη, θα κλείσω και εγώ την ομιλία μου με τη δική σας προτροπή. Εσείς είπατε να φέρει η Αντιπολίτευση πρόταση δυσπιστίας, εάν βαστάει. Εγώ σας λέω: Φέρτε εσείς, αν βαστάτε, ψήφο εμπιστοσύνης, για να δούμε αν θα την πάρετε. Και αν πάρετε την ψήφο εμπιστοσύνης, τότε προχωρήστε στα υπόλοιπα του θεάρεστου προγράμματός σας.

Κυρίες και κύριοι συνάδελφοι, ακόμα θα περιμένω μια απάντηση από τον κ. Καμμένο εάν αυτό είναι το τελευταίο του νομοσχέδιο, έτσι ώστε να ξέρουμε εάν πραγματικά θα χαρούμε ή θα συνεχίσουμε τον κλαυσίγελο, με πρωταγωνιστή εσάς.

Σας ευχαριστώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Στον κ. Μητσοτάκη απαντώ, όχι σε….

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Αμυρά.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Νικόλαος Ξυδάκης.

**ΝΙΚΟΛΑΟΣ ΞΥΔΑΚΗΣ:** Ευχαριστώ πολύ, κύριε Πρόεδρε. Καλή χρονιά και εκ μέρους μου -είναι η πρώτη φορά που μιλάω στην Ολομέλεια το νέο έτος- με υγεία, διαύγεια και ένα ελάχιστο, κατά το αναγκαίο, ποσόν ευθύνης.

Έτσι θέλω να ξεκινήσω, με μια έκκληση, αντλώντας εμπειρία από την ιστορία των δύο αιώνων ελληνικού κράτους. Οσάκις τα μεγάλα ζητήματα εθνικής ασφάλειας και εξωτερικής πολιτικής ήρθαν στο εσωτερικό πεδίο ως πεδία έριδος, φιλονικίας και πολιτικής αντιδικίας οδήγησαν σε καταστροφές. Τα διδάγματά μας τα έχουμε πάρει από την εποχή του Διχασμού, όταν ο ελληνικός πολιτικός κόσμος και ο ίδιος ο ελληνικός λαός διχάστηκε απέναντι στις μεγάλες γεωπολιτικές προκλήσεις. Τα έχουμε πάρει από την περίοδο του Ψυχρού Πολέμου, όταν η διεθνής συγκυρία μετεφέρθη στο εσωτερικό με όρους διωγμού και ψυχικής διαίρεσης του ελληνικού λαού. Και έχουμε πάρει επίσης κάποια διδάγματα από τον καιρό της τραγωδίας της Κύπρου το ΄74 και από το κλίμα που ακολούθησε στη Μεταπολίτευση.

Για πρώτη φορά στη Μεταπολίτευση, υπήρχαν πεδία άδηλης ή και ρητής συναίνεσης, σύμπλευσης σε κάποια μείζονα ζητήματα. Μπορούμε να θυμηθούμε και τις αντιπαραθέσεις Κωνσταντίνου Καραμανλή και Ανδρέα Παπανδρέου στα μεγάλα ζητήματα της εξόδου και της επανεισόδου από το στρατιωτικό σκέλος του ΝΑΤΟ ή από τις διακηρύξεις του Ανδρέα Παπανδρέου περί μη ένταξης στην τότε ΕΟΚ και την προσαρμογή του σε μια άλλη πολιτική, όταν ανέλαβε την κυβέρνηση.

Το μόνο μελανό σημείο, που μπορούμε να διακρίνουμε, όταν έσπασε αυτή η μίνιμουμ εθνική συνεννόηση στα μεγάλα εξωτερικά θέματα ήταν μετά το τέλος του Ψυχρού Πολέμου, όταν το «Μακεδονικό» διεμβόλισε εγκαρσίως και το πολιτικό σύστημα για μικροπολιτικούς λόγους και δημιούργησε ισχυρά συναισθήματα -μόνο συναισθηματική αντιμετώπιση- χωρίς τον απαιτούμενο ρεαλισμό και τη μακροπρόθεσμη στρατηγική μέσα στον ίδιο τον ελληνικό λαό. Αυτό το ζήτημα που προέκυψε το ΄92, με πρωταγωνιστή και τότε τον Αντώνη Σαμαρά, το πληρώνει η χώρα ακόμη και το έχουμε μπροστά μας. Ας μην ξανακάνουμε τον διχασμό μεταξύ «Βενιζελισμού» και «Κωνσταντινισμού» της δεκαετίας του ΄10 και του ΄20 πρώτο πολιτικό διακύβευμα στον 21ο αιώνα.

Σε ό,τι αφορά τη σύμβαση, πράγματι υπάρχουν ερωτήματα, τα οποία ζητούν απαντήσεις. Το είπαν όλοι οι ομιλητές του ΣΥΡΙΖΑ. Ο Υπουργός είναι πρόθυμος να δώσει απαντήσεις. Θα συγκληθούν οι αρμόδιες επιτροπές την Παρασκευή στις 12:00΄ και τη Δευτέρα, που έχουμε την Ολομέλεια με την ονομαστική ψηφοφορία, θα είμαστε πληροφορημένοι, ενήμεροι και καλυμμένοι με τεκμήρια και στοιχεία για την αναγκαιότητα αυτής της νομοθετικής ρύθμισης και της επέκτασης.

Οφείλω, όμως, μερικές -επί τροχάδην- απαντήσεις στις αιτιάσεις και στην κριτική, που ακούστηκε από πλευρές της Αξιωματικής Αντιπολίτευσης για τις μεγάλες τοποθετήσεις της Κυβέρνησης και της Αριστεράς στα διεθνοπολιτικά ζητήματα.

Η ανανεωτική Αριστερά -αυτή είναι ο πυρήνας του ΣΥΡΙΖΑ, μαζί με όλες τις μεγάλες προοδευτικές και ανένταχτες δυνάμεις, που συσπειρώθηκαν στο ποτάμι της ιστορίας, μετά το 2012- είναι υποχρεωμένη να ακούει τη διεθνή συγκυρία, την ιστορική συγκυρία, να αντιλαμβάνεται την αδήριτη γεωγραφία της Ελλάδος κατά τους δύο αιώνες του ελληνικού κράτους και να προσπαθεί στην κάθε ιστορική συγκυρία να προσπορίζεται, από το διεθνές περιβάλλον και από το ρευστό περιβάλλον των συμμαχιών, το μέγιστο κέρδος για το εθνικό συμφέρον με τις λιγότερες δυνατές απώλειες.

Η ΝΑΤΟϊκή συμμαχία είναι μία αντινομική συμμαχία. Δεν έχει κανείς καμμία αμφιβολία. Στην Ελλάδα γνωρίζουμε πολύ καλά το τραύμα που έχει αφήσει η κυπριακή τραγωδία του 1974, όταν ένας ΝΑΤΟϊκός σύμμαχος απέσπασε έδαφος από την Κύπρο, την κυρίαρχη Δημοκρατία. Είναι νωπές οι μνήμες ακόμη από τους ΝΑΤΟϊκούς βομβαρδισμούς του 1999, όταν ΝΑΤΟϊκά αεροπλάνα βομβάρδισαν ευρωπαϊκό έδαφος, για πρώτη φορά από το τέλος του Δευτέρου Παγκοσμίου Πολέμου.

Δεν τα ξεχνούμε αυτά, αλλά το ερώτημα είναι το εξής: θα αφήσουμε την Ελλάδα απέναντι στον στρατιωτικό και δημογραφικό γίγαντα, που λέγεται Τουρκία, η οποία απειλεί διαρκώς τη χώρα μας από το τέλος του εθνικοαπελευθερωτικού αγώνα και σε όλη τη διάρκεια του 20ου αιώνα, μόνη της, χωρίς συμμαχίες, εκτός οποιασδήποτε διεθνοπολιτικής συμμαχίας σε μία πορεία «φινλανδοποίησης», σε μία πορεία δορυφοροποίησης; Θα γίνει η Ελλάδα μία Βόρειος Κορέα στην καρδιά της ταραγμένης Μεσογείου; Όχι, θα ενταχθεί σε μία συμμαχία, στην ισχυρότερη, που υπάρχει αυτή τη στιγμή, για να αποκομίσει το μέγιστο δυνατό κέρδος, συνυπολογίζοντας και την αντινομία αυτής της Συμμαχίας και τις διακινδυνεύσεις. Δεν υπάρχει καμμία συμμαχία, καμμία διεθνής πορεία, χωρίς ανάληψη ρίσκων.

Αυτό έχουμε κατά νου. ‘Εχουμε κατά νου όλες τις ανάλογες τοποθετήσεις μεγάλων αριστερών δυνάμεων σε όλο τον μεταπόλεμο, από τη γαλλική Αριστερά, ως και την ιταλική Αριστερά του Παλμίρο Τολιάτι και του Μπερλινγκουέρ, σε σχέση με το πώς τοποθετούντο.

Και στη διάρκεια του Ψυχρού Πολέμου, μάλιστα, τους Ισπανούς. Οι Ισπανοί Σοσιαλιστές ήταν εναντίον της ένταξης στο ΝΑΤΟ. Η Ισπανία ενετάχθη στο ΝΑΤΟ το 1981, πολύ όψιμα, και το 1982 ήρθαν στην εξουσία οι Ισπανοί Σοσιαλιστές. Το 1986 νομίζω οργάνωσαν δημοψήφισμα υπέρ της παραμονής στο ΝΑΤΟ και έκαναν εκστρατεία υπέρ του ΝΑΤΟ. Δεν «αμερικάνισαν» οι Ισπανοί Σοσιαλιστές. Αντελήφθησαν ένα ευρύτερο πλέγμα ισορροπιών, μεσούντος τότε του Ψυχρού Πολέμου.

Δεν είναι τόσο απλά τα πράγματα, ώστε να μεταβληθεί σε έναν μοναχικό Δον Κιχώτη η Ελλάδα, με γείτονα διαρκή και αιώνιο σε αυτή τη γεωγραφική θέση, σε αυτήν την άκρη της Μεσογείου, στη νότια άκρη της Ευρώπης στη Βαλκανική, απέναντι στην Τουρκία.

Αυτός είναι ένας από τους βασικούς οδηγούς, μαζί με γενικότερες πεποιθήσεις μας για τη διεθνή πολιτική, για την επίτευξη της ιστορικής Συμφωνίας των Πρεσπών. Εκεί θα πρέπει να τοποθετηθούν, όχι μόνο οι δημοκράτες και οι προοδευτικοί, αλλά και όσοι αντιλαμβάνονται τα εθνικά συμφέροντα, με ευρύτερους όρους και τώρα υποκρίνονται -βαθιά υποκριτικά, βαθιά ψεύτες, βαθιά δημαγωγοί. Πάνω σε μία ιστορική συμφωνία μεταφέρουν το μικροπολιτικό συμφέρον και το κάνουν εθνική έριδα και πεδίο εθνικού διχασμού.

Αυτά είχα να πω.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Κοινοβουλευτικό Εκπρόσωπο του ΣΥΡΙΖΑ κ. Νίκο Ξυδάκη.

Τον λόγο έχει τώρα ο κ. Κωνσταντίνος Τασούλας, Βουλευτής της Νέας Δημοκρατίας. Έχουμε τρεις-τέσσερις ομιλητές ακόμα και τελειώνουμε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Κύριε Πρόεδρε, με συγχωρείτε, πρέπει να κάνουμε την Κοινοβουλευτική Ομάδα. Από τις 10.00΄ έχουμε τη συνάντηση. Να κάνουμε μια διακοπή τουλάχιστον, γιατί έχω τους συναδέλφους επάνω.

**ΠΡΟΕΔΡΕΥΩΝ (Αναστάσιος Κουράκης):** Είναι λίγοι ομιλητές ακόμη, κύριε Υπουργέ. Είναι πεντάλεπτα. Νομίζω ότι σε μικρό χρονικό διάστημα θα έχουμε τελειώσει, αν έχουμε και έναν αυτοπεριορισμό στον χρόνο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ωραία, τότε πάμε κανονικά. Θα μιλήσω και εγώ, θα υπάρξουν δευτερολογίες και θα μιλήσουν οι πάντες. Πάμε κανονικά μέχρι το βράδυ.

Οι κύριοι συνάδελφοι, παρ’ ότι θα συνεδριάσει η Επιτροπή Εξοπλισμών, θέλουν να ξαναμιλήσουν. Αφού θέλουν να ξαναμιλήσουν, πάμε όλοι. Κανονική ομιλία κι εγώ, και δευτερολογίες, τριτολογίες, πάμε μέχρι τη νύχτα!

**ΑΝΔΡΕΑΣ ΛΟΒΕΡΔΟΣ:** Μπορεί να μείνει η κ. Κόλλια.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Όχι, δεν μπορεί να μείνει η κ. Κόλλια, δυστυχώς. Δεν σέβονται καν την Κοινοβουλευτική Ομάδα!

**ΣΙΜΟΣ ΚΕΔΙΚΟΓΛΟΥ:** Συγγνώμη, αλλά ορίσατε την Κοινοβουλευτική Ομάδα, ενώ υπήρχε η συνεδρίαση της Ολομέλειας.

**ΠΡΟΕΔΡΕΥΩΝ (Αναστάσιος Κουράκης):** Να προχωρήσουμε με ένα πνεύμα οικονομίας όλοι και νομίζω ότι θα τα καταφέρουμε.

Κύριε Τασούλα, έχετε τον λόγο, αρχίστε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κυρίες και κύριοι συνάδελφοι, για να αλλάξω λίγο την ατμόσφαιρα, αντιλαμβάνομαι την παραδοχή του Υπουργού Εθνικής Αμύνης ότι όλη αυτή η συζήτηση σήμερα για την επίμαχη τροπολογία γίνεται μέσα σε ένα περιβάλλον πολιτικών εξελίξεων εσωκυβερνητικών, που προφανώς δεν ευνοεί τους στόχους τού να είναι πειστικός ο Υπουργός Εθνικής Αμύνης.

Κύριε Υπουργέ, λες και έχει γραφτεί για τη σχέση σας και για το ραντεβού σας με τον κ. Τσίπρα αυτό που θα σας πω τώρα. «Ο Κλείτος, ένα συμπαθητικό  
παιδί είκοσι τριών ετών, με αρίστην αγωγή και σπάνια ελληνομάθεια, είναι άρρωστος βαριά. Τον ηύρε ο πυρετός, που θέρισε εφέτος την Αλεξάνδρεια. Τον ηύρε ο πυρετός εξαντλημένο κιόλας ηθικώς, που ο εταίρος του, ένας νέος ηθοποιός, έπαυσε να τον αγαπά και να τον θέλει. Τον ηύρε ο πυρετός και τρέμουν οι γονείς του.»

Αν εξαιρέσουμε τη σπάνια ελληνομάθεια, γιατί αφορά στον κ. Τσίπρα η «ασθένεια», όλα μοιάζουν σαν να γράφτηκαν από τον Καβάφη για σας και για τον κ. Τσίπρα. Ο εταίρος που έπαψε να τον αγαπά και να τον θέλει, είστε και σεις.

Ενόψει αυτού του διαζυγίου, λοιπόν, για να αλλάξουμε ατμόσφαιρα, ο κ. Καμμένος, ενώ έχει διασαλπίσει παντού ότι αποχωρεί από την Κυβέρνηση και συζητείται αν η αποχώρηση συνεπάγεται γκρέμισμα ή διατήρηση με ανοχή της Κυβέρνησης, φέρνει παραμονή Φώτων τροπολογία σημαντική σε ένα νομοσχέδιο, που ανέσυρε από τα βάθη του χρόνου, από το 2004, ως ρυμουλκό αυτής της τροπολογίας. Δεν συζητείται αυτή η τροπολογία στη συνεδρίαση της επιτροπής και έρχεται να συζητηθεί στην Ολομέλεια με τον χαρακτηρισμό ότι συνιστά εθνική υποχρέωση η υπερψήφισή της και αυτό πρέπει να το ψηφίσουμε κιόλας.

Κύριε Υπουργέ, ανεβήκατε στον πολιτικό σας Όλυμπο ως καταγγέλλων και τώρα κατέρχεστε του πολιτικού Ολύμπου ως ευθυνόφοβος. Όσοι κερδίζουν πολιτικά ως εισαγγελείς, γκρεμίζονται πολιτικά υπό το βάρος της ευθυνοφοβίας, που και οι ίδιοι, με τον δικό τους τρόπο, επί τόσα χρόνια προκάλεσαν, σπέρνοντας υποψίες παντού και για τα πάντα.

Και αν θέλετε να παραδεχτούμε ότι κάτι έχετε κάνει στο Υπουργείο από το οποίο φαίνεται ότι φεύγετε, θα μείνετε στην ιστορία ως ο Υπουργός Εθνικής Αμύνης, ο οποίος διά τροπολογίας Βουλευτών της Αριστεράς, εθέσπισε και νομιμοποίησε διά νόμου τον συνδικαλισμό στις Ένοπλες Δυνάμεις. Αυτό είναι το τρόπαιο της θητείας σας!

Και σήμερα, κύριε Υπουργέ, αντί να ασχολούμαστε και να κλείσετε το θέμα της εκκρεμότητας -που στις 2 Απριλίου του 2018 με πραγματική ανησυχία όλοι ακούσαμε- των αναγκών των Ενόπλων Δυνάμεων, έρχεστε άρον άρον, υπό το βάρος της ευθυνοφοβίας, με νόμο προκαταβολικά να τακτοποιήσετε ένα θέμα, το οποίο η στοιχειώδης ευθιξία θα απαιτούσε να το αφήσετε για τον επόμενο Υπουργό. Ακόμη και αν δεν υπάρχει επόμενος Υπουργός, να το αφήσετε για ευθετότερο χρόνο και για τις κανονικές διαδικασίες, τις οποίες παραδεχτήκατε και ο ίδιος, μόλις προηγουμένως, αποδεχόμενος να γίνει συνεδρίαση πρώτα της αρμόδιας Επιτροπής Εξοπλισμών και εν συνεχεία να ασχοληθεί η Βουλή.

Ας δούμε για ένα λεπτό μόνο, τώρα που η Κυβέρνηση είναι άρρωστη βαριά, που ο εταίρος της Κυβέρνησης έχει πάψει να αγαπά και να θέλει τον άλλον, τι είναι αυτό το οποίο φέρατε για ψήφιση, ανατρέποντας την κανονική σειρά.

Φέρατε για ψήφιση μία αντισταθμιστική σύμβαση, αποδεικνύοντας, κύριε Υπουργέ, ότι όταν σταδιοδρομούσατε ως καταγγέλλων ή ως καταγγελιομανής, αυτή η καταφορά σας κατά των αντισταθμιστικών και κατά της φαυλότητος θυμίζει τον ορισμό –και αυτό αφορά και τον ΣΥΡΙΖΑ και τις εξηγήσεις που έδωσε ο κ. Ξυδάκης προηγουμένως για τις αλλαγές στάσεων του ΣΥΡΙΖΑ- της ιεράς αγανακτήσεως. Η ιερά αγανάκτηση, έλεγε κάποιος κυνικός, είναι 5% ιερά, 5% αγανάκτησις και 90% φθόνος!

Μήπως, λοιπόν, αυτά που καταγγέλλατε τόσα χρόνια, τα ζηλεύατε κατά βάθος; Διότι δεν κάνετε τίποτε διαφορετικό. Φανταστείτε, αν κάναμε εμείς αυτό που επιχειρείτε εσείς σήμερα και να ήσασταν εσείς στα έδρανα, τι κατηγόριες, τι κατάρες, τι αρές, τι απειλές, τι εξώδικα, τι μηνύσεις, τι αγωγές, τι θα ακούγαμε για την απόπειρα να επαναφέρουμε αντισταθμιστικές συμβάσεις, ανατρέποντας την κανονική σειρά της διαδικασίας και αγνοώντας την Επιτροπή Εξοπλισμών.

Τελειώνω εδώ, λέγοντας, κύριε Υπουργέ, ότι όλα αυτά δεν διορθώνονται με μία απλή συνεδρίαση της Επιτροπής Εξοπλισμών. Αυτή η συμφωνία, πρώτα απ' όλα, δεν έχει έρθει καν στην Επιτροπή Εξοπλισμών. Μιλάμε για την κύρια συμφωνία του τετάρτου μήνα του 2018. Εμείς εκφράσαμε τη συμφωνία μας πάνω σε προφορικές περιγραφές και σε προφορικές εξηγήσεις και τώρα φέρατε μία έκτη τροποποίηση αυτής της συμφωνίας για τη διαχείριση των αντισταθμιστικών ωφελειών, των συσσωρευμένων του παρελθόντος από το 2000!

Λέτε, μάλιστα, στη διατύπωση αυτής της τροπολογίας ότι με αυτόν τον τρόπο τυχόν υποχρεώσεις του παρελθόντος κλείνουν. Μα, είναι δυνατόν να ψηφίζει η Βουλή έτσι; Είναι δυνατόν εσείς, ο διαπρύσιος κήρυξ της ηθικής, της καθαρότητος, της άσπιλης διαχείρισης, να ζητάτε από το Κοινοβούλιο και από τους συναδέλφους σας της Κομμουνιστικής Αριστεράς να ψηφίσουν ότι κλείνουν τυχόν υποχρεώσεις του παρελθόντος;

Όλα αυτά, πρέπει να τα ξεψαχνίσουμε. Όλα αυτά, πρέπει να τα δούμε από την αρχή. Αμφιβάλλω εάν φτάνει η συνεδρίαση της Παρασκευής, που, εκών άκων, δεχθήκατε να γίνει. Ευτυχώς, γρηγορούν οι φύλακες. Και οι φύλακες γρηγορούν, χωρίς να παριστάνουν ούτε τους έντιμους ούτε τους καταγγέλλοντες, απλώς κάνοντας με σοβαρότητα το χρέος τους, όπως πρέπει επιτέλους να κάνει το πολιτικό προσωπικό από εδώ και πέρα.

Εσας, κύριε Υπουργέ, που σταδιοδρομήσατε ως καταγγελιομανής, σας περιμένει η πολιτική κατρακύλα ως ευθυνόφοβου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει τώρα ο κ. Γιώργος Γεωργαντάς, Βουλευτής της Νέας Δημοκρατίας, για πέντε λεπτά. Με συνέπεια, παρακαλώ, στον χρόνο.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ πολύ, κύριε Πρόεδρε. Έχω πάντα συνέπεια στον χρόνο.

Νομίζω ότι ο κ. Τασούλας, ανακεφαλαιώνοντας τα όσα αποκαλυπτικά ακούστηκαν εντός του Κοινοβουλίου, έθεσε την ουσία του ζητήματος. Ο κύριος Υπουργός έχει ένα επιχείρημα. Λέει «Μα, μας δίνουν 230 εκατομμύρια ευρώ. Να μην τα πάρουμε;». Αυτό μας λέει, δηλαδή ότι μας δίνουν 230 εκατομμύρια ευρώ.

Αν ήταν μόνο αυτό, θα κουβεντιάζαμε απλά επί του τρόπου κατανομής αυτών των χρημάτων στις εταιρείες, γιατί κι εκεί είναι ένα μεγάλο ζήτημα και θα γινόταν πιο εύκολη η συζήτηση εδώ. Όμως, δυστυχώς, δεν είναι μόνο αυτό. Τι άλλο είναι; Είναι ένα ξέπλυμα δεκαοκτώ ετών.

Καλείσθε, κύριοι συνάδερφοι της Πλειοψηφίας, σύμφωνα με την τροπολογία, να θεωρήσετε ως τα μοναδικά έγκυρα κείμενα, τα οποία θα θεμελιώνουν τις υποχρεώσεις της πωλήτριας εταιρείας, τη σύμβαση του Απριλίου του 2018, που δεν την είδαμε και τη σύμβαση η οποία θα υπογραφεί μετά από την εξουσιοδότηση, που θα δώσετε εσείς με την ψήφο σας.

Αυτά τα δύο μοναδικά κείμενα θα είναι που θα προσδιορίζουν τις υποχρεώσεις από 2000 μέχρι σήμερα, της πωλήτριας εταιρείας. Βεβαίως, ποιος από σας είναι σε θέση να πει ποια έπρεπε να είναι τα αντισταθμιστικά οφέλη, με βάση τις οκτώ προηγούμενες συμβάσεις και τροποποιήσεις, έτσι ώστε να τα περιορίσουμε στα 230 εκατομμύρια ευρώ; Ξέρετε; Ήταν ένα δισεκατομμύριο ευρώ; Ήταν 500 εκατομμύρια ευρώ; Ήταν 100 εκατομμύρια ευρώ και κερδίζουμε, γιατί τώρα γίνονται 230 εκατομμύρια ευρώ;

Είναι σε θέση, κανείς από εσάς, να πει πώς ξεπλένουμε όλες τις υποχρεώσεις της «LOCKHEED» προς το ελληνικό κράτος, με βάση τις προηγούμενες συμβάσεις; Πόσα δισεκατομμύρια ευρώ ήταν; Πόσες εκατοντάδες εκατομμύρια ήταν; Λέμε ότι παίρνουμε 230 εκατομμύρια ευρώ. Όμως, όπως πολύ σωστά το διάβασε ο κ. Τασούλας, λέει ακριβώς ότι τα κείμενα αυτά, μεταξύ των δύο μερών για τη λήψη των υποχρεώσεων του ως άνω κατασκευαστή θα είναι και τα μοναδικά συμβατικά κείμενα, τα οποία θα ισχύουν εφεξής.

Αυτό το πολύ μεγάλο, λοιπόν, ερώτημα, το οποίο έπρεπε να έχει δημιουργηθεί και σε εσάς και το οποίο, πολλοί από τους όσους πήραν τον λόγο σήμερα το ανέφεραν, τέθηκε μόνο μετά από την κατάθεση του αιτήματος για ονομαστική ψηφοφορία από την πλευρά της Αντιπολίτευσης.

Αν, δηλαδή, η Νέα Δημοκρατία δεν κατέθετε σήμερα αίτημα ονομαστικής ψηφοφορίας, τι θα ψηφίζατε, κύριοι συνάδελφοι; Τι θα ξεπλένατε; Το καταλάβατε; Δεν είδα κάποια αντίδραση από εσάς. Δεν είδα κάποια ένσταση. Λέει ο Υπουργός ότι το να έρθει εδώ η συγκεκριμένη συμφωνία και να πάρει τη θωράκιση ενός νόμου μου το είπε το Νομικό Συμβούλιο. Ποιο Νομικό Συμβούλιο; Είδατε κανένα χαρτί; Είδατε κανένα έγγραφο σχετικά; Είδατε κάτι να έρχεται; Είδατε την έγκριση από την Επιστημονική Υπηρεσία της Βουλής για όλα αυτά; Είδατε τι συμβαίνει τελικά, δηλαδή αν έχουμε δικαίωμα παράτασης, αν είναι και η συμφωνία του 2005 ή μόνο η συμφωνία του 2000;

Βάλαμε μέσα όλες τις συμβάσεις -είναι εννέα συμβάσεις και δεν ξέρω πόσες άλλες μπορεί να είναι, πάντως εννέα αναφέρονται- από τις οποίες δύο Υπουργοί μπήκαν φυλακή. Κι ερχόμαστε τώρα εμείς, όμορφα και ωραία, να πούμε ότι με την αποδοχή αυτών των 230 εκατομμυρίων ευρώ σβήνουμε τα πάντα.

Να τα σβήσουμε, αν πραγματικά πρέπει να τα σβήσουμε, αν είναι επωφελής αυτή η συμφωνία. Νομίζω ότι καταλαβαίνετε απόλυτα αυτό που λέω. Είπε ο Κοινοβουλευτικός Εκπρόσωπος του ΣΥΡΙΖΑ ότι δημιουργούνται εύλογα ερωτήματα. Δεν δημιουργούνται απλώς εύλογα ερωτήματα. Δημιουργούνται με εκκωφαντικό τρόπο ζητήματα και ερωτήματα, τα οποία θα έπρεπε να έχουν απαντηθεί στις αρμόδιες επιτροπές. Υπάρχουν πολλά, τα οποία πλέον, μπορούν να διασωθούν μόνο με έναν τρόπο: να γίνουν οι αναλυτικές εκείνες συζητήσεις, που πρέπει στην αρμόδια Επιτροπή Εξοπλισμών.

Το σωστότερο, βεβαίως, κύριε Υπουργέ, θα ήταν να αποσυρθεί η σημερινή τροπολογία, αλλά δεν νομίζω ότι θα το κάνετε, παρ’ όλο που και η ίδια η Πλειοψηφία μιλάει για εύλογα ερωτήματα. Θέλω, όμως, να δεσμευτείτε στη δευτερολογία σας για το εξής: Αν αυτά τα εύλογα ερωτήματα δεν απαντηθούν στην Επιτροπή Εξοπλισμών, εάν δεν γίνει με απόλυτα σαφή τρόπο ότι είναι επωφελής η σύμβαση, που θα προκύψει μετά την εξουσιοδότηση για το ελληνικό κράτος -δεν τη λέω επωφελή μόνο ατομικά έως τα 230 εκατομμύρια ευρώ σε σχέση με τις εκκρεμότητες τις παλιές που σβήνουν, χωρίς να ξέρουμε πόσες είναι και ποιες είναι- αν, λοιπόν, δεν γίνει ξεκάθαρο στην αρμόδια επιτροπή, οφείλετε να αποσύρετε τη συγκεκριμένη τροπολογία. Είναι πολλά τα ζητήματα και νομικά και ηθικά και πολιτικά που τίθενται. Αυτή η σύμβαση που καταθέσατε, η με αριθμό «εννέα», είναι η ένατη τροποποίηση. Έχει μέσα είκοσι πέντε φορές τη φράση «αντισταθμιστικά οφέλη». Με αυτόν τον τρόπο, προφανώς, εσείς πανηγυρίζετε τη λήξη των αντισταθμιστικών οφελών.

Κύριοι συνάδελφοι, κύριε Υπουργέ, εδώ είναι κορυφαία στιγμή, όχι απλά για την πολιτική διαδρομή του καθενός, αλλά και για την αξιολόγηση εν γένει της στάσης του και τη συγκάλυψη ή όχι πολύ σκοτεινών σημείων, τα οποία ο κόσμος έχει αποδεχτεί ότι πρέπει να τελειώσουν οριστικά. Η ευκαιρία είναι σε σας. Θα δούμε τη Δευτέρα αν έχουν δοθεί οι απαντήσεις. Άλλως, αν ενώ δεν έχουν δοθεί οι απαντήσεις, εσείς υπερψηφίσετε, δυστυχώς θα είστε συμμέτοχοι σε όλο αυτό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

Προχωρούμε με τον κ. Θεόδωρο Δρίτσα, Βουλευτή του ΣΥΡΙΖΑ.

Ορίστε, κύριε Δρίτσα, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Ευχαριστώ, κύριε Πρόεδρε.

Αγαπητέ κύριε Γεωργαντά, ούτε το αίτημα για ονομαστική ψηφοφορία περιμέναμε οι Βουλευτές του ΣΥΡΙΖΑ ούτε οτιδήποτε άλλο. Πάγια άποψή μας -και αυτό ήρθαμε να συνεισφέρουμε και σε αυτήν τη συνεδρίαση- είναι ότι όλα αυτά τα ζητήματα, που αφορούν τα εξοπλιστικά προγράμματα, πρέπει να εξετάζονται με τη μεγαλύτερη δυνατή επάρκεια και σχολαστικότητα και υπάρχουν οι αρμόδιες επιτροπές, για να το κάνουν αυτό, στον βαθμό που μπορούν να το επιτύχουν.

Ο κύριος Υπουργός, πάρα πολύ θετικά στη διαδικασία της συζήτησης ανακοίνωσε την απόφαση, τη βούληση, αλλά και τη διαθεσιμότητά του να προσέλθει στην Επιτροπή Εξοπλιστικών Προγραμμάτων -ορίστηκε άλλωστε η ημερομηνία και η ώρα, την Παρασκευή στις 12.00΄- για να δοθούν απαντήσεις σε υπαρκτά, πράγματι, ερωτήματα, που θέτει αυτή η τροπολογία. Και εγώ, όταν χθες τη διάβασα, με την όποια γνώση και πείρα διαθέτω, σχημάτισα μια σειρά από ερωτήματα, που θεώρησα ότι δεν είναι η συνεδρίαση της Ολομέλειας του Σώματος ο καταλληλότερος, επαρκέστερος και αποτελεσματικότερος χώρος, που να επιτρέπει αυτή τη διαδικασία, για να δοθούν και να αποσαφηνιστούν ζητήματα.

Απ’ αυτήν την άποψη, είναι πάρα πολύ θετικό ότι πάμε γι’ αυτήν τη συνεδρίαση -νομίζω ότι συμφωνεί όλο το Σώμα- και, επομένως, όλες οι ρητορικού χαρακτήρα εντάσεις δεν έχουν νόημα, πριν δοθούν πραγματικά οι απαντήσεις εκεί που πρέπει και όπως πρέπει.

Θα ήθελα να προσθέσω ότι η αντιπολιτευτική ρητορική δεινότητα έχει μια αυτοτελή και θεατρικού χαρακτήρα διάσταση και καταγράφεται ήδη και στην εκφορά λόγου. Όμως, ακόμη και η πιο επαρκής δεινότητα χάνει, όταν δεν ανταποκρίνεται στην ουσία. Παρακολουθήσαμε πάρα πολλές τοποθετήσεις από τη Νέα Δημοκρατία, από το Κίνημα Αλλαγής και από άλλους χώρους με μια τάση έντασης, ως να τους πνίγει το δίκιο για τα εξοπλιστικά προγράμματα και τα αντισταθμιστικά ωφελήματα. Έλεος! Να πνίγει το δίκιο τη Νέα Δημοκρατία και το ΠΑΣΟΚ για τα εξοπλιστικά προγράμματα και για τα αντισταθμιστικά ωφελήματα, δεν είναι και πολύ ταιριαστό!

Και εννοώ ότι ακριβώς, επειδή και ο δικός μας χώρος επί σειρά ετών πρωτοστάτησε στο να τελειώνουμε με τα αντισταθμιστικά ωφελήματα, όχι διότι στον πυρήνα του δεν θα ήταν μια δυνατότητα, αλλά διότι απεδείχθη ότι είναι αδύνατον στην πράξη να λειτουργήσει πραγματικά ως μια διαδικασία πραγματικών αντισταθμιστικών ωφελημάτων και ήταν όχημα διαφθοράς, διαπλοκής και απόκρυψης πραγματικών δεδομένων, καταργήθηκαν τα αντισταθμιστικά ωφελήματα με νόμο –ο κ. Βενιζέλος είχε τότε τη νομοθετική πρωτοβουλία- αλλά μέχρι τότε, τα αντισταθμιστικά ωφελήματα, που προκάλεσαν και τα μεγάλα σκάνδαλα, δεν είχαν νομοθετηθεί ποτέ. Ήταν στις συμβάσεις.

Εδώ ο Υπουργός φέρνει προς νομοθέτηση, όχι ακριβώς κατά κυριολεξία με την έννοια της ιστορικής διαδρομής, όπως εφαρμόστηκαν τα αντισταθμιστικά ωφελήματα, μια πρόταση που συνοδεύει το πρόγραμμα αναβάθμισης των F-16. Τη φέρνει για ψήφιση στη Βουλή, έστω και με αυτή τη μορφή και με πολλά ερωτήματα. Αυτά τα οποία προκάλεσαν ως όχημα διαφθοράς τα σκάνδαλα δεν είχαν νομοθετηθεί ποτέ. Ήταν μέσα σε αυτές τις διάφορες συμβάσεις.

Να προσθέσω, επίσης –να μην το παραβλέπουμε αυτό- πως, όταν καταργήθηκαν τα αντισταθμιστικά ωφελήματα με τον νόμο του 2011, ρυθμίστηκαν και νομοθετήθηκαν κάποιες διαδικασίες για την εκκαθάριση των εκκρεμοτήτων. Ήταν τόσο ελλιπείς και τόσο αναποτελεσματικές αυτές οι ρυθμίσεις, που ακόμη και τώρα, όχι μόνο στη «LOCKHEED MARTIN», αλλά και σε πάρα πολλές άλλες εταιρείες εκκρεμούν ακόμη αυτές οι εκκαθαρίσεις των οφειλών απ’ αυτές τις εταιρείες. Διότι είναι ένας κυκεώνας μέσα από ένα πάρα πολύ περίπλοκο σύστημα, εντέχνως κατασκευασμένο, στο οποίο είναι πάρα πολύ δύσκολο κανείς να βρει την άκρη. Όταν, λοιπόν, όλα αυτά τα ξέρουν κυρίως οι εκπρόσωποι του ΠΑΣΟΚ και της Νέας Δημοκρατίας, που τα χειρίστηκαν απ’ όλες τις πλευρές και επί σειρά ετών, ας μην έρχονται τώρα ως αγανακτισμένοι, γιατί τους πνίγει το δίκιο!

Θα ήθελα, τελειώνοντας –και ευχαριστώ για την ανοχή, κύριε Πρόεδρε- να πω ότι δεν μπορώ να έχω επαρκή, από νομική άποψη, γνώμη για το αν χρειαζόταν ή αν δεν χρειαζόταν νομικά αυτή η τροπολογία για να ρυθμιστεί αυτό το ζήτημα. Ακούω την άποψη του Νομικού Συμβουλίου του Κράτους, ακούω και άλλες απόψεις. Εκείνο που νομίζω, όμως, κύριε Υπουργέ, και σας το προτείνω και το ζητώ και μέχρι την Παρασκευή που θα γίνει η συζήτηση, αλλά και μέχρι τη Δευτέρα που θα γίνει η ψηφοφορία εδώ είναι το εξής: Η παράγραφος 2 της τροπολογίας –θα δούμε τα υπόλοιπα ζητήματα- αναφέρει ότι θα καταρτιστεί σύμβαση, μετά από εισήγηση της Γενικής Διεύθυνσης Αμυντικών Εξοπλισμών και Επενδύσεων και γνωμοδότηση της αρμόδιας Κεντρικής Γνωμοδοτικής Επιτροπής Προμηθειών. Θα ήταν πάρα πολύ χρήσιμο, πρώτον, να προβλεφθεί ότι αυτή η σύμβαση θα έρθει και τότε –όταν θα συγκροτηθεί η σύμβαση- για διατύπωση γνώμης στην Επιτροπή Εξοπλιστικών Προγραμμάτων, ενδεχομένως δε και εκείνη να κυρωθεί με νόμο. Αυτό είναι μια ασφαλιστική δικλίδα -μελετήστε το, δείτε το με τους επιτελείς μέχρι την Παρασκευή, μέχρι τη Δευτέρα- που, κατ’ αρχήν, δίνει πολλές απαντήσεις σε όλα αυτά τα οποία από εδώ ή από εκεί διατυπώθηκαν όλο αυτό το διάστημα. Προς αυτήν την κατεύθυνση, έχουμε τη δυνατότητα την Παρασκευή πραγματικά, να δούμε το κάθε επιμέρους ζήτημα και νομίζω ότι θα μπορέσουμε πραγματικά, γιατί όντως ο κ. Καμμένος -για να μην αδικούμε τα πράγματα είτε οι εξελίξεις οι πολιτικές οδηγηθούν προς τα εδώ ή προς τα εκεί- χειρίστηκε όλη την υπόθεση της αναβάθμισης των F-16. Αυτή η τροπολογία συνδέεται άρρηκτα με όλη αυτή τη διαδικασία.

Δεν θα είμαι εγώ εκείνος που θα προτρέξω να καλύψω ή να υποστηρίξω, αλλά για λόγους δικαιοσύνης, ας έχουμε και αυτήν την παράμετρο παρούσα στη συζήτηση. Δεν θα μπορούσε άλλος Υπουργός πλην του κ. Καμμένου, εφόσον είναι ωφέλιμη αυτή η πρόταση –θα την κρίνουμε και θα τη δούμε- να κάνει αυτή τη νομοθετική πρωτοβουλία. Εντάξει, και άλλοι θα μπορούσαν εν συνεχεία. Πάντα υπάρχει μια συνέχεια, όμως επί της ουσίας ο Υπουργός, που χειρίστηκε όλη τη διαδικασία για το πρόγραμμα αναβάθμισης των F-16 είναι αρμόδιος και υπεύθυνος να μην υπεκφύγει, αλλά να είναι παρών, όπως είναι παρών, και να φέρει αυτή την τροπολογία την οποία θα κρίνουμε τελικώς.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Θεόδωρο Δρίτσα.

Τον λόγο τώρα έχει ο κ. Νικόλαος Τόσκας, Βουλευτής του ΣΥΡΙΖΑ.

**ΝΙΚΟΛΑΟΣ ΤΟΣΚΑΣ:** Ευχαριστώ, κύριε Πρόεδρε.

Κυρίες και κύριοι, ξέρετε ότι επί τριάντα πέντε χρόνια υπηρέτησα τον χώρο της Άμυνας.

Ξέρετε και τις ευαισθησίες μου και τον πόνο που έχω όταν συζητούνται τέτοια θέματα και γενικότερα θέματα Άμυνας και όταν συζητείται ο τρόπος βελτίωσης της αποτελεσματικότητας των Ενόπλων Δυνάμεων. Ξέρετε και την ευαισθησία μου στα θέματα της διαφάνειας, γιατί αυτά τα θέματα της Άμυνας πρέπει να τα εξετάζουμε με πνεύμα συναίνεσης, με σεβασμό, όπως είπε η κ. Κανέλλη πριν, και να προσπαθούμε, να ψάχνουμε, να βρίσκουμε τρόπους για καλύτερη διαφάνεια και καλύτερη αποτελεσματικότητα.

Δυστυχώς, υπάρχει ένα πέπλο καχυποψίας -και θα υπάρχει ίσως για τα επόμενα εκατό χρόνια-, γιατί έγιναν αυτά που έγιναν τις προηγούμενες δεκαετίες στα θέματα της Άμυνας και αυτό το πέπλο καχυποψίας δεν είναι εύκολο να σπάσει. Αυτή η Κυβέρνηση κάνει ό,τι μπορεί ακριβώς, για να εδραιώσει την αντίληψη της διαφάνειας.

Πηγαίνω στα θέματα της συγκεκριμένης τροπολογίας, που βέβαια θα γίνει συζήτηση και την Παρασκευή. Χαιρετίζω και την ευελιξία του Υπουργού Εθνικής Άμυνας στην προσπάθεια διαλεύκανσης ορισμένων θεμάτων, γιατί πράγματι υπάρχουν προβληματισμοί. Κι εγώ έχω προβληματισμούς, για παράδειγμα, κατά πόσον το περιεχόμενο αυτής της τροπολογίας θα μπορούσε να εξεταστεί σε επίπεδο Επιτροπής Εξοπλισμών, όπου και τα προγράμματα δεν θα ήταν τόσο γενικόλογα, όπως αναπόφευκτα είναι στην τροπολογία, και θα ήταν πιο συγκεκριμένα σαν προγράμματα και σαν κόστος, γιατί -κακά τα ψέματα- χρειάζονται οι βιομηχανικές συνεργασίες. Είναι αλήθεια ότι το θέμα των αντισταθμιστικών ωφελημάτων ήταν ένα αμαρτωλό ζήτημα. Έγιναν πολλά πίσω από την αντίληψη ενίσχυσης της Ελληνικής Αμυντικής Βιομηχανίας και ο ν.3978/2011 που ουσιαστικά εναρμόνισε την ελληνική νομοθεσία με την Ευρωπαϊκή προσπάθησε να αποτρέψει τα προβλήματα που δημιουργούνταν μέσω των ΑΩ.

Να κοιτάξουμε, όμως, τι γίνεται και στην ευρωπαϊκή πρακτική. Στην ευρωπαϊκή πρακτική όλες οι ευρωπαϊκές χώρες, από την πίσω πόρτα, βαφτίζοντάς τα «βιομηχανικές συνεργασίες», προσπαθούν να ενισχύσουν την αμυντική τους βιομηχανία, δεν είναι κακό αυτό. Και φυσικά δεν είναι δωράκι της «LOCKHEED» τα 230 εκατομμύρια, όπως και καμμία άλλη βιομηχανική συνεργασία. Είναι στο πλαίσιο της γενικότερης συνεννόησης που έχει γίνει.

Γυρίζω πάλι στο θέμα της τροπολογίας. Πράγματι, πρέπει να βελτιωθούν κάποια πράγματα. Αναφέρεται, για παράδειγμα, το θέμα της ονομαστικής αξίας και μπερδεύει όσους το διαβάζουν, γιατί δεν υπάρχει πλέον ονομαστική αξία. Υπάρχει μία, η πραγματική αξία. Ναι, πρέπει να διορθωθούν κάποια θέματα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Είναι η ίδια.

**ΝΙΚΟΛΑΟΣ ΤΟΣΚΑΣ**: Είναι ίδια, ακριβώς. Συμφωνώ.

Άρα, δεν έχει νόημα ο όρος. Το αν θα πρέπει να τεθούν μέσα τα προγράμματα πιο συγκεκριμένα και να μην είναι τόσο γενικόλογα είναι κάτι που θα πρέπει να το εξετάσουμε. Και φυσικά, θα πρέπει να δούμε με ποιους τρόπους η ναυαρχίδα της Ελληνικής Αμυντικής Βιομηχανίας, η ΕΑΒ, θα πρέπει να ενισχυθεί, γιατί -κακά τα ψέματα- στη διάρκεια των μνημονίων ούτε προσλήψεις μπορούσαν να γίνουν ούτε πολλά άλλα πράγματα και έχει πολλά προβλήματα. Πρέπει να υπάρχει ΕΑΒ, για να συντηρεί τα αεροπλάνα μας και τα άλλα αμυντικά προγράμματα. Άρα θα πρέπει να βρούμε τρόπους, προκειμένου να ενισχυθεί και να λειτουργεί όπως πρέπει να λειτουργεί.

Υπάρχουν ορισμένα ζητήματα που έχουμε ξεχάσει, δηλαδή τι έκαναν άλλα κόμματα και θα αναφερθώ στη Νέα Δημοκρατία για το θέμα της κρατικής αμυντικής βιομηχανίας, όπου υπήρχε η αντίληψη να αγοράζουμε φθηνότερα. Και πράγματι θα αγοράζαμε φθηνότερα, αν δεν ενισχύαμε την Ελληνική Αμυντική Βιομηχανία. Για παράδειγμα τα συγκεκριμένα αεροπλάνα, αν λέγαμε στους Αμερικανούς «εκσυγχρονίστε τα μας στην Αμερική», φυσικά θα έρχονταν φθηνότερα. Εδώ υπάρχει το ζήτημα της γενικότερης πολιτικής στα θέματα αμυντικής βιομηχανίας, που θα πρέπει να το λάβουμε υπ’ όψιν και να φύγουμε από την παλιά αντίληψη του τί είναι φθηνότερο και να μην ενδιαφερόμαστε για την αμυντική βιομηχανία. Πρέπει να ενδιαφερόμαστε για την αμυντική βιομηχανία, γιατί είναι μέρος της γενικότερης αμυντικής μας προσπάθειας.

Θα πω κάτι που είπε και ο κ. Δρίτσας πριν. Δεν περιμέναμε την πρόταση για ονομαστική ψηφοφορία. Εμείς είμαστε εδώ για να ρωτάμε, είμαστε εδώ για να πιέζουμε για μεγαλύτερη διαφάνεια, είμαστε εδώ για να ψάχνουμε αποδεκτές λύσεις και δεν διστάζουμε, όταν έχουμε και διαφορετική άποψη. Τα υπόλοιπα την Παρασκευή.

Σας ευχαριστώ.

(Χειροκροτήματα από την πτέρυγα τους ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Τόσκα.

Τελευταίος ομιλητής είναι ο Αναστάσιος Δημοσχάκης, Βουλευτής της Νέας Δημοκρατίας.

Ελάτε, Στρατηγέ μου.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εύχομαι η νέα χρονιά να είναι ευλογημένη, ελπιδοφόρος, τυχερή και δημιουργική.

Θεωρητικά σήμερα συζητάμε για το σχέδιο νόμου σχετικά με την τοποθέτηση εθνικού αντιπροσώπου συνδέσμου στο Στρατηγείο Ανώτατης Συμμαχικής Διοίκησης Μετασχηματισμού του ΝΑΤΟ, το οποίο ανέλυσε ο Αναπληρωτής Υπουργός Εθνικής Άμυνας στην αρμόδια επιτροπή και ο οποίος σήμερα δυστυχώς, σε μια κορυφαία ημέρα για το Υπουργείο Εθνικής Άμυνας, είναι εξαφανισμένος από τα υπουργικά έδρανα, παρά του ότι είχε αρμοδιότητα να είναι παρών, τα οποία κόσμησαν ευφυώς οι συμπαθείς επιτελείς της ΔΑΕ.

Κυρίες και κύριοι συνάδελφοι, η δική του όμως απουσία σίγουρα έχει τη δική της σημειολογία. Η όλη συζήτηση, όμως, και δικαιολογημένα έχει επικεντρωθεί στη ξαφνική τροπολογία που φέρατε, κύριε Υπουργέ, στη σκιά των σεναρίων περί εξόδου σας από την Κυβέρνηση, που αφορά την αναβάθμιση και τον εκσυγχρονισμό των F-16. Μια τροπολογία που περιλαμβάνει αντισταθμιστικά ωφελήματα, έστω και αν προσπαθήσετε στην ομιλία σας να δικαιολογήσετε τα αδικαιολόγητα. Αυτά για τα οποία ο Πρωθυπουργός, απαντώντας στις 27 Οκτωβρίου του 2017 σε σχετική επίκαιρη ερώτηση του κ. Θεοδωράκη, είχε χαρακτηρίσει ως κερκόπορτα για μίζες και φαινόμενα διαπλοκής. Και τώρα τα φέρνει από την πίσω πόρτα με μία τροπολογία, η οποία έπρεπε να είχε συζητηθεί στην αρμόδια επιτροπή των εξοπλιστικών και όχι να έρθει τελευταία στιγμή, απόγευμα Παρασκευής, παραμονής των Φώτων και μάλιστα αρχικά σε ένα σχέδιο νόμου του Υπουργείου Παιδείας, όπως είπατε και εσείς στην ομιλία σας.

Γιατί τρέχετε, κύριε Υπουργέ, αφού δεν σας κυνηγούν; Έχετε επιτελεία σοβαρά, άρτια οργανωμένα και στελεχιακό δυναμικό ισχυρό. Και μάλιστα είμαστε υπερήφανοι γι’ αυτά τα επιτελεία. Και θα μπορούσατε να μην αιφνιδιάζεστε, αλλά και πολύ περισσότερο να δείχνετε προχειρότητα.

Θα πρέπει, λοιπόν να αποσύρετε αυτήν την τροπολογία, γιατί αποτελεί και προσβολή στους επιτελείς των Ενόπλων Δυνάμεων να φέρετε μια τροπολογία τελευταία στιγμή. Γιατί έπρεπε να έχει έρθει ως τροπολογία και όχι ως κανονικός νόμος; Ενώπιον της επιτροπής την Παρασκευή ζητούμε και οφείλετε να μας παρουσιάσετε όλα τα αντισταθμιστικά ωφελήματα που εκκρεμούν με την αμερικανική εταιρεία και να μας εξηγήσετε αναλυτικά πώς καταλήγουμε στα 230 εκατομμύρια ευρώ. Να μας παρουσιάσετε την κύρια σύμβαση αναβάθμισης, που μέχρι σήμερα αποκρύπτετε. Να μας ενημερώσετε για τη σύμβαση των αντισταθμιστικών ωφελημάτων από την υπογραφή τους μέχρι σήμερα. Γιατί αποκρύπτατε τόσο καιρό την ύπαρξη των αντισταθμιστικών ωφελημάτων; Να θυμίσω ότι ο Πρωθυπουργός στην ομιλία του επίσης στις 27 Οκτωβρίου, είχε υποστηρίξει ότι η αναβάθμιση των F-16 δεν θα έχει αντισταθμιστικά ωφελήματα παρά μόνο για την ΕΑΒ. Εκτός λοιπόν από τα αντισταθμιστικά που θα υλοποιηθούν από την ΕΑΒ, υπάρχει και ένα υπολειπόμενο ποσό γύρω στο 69 εκατομμύρια ευρώ. Ποιος θα το υλοποιήσει αυτό το ποσόν;

Μας μιλήσατε για διάφορες εταιρείες. Ποιες είναι αυτές; Δεν πρέπει να μας τις πείτε; Τι σημαίνει «θα αποφασίσουν γι’ αυτές οι Αμερικανοί»; Δεν πρέπει να ξέρουμε εάν είναι ελληνικών συμφερόντων; Δεν θα πρέπει να ξέρουμε την επίσημη θέση από την πλευρά της ΕΑΒ, αν συμφωνεί με το υπό ανάθεση σε αυτήν έργο;

Εμείς σεβόμαστε τα στελέχη της Πολεμικής Αεροπορίας, αλλά και των Ενόπλων Δυνάμεων και το έργο το οποίο επιτελούν.

Εμείς σεβόμαστε τα στελέχη της Πολεμικής Αεροπορίας αλλά και των Ενόπλων Δυνάμεων. Το έργο το οποίο επιτελούν, επίσης, το σεβόμαστε. Θέλουμε την αναβάθμιση των F-16, όχι όμως μέσα από αδιαφανείς διαδικασίες. Και βεβαίως σεβόμαστε και τη σύμμαχο υπερατλαντική χώρα και θα θέλαμε να έχουμε μαζί τους ξεκάθαρες σχέσεις.

Κύριε Τόσκα, είπατε ότι η Εθνική Άμυνα ενώνει. Θα πρέπει όλοι οι πρωταγωνιστές, όμως, αυτής της διαδικασίας να ενεργούν προς αυτή την κατεύθυνση και να το αποδεικνύουν με τα έργα τους.

Από τις 13 έως τις 16 Δεκεμβρίου επισκέφθηκαν τον Έβρο μέλη του προεδρείου του Διοικητικού Συμβουλίου της Παγκόσμιας Διακοινοβουλευτικής Ένωσης Ελληνισμού, δηλαδή Βουλευτές και Γερουσιαστές ελληνικής καταγωγής, που κοσμούν κοινοβούλια και γερουσίες ανά τον κόσμο και πίσω από αυτούς στοιχίζονται τριακόσιοι τριάντα συνάδελφοί μας. Είναι η αιχμή του δόρατος της ελληνικής ομογένειας.

Εκτός από συναντήσεις, που είχαν επί τετραήμερο με θεσμικούς παράγοντες της τοπικής και περιφερειακής αυτοδιοίκησης, με πανεπιστημιακούς και με εκπροσώπους παραγωγικών τάξεων και φορέων του νομού Έβρου, εξεδήλωσαν γραπτώς την επιθυμία να επισκεφτούν εθιμοτυπικά τις δύο Μεραρχίες του Έβρου, τη 12η και τη 16η, καθώς επίσης και το φυλάκιο της φρούρησης της Γέφυρας των Κήπων. Υπέβαλαν το αίτημά τους γραπτώς στον Αρχηγό του Γενικού Επιτελείου Στρατού.

Ενημέρωσα ο ίδιος προσωπικά τον Αρχηγό για όλο τους το πρόγραμμα. Ενημέρωσα τους δύο διοικητές των δύο Μεραρχιών, της 12ης και της 16ης. Διέβλεψα ότι χάρηκαν από αυτήν την επίσκεψη, διότι η επίσκεψη αυτή έδωσε προσθετική αξία στον Έβρο και φυσικά θα έδινε και στις Ένοπλες Δυνάμεις, όπως αυτές εκφράζονται με το ελληνικό στράτευμα που είναι εκεί στην περιοχή.

Δυστυχώς, ο κύριος Υπουργός, ο οποίος κάθεται σήμερα στα έδρανα, αρνήθηκε να τις επισκεφτούν αυτοί οι οποίοι εκπροσωπούσαν το διοικητικό συμβούλιο, που προείπα. Έφυγαν στεναχωρημένοι.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Τι μέρα ήταν αυτή;

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ήταν ημέρα Παρασκευή, κύριε Υπουργέ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Λέτε ψέματα. Κυριακή ζήτησαν.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ημέρα Παρασκευή ήταν στη 12η Μεραρχία.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κυριακή, επίσκεψη σε στρατόπεδα και να φέρουμε τον κόσμο μέσα, για να κάνετε εσείς επίδειξη στον Έβρο, δεν γίνεται.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Παρακαλώ, κύριε Υπουργέ μην με διακόπτετε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Όποια μέρα καθημερινή θέλετε, σας δίνουμε άδεια, αλλά Κυριακή να βάλω τους φαντάρους να βάφουν, για να πάτε να κάνετε διαφήμιση στον Έβρο, κύριε Δημοσχάκη, ξεχάστε το.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Υπουργέ, παρακαλώ να μην με διακόπτετε.

Η πρώτη επίσκεψη στη 12η Μεραρχία ζητήθηκε να πραγματοποιηθεί ημέρα Παρασκευή στις 11.00΄. Η δεύτερη, ναι, το Σάββατο το πρωί στο Διδυμότειχο.

Όμως, θα ήθελα να μας πείτε το εξής. Οι Ένοπλες Δυνάμεις και οι στρατηγοί και τα στελέχη τους, βρίσκονται όλες τις ώρες του εικοσιτετραώρου, όλες τις μέρες της εβδομάδας στο καθήκον. Εθιμοτυπική επίσκεψη ήθελαν να κάνουν το Σάββατο στη 16η Μεραρχία. Δηλαδή, a la cart δουλεύουν οι Ένοπλες Δυνάμεις; Μα τι λέτε, κύριε Υπουργέ; Ομιλείτε σε έναν Αρχηγό ενός σώματος.

**ΜΑΡΙΑ ΚΟΛΛΙΑ - ΤΣΑΡΟΥΧΑ (Υφυπουργός Εθνικής Άμυνας):** Αυτό είναι το κακό.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, παρακαλώ. Μη διακόπτετε.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Για αυτό, κύριε Τόσκα, η σημερινή πολιτική ηγεσία έχει ιδιοκτησιακή συμπεριφορά, όπως απέδειξε, και μάλιστα περιορισμένου χρόνου ενέργειας και δράσεων του ελληνικού στρατεύματος.

Το ίδιο έπραξε όταν ο κ. Κικίλιας, τομεάρχης της Νέας Δημοκρατίας, επισκεπτόταν τον Έβρο. Απαγόρευσε την είσοδο δύο Βουλευτών του ελληνικού Κοινοβουλίου. Αυτός είναι ο κύριος Υπουργός σας. Να τον χαίρεστε!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ρήγας και Επανάσταση» που οργανώνει το Ίδρυμα της Βουλής, είκοσι εννέα μαθήτριες και μαθητές καθώς και δύο εκπαιδευτικοί συνοδοί τους από το 1ο Γυμνάσιο Βούλας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΜΑΡΙΑ ΚΟΛΛΙΑ - ΤΣΑΡΟΥΧΑ (Υφυπουργός Εθνικής Άμυνας):** Πάντως, κύριε Δημοσχάκη, δεν μιλάνε έτσι οι αστυνομικοί. Ήσασταν Αρχηγός της Ελληνικής Αστυνομίας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κι επί των ημερών σας, ως Υφυπουργός Μακεδονίας και Θράκης, υπογράφτηκε η πιο εθνικά επιζήμια συμφωνία.

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Αμέσως μετά θα έχετε τον λόγο, κύριε Υπουργέ.

Να ενημερώσω το Σώμα ότι επειδή η σημερινή διαδικασία δεν προβλέπει δευτερολογίες εισηγητών, θα έλεγα να…

**ΣΙΜΟΣ ΚΕΔΙΚΟΓΛΟΥ:** Μόνο για ένα λεπτό, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Αν δώσω ένα λεπτό σε εσάς θα μιλήσουν και όλοι οι άλλοι για ένα λεπτό. Δεν προβλέπεται τέτοια διαδικασία. Θα μου επιτρέψετε να τηρήσω τη διαδικασία.

**ΛΙΑΝΑ ΚΑΝΕΛΛΗ:** Δεν προβλέπεται τίποτα. Δεν μπορεί το ένα λεπτό να είναι το πρόβλημά σας. Με συγχωρείτε, αλλά έχει ξεχειλώσει η διαδικασία από την αρχή. Θέλουμε να δευτερολογήσουμε για ένα λεπτό και θα μας πείτε ότι είμαστε υπεύθυνοι για το ξεχείλωμα;

**ΠΡΟΕΔΡΕΥΩΝ (Αναστάσιος Κουράκης):** Όχι, όχι.

**ΣΙΜΟΣ ΚΕΔΙΚΟΓΛΟΥ:** Από τη στιγμή που υπάρχουν ομιλητές, πρέπει να μιλήσουν και οι εισηγητές.

**ΠΡΟΕΔΡΕΥΩΝ (Αναστάσιος Κουράκης):** Όχι, δεν είναι έτσι. Έχουμε κύρωση συμφωνίας και δεν προβλέπεται αυτή η διαδικασία. Λοιπόν, θα κλείσει ο κύριος Υπουργός.

Κύριε Υπουργέ, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, θα έχουμε την ευκαιρία την Παρασκευή να μιλήσουμε χωρίς να υπάρχουν τέτοια χρονικά περιθώρια. Εγώ προτείνω στην Ολομέλεια στη κοινή συνεδρίαση της Επιτροπής Εξωτερικών και Άμυνας και της Επιτροπής Εξοπλιστικών να προσκληθούν η ΕΑΒ, οι εργαζόμενοι της ΕΑΒ, το σωματείο εργαζομένων της ΕΑΒ, ο ΣΕΚΠΥ και να ακουστεί και ο ΕΕΛΕΑΑ, δηλαδή οι επιχειρηματίες της αμυντικής βιομηχανίας, για να εξηγήσουν ποιοι είναι ακριβώς εκείνοι οι οποίοι παίρνουν δουλειές, όταν υπάρχουν τέτοιου είδους συμβόλαια.

**ΛΙΑΝΑ ΚΑΝΕΛΛΗ:** Τώρα δεν πρέπει να δευτερολογήσουμε;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ορίστε;

**ΛΙΑΝΑ ΚΑΝΕΛΛΗ:** Εφόσον προτείνει ο Υπουργός, αναγκαστικά πρέπει να δευτερολογήσουμε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Να πάρετε τον λόγο. Δεν έχω αντίρρηση, εντάξει.

**ΛΙΑΝΑ ΚΑΝΕΛΛΗ:** Προτείνει σύνθεση αυτή τη στιγμή.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Επέλεξε η Νέα Δημοκρατία σήμερα να μην κάνουμε την Κοινοβουλευτική Ομάδα. Τι να κάνουμε;

**ΠΡΟΕΔΡΕΥΩΝ (Αναστάσιος Κουράκης):** Τη σύνθεση θα την αποφασίσει το προεδρείο της αρμόδιας επιτροπής κι εφόσον μπορεί να γίνει.

**ΛΙΑΝΑ ΚΑΝΕΛΛΗ:** Κάνετε λάθος.

**ΠΡΟΕΔΡΕΥΩΝ (Αναστάσιος Κουράκης):** Τώρα, αυτό που λέει ο Υπουργός είναι κάτι διαφορετικό. Δεν ξέρω αν…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, αφήστε τα κόμματα να πουν εάν θέλουν να καλέσουμε τους φορείς. Διότι εάν δεν ακούσετε τους φορείς, θα λέει ο καθένας ό,τι θέλει.

**ΛΙΑΝΑ ΚΑΝΕΛΛΗ:** Μα οι επιτροπές αποφασίζουν τους φορείς. Δεν προτείνει ο Υπουργός.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κυρία Κανέλλη, επειδή η συνεδρίαση είναι την Παρασκευή, για να καλέσουμε φορείς, θα πρέπει να συνεδριάσουμε αύριο, να πάρουμε απόφαση για τους φορείς και να πάμε την Παρασκευή. Εγώ δεν έχω ούτε σε αυτό αντίρρηση.

**ΛΙΑΝΑ ΚΑΝΕΛΛΗ:** Μου επιτρέπετε, κύριε Πρόεδρε, να πάρω τον λόγο για μια διευκρίνιση; Δεν θα δευτερολογήσω.

**ΠΡΟΕΔΡΕΥΩΝ (Αναστάσιος Κουράκης):** Ναι. Συγγνώμη, κύριε Υπουργέ. Κυρία Κανέλλη, παρακαλώ.

**ΛΙΑΝΑ ΚΑΝΕΛΛΗ:** Δεν θα χρειαστεί να δευτερολογήσω, θα κάνω μία διευκρίνιση. Είναι προφανές ότι αυτή η διαδικασία έχει γίνει sui generis, για να το στρογγυλέψω, να μη σας χαλάσω και τη διάθεση τη «βελούδινη» που έχετε ξαφνικά. Δεν θέλω να σας τη χαλάσω.

Σε αυτή την έκτακτη διαδικασία, έρχεστε τώρα εσείς και για μία έκτακτη συνεδρίαση, που έχει αποφασιστεί να γίνει την Παρασκευή, πρωτοφανώς, γιατί άλλα πράγματα λέγονται όταν είναι κλειστή η Επιτροπή Εξοπλιστικών και αλλά όταν εξετάζονται στην Επιτροπή Εξωτερικών και Άμυνας -άρα, κάνετε ανοιχτή την Επιτροπή Εξοπλιστικών για πρώτη φορά, σε κοινή συνεδρίαση με την Επιτροπή Άμυνας, άρα θα είναι ανοιχτή, δεν θα είναι κλειστή- θα λεχθούν πράγματα ανοιχτά, όχι κλειστά. Και αφού το κάνετε αυτό, χωρίς να έχει συνεδριάσει έστω το πρωί αυτή η επιτροπή ή άλλη μέρα για να προτείνουμε φορείς -λέω τώρα- και για να τηρηθούν τα προσχήματα, έρχεστε και προτείνετε και φορείς.

Ακούστε, φτιάχτηκε και με βάση…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κυρία Κανέλλη, εγώ δεν προτείνω τίποτα. Θέλετε ανοιχτή; Ανοιχτή. Θέλετε κλειστή; Κλειστή. Θέλετε και ανοιχτή και κλειστή; Ανοιχτή και κλειστή.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, μισό λεπτό να τελειώσει η κ. Κανέλλη.

**ΛΙΑΝΑ ΚΑΝΕΛΛΗ:** Με βάση την πρόταση της Νέας Δημοκρατίας, φτιάξατε μια τεχνητή πλειοψηφία τη Δευτέρα, για να φέρετε το σύνολο των τριακοσίων Βουλευτών εδώ και να λύσετε τους λογαριασμούς σας.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ωραία, πείτε μας τι θέλετε κι εγώ το δέχομαι. Θέλετε και ανοιχτή και κλειστή;

**ΛΙΑΝΑ ΚΑΝΕΛΛΗ:** Δεν παίζουμε το παιχνίδι σας! Δεν το παίζουμε.

**ΠΡΟΕΔΡΕΥΩΝ (Αναστάσιος Κουράκης):** Καλώς, καλώς.

**ΛΙΑΝΑ ΚΑΝΕΛΛΗ:** Θέλετε να λύσετε τους λογαριασμούς σας με τεχνητή πλειοψηφία των παρόντων όλων των Βουλευτών με μια τεχνητή ονομαστική ψηφοφορία σε μια έκτακτη διαδικασία.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ωραία, κυρία Κανέλλη, εγώ δέχομαι ό,τι θέλετε.

**ΛΙΑΝΑ ΚΑΝΕΛΛΗ:** Να μαζευτείτε και οι τριακόσιοι εδώ να λύσετε τους λογαριασμούς σας, εσείς με τον ΣΥΡΙΖΑ και εσείς με τη Νέα Δημοκρατία. Ε, αρκετά με αυτό το παιχνίδι!

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κυρία Κανέλλη, εσείς τι προτείνετε; Κλειστή ή ανοιχτή; Ή και τις δύο; Ό,τι προτείνετε. Εγώ δέχομαι τα πάντα. Θέλετε και κλειστή και ανοιχτή; Αλλά δεν μπορεί να μην καλέσετε φορείς και να ακούω εδώ μέσα για τους επιχειρηματίες. Πρέπει να έρθουν οι συγκεκριμένες επιχειρήσεις της αμυντικής βιομηχανίας και οι εκπρόσωποι τους να μας πουν. Να έρθουν οι εκπρόσωποι των εργαζομένων της ΕΑΒ, να έρθει η διοίκηση της ΕΑΒ, να έρθουν όλοι εκείνοι οι φορείς…

**ΛΙΑΝΑ ΚΑΝΕΛΛΗ:** Αν θέλετε να σας απαντήσω ειρωνικά, ο μόνος που σας χρειάζεται είναι ο υπερεπόπτης αυτής της διαδικασίας, αφού μου κάνετε επίθεση. Τον Πάιατ πρέπει να καλέσετε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Να καλέσουμε και τον Πάιατ.

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εγώ να δω πόσοι θα πάνε στον Πάιατ σήμερα το απόγευμα να ζητήσουν συμβουλές και να πουν και συγγνώμη για τις θέσεις που πήραν.

**ΛΙΑΝΑ ΚΑΝΕΛΛΗ:** Σαν δεν ντρέπεστε!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Γιατί κάποιοι έρχονται εδώ και κάνουν τους ήρωες στη Βουλή και μετά πάνε στον Πάιατ και ζητάνε συγγνώμη.

**ΛΙΑΝΑ ΚΑΝΕΛΛΗ:** Όχι σε μένα αυτά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Όχι, δεξιά κοιτάω.

**ΛΙΑΝΑ ΚΑΝΕΛΛΗ:** Αυτά σε αυτούς που τους καλούν. Ο Πάιατ εποπτεύει τα πάντα. Και να γραφτούν όλα αυτά στα Πρακτικά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, τέλος πάντων, εγώ κλείνω, λέγοντας, ότι δεν θα κάνω ενημέρωση. Δεν θα απαντήσω σε ερωτήματα, πέραν δύο, τριών πολύ συντόμων ερωτημάτων που πρέπει να απαντήσω στον κ. Βενιζέλο και σε ορισμένα θεσμικά που ζήτησε ο κ. Δρίτσας.

Όσον αφορά το θέμα των χρημάτων…

**ΑΝΔΡΕΑΣ ΛΟΒΕΡΔΟΣ:** Στα δικά μου δεν θα απαντήσετε;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Απάντησα στα δικά σας. Δεν ήσασταν εδώ. Θα σας απαντήσω ξανά.

**ΑΝΔΡΕΑΣ ΛΟΒΕΡΔΟΣ:** Αν απαντήσατε, θα δω τα Πρακτικά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Όσον αφορά το θέμα της μείωσης του τιμήματος από τα χρήματα αυτά, τα οποία προέκυπταν από τη διαφορά της μεγάλης σύμβασης: Το ζητήσαμε. Και η απάντηση της «LOCKHEED MARTIN» ήταν ότι δεν είναι δυνατόν να μειωθεί το γενικό τίμημα, διότι δεν αναγνωρίζονται ΑΩ. Δηλαδή, γιατί είπαμε εμείς 1,1 δισεκατομμύριο ευρώ με 1,1 δισεκατομμύριο δολάρια; Διότι υπολογίζαμε να μειωθεί κατά 230.000.000 ευρώ το τίμημα, να τα αφαιρέσουμε από την τελική σύμβαση, όπως και το ζητήσαμε. Δεν μπορούσαν, λοιπόν, να το κάνουν αυτό διότι δεν το δέχθηκε η αμερικανική πλευρά. Δεν επιτρέπει η νομοθεσία να υπογραφούν συμβάσεις ΑΩ, το απαγορεύει ο ν.3978. Και γι’ αυτό είμαστε σήμερα εδώ πέρα, διότι θέλουμε το νομικό όχημα. Χρονικά είμαστε τώρα εδώ, γιατί στις 15 Μαρτίου η «LOCKHEED MARTIN» μπορεί να αποσύρει την προσφορά της. Τελειώνει το εικοσαετές συμβόλαιο, το οποίο έχουμε υπογράψει. Αυτό το χαρτί που σας έδωσα περιγράφει ακριβώς τη λήξη του συνόλου των αντισταθμιστικών ωφελημάτων όλων των συμβάσεων. Οι συμβάσεις είναι συνεχείς από το 2000 μέχρι σήμερα. Δεν είναι του Τσοχατζόπουλου, είναι μέσα και του Βενιζέλου, είναι μέσα και του Παπαντωνίου, είναι μέσα και του Σπηλιωτόπουλου, είναι μέσα και του Μεϊμαράκη. Είναι μέσα όλων. Είναι μια συνεχής σύμβαση. Και τι λένε; Κλείνουμε τη σύμβαση μέχρι σήμερα, το υπόλοιπο είναι 230 -με 260 εκατομμύρια ευρώ εμείς λέμε- και αυτά τα χρήματα πάμε να τα περάσουμε μέσα στην ΕΑΒ, όπως είπε ο Πρωθυπουργός, χωρίς να υπάρχουν διαφορές.

Όσον αφορά τις άλλες εταιρείες, γιατί ψάχνουμε τις άλλες εταιρείες: Εκατόν ογδόντα εκατομμύρια από τα 230 πηγαίνουν στην ΕΑΒ και τα 50 εκατομμύρια πηγαίνουν σε ανταλλακτικά, τα οποία χρειάζονται και σε διάφορες εργασίες που χρειάζονται να γίνουν για τα συγκεκριμένα αεροπλάνα. Θα γίνουν κάποια βαφεία για να βάφουμε τα αεροπλάνα, θα γίνουν υποδομές για τα λύματα, θα αγοράσουμε καλώδια, θα αγοράσουμε ηλεκτρονικά, θα γίνουν τεστ των ηλεκτρονικών. Όλες αυτές οι εταιρείες περνάνε με τις διαδικασίες της αμερικανικής κυβερνήσεως. Και δεν υπάρχει αντιπρόσωπος στην Ελλάδα. Έχει η «LOCKHEED MARTIN» εταιρεία στην Ελλάδα αμερικάνικη, με τις προδιαγραφές τις αμερικάνικες, οι οποίες επιλέγουν τους συνεργάτες τους.

Σε αυτό που με ρώτησε ο κ. Λοβέρδος: Η ΕΑΒ όχι μόνο αποδέχεται, αλλά επιθυμεί διακαώς την προσφορά της «LOCKHEED MARTIN». Ήδη έχει σοβαρά προβλήματα εγκαταστάσεων, αποχρωματισμού-χρωματισμού των αεροσκαφών. Και σύντομα δεν θα μπορεί να εκτελέσει ούτε τη συντήρηση των αεροσκαφών της Πολεμικής Αεροπορίας ούτε το υποκατασκευαστικό έργο των C-130J, F-16 και P-3. Θα καταρρεύσει η ΕΑΒ και χίλιοι τετρακόσιοι εργαζόμενοι θα μείνουν στον δρόμο.

Εάν, λοιπόν, αποφασίσετε –δεκτή η άποψη από τη Νέα Δημοκρατία- να μην δοθούν αυτά τα χρήματα στην ΕΑΒ, η ΕΑΒ τέλος. Η αμυντική μας βιομηχανία έκλεισε. Η ΕΑΒ θα κλείσει. Θα απολυθούν οι πάντες. Το λέω στη Βουλή για να καταγραφεί κι εγώ αμαρτίαν ουκ έχω. Γι’ αυτό κάθομαι και παιδεύομαι να βρούμε λύση μαζί με τη γενική γραμματεία και τη διεύθυνση εξοπλισμών και μαζί με τα επιτελεία, που τα πρότειναν για να μπορέσουμε να φέρουμε αυτή την τροπολογία, η οποία θα αποκαταστήσει το κενό που υπάρχει μετά την κατάργηση των αντισταθμιστικών και να δοθούν κάποια χρήματα στην ΕΑΒ, για να μπορέσει η ΕΑΒ να μείνει εν ζωή. Η ΕΑΒ θα πεθάνει. Αν θέλουμε, όπως πέθαναν οι υπόλοιπες αμυντικές βιομηχανίες να πεθάνει και η ΕΑΒ, ας το πάρουμε απόφαση.

Κύριε Λοβέρδο, η ονομαστική αξία είναι η πραγματική αξία. Τα 230 εκατομμύρια ευρώ είναι 230 εκατομμύρια ευρώ. Τα 260 εκατομμύρια ευρώ είναι 260 εκατομμύρια ευρώ. Δεν αντιστοιχούν στον συντελεστή επί δέκα και ούτω καθεξής. Τα πραγματικά χρήματα, που θα μπουν στην ΕΑΒ είναι 180 εκατομμύρια ευρώ από τα 230 και 50 εκατομμύρια ευρώ γύρω-γύρω στις άλλες βιομηχανίες. Είναι τα σπίτια που θα γίνουν για το προσωπικό.

Για την κ. Κανέλλη: Διακόσια τριάντα εκατομμύρια ευρώ είναι γιατί η οριστικοποίηση θα γίνει στην τελική διαπραγμάτευση, που εκτιμάται ότι θα φτάσουν τα 260 εκατομμύρια ευρώ. Πόσα είναι τα αεροσκάφη; Είναι ογδόντα τέσσερα. Αναβαθμίζονται με 1,5 δισεκατομμύρια δολάρια ή 1,2 δισεκατομμύριο ευρώ, τα οποία θα μειωθούν κατά 10% στην τελική διαπραγμάτευση.

Είπατε για την Ευρώπη. Ενημερωτικά να σας πω ότι το Βέλγιο στην προ ημερών παραγγελία για F-35 απαίτησε με τρόπο δωρεάς ΑΩ. Και αυτοί είπαν «δεν θέλουμε ΑΩ», αλλά ζήτησαν δωρεά για την τοπική τους βιομηχανία.

Η τροπολογία στην αρχή μπήκε στο Υπουργείο Παιδείας γιατί βιαζόμασταν να την ψηφίσουμε. Γιατί αν δεν περάσει μέσα στις επόμενες μέρες, δεν θα προλάβουν να κάνουν τη διαπραγμάτευση και να υπογραφεί το τελικό κείμενο. Είτε είμαι εγώ είτε είναι άλλος Υπουργός, οι υπηρεσίες θα δουλέψουν. Αλλά οι υπηρεσίες, για να μπορέσουν να τελειώσουν μια σύμβαση κατόπιν της εντολής που θα πάρουν από τη Βουλή για να γίνει νομοθετική ρύθμιση, θέλουν τουλάχιστον έναν, δύο μήνες για να τελειώσουν. Πρέπει να υπογράψει η αμερικανική πλευρά. Εγώ να δω ποιος θα πάρει την ευθύνη άμα τα χάσουμε τα λεφτά. Εάν φτάσουμε στο σημείο, δηλαδή, και τα 230 εκατομμύρια ευρώ δεν έρθουν στην Ελλάδα, δεν πάνε στην ΕΑΒ, γιατί θα έχει παρέλθει ο χρόνος, ποιος θα έχει την ευθύνη; Την ευθύνη εγώ δεν την έχω. Και γι’ αυτό ζητάω να πάει άρον-άρον.

Κι επειδή ρωτήσατε για τη διαδικασία, το Υπουργείο Άμυνας πριν από μια εβδομάδα την κατέθεσε στη Βουλή. Μου ζήτησε ο Γενικός Γραμματέας της Κυβέρνησης -και σωστά- αφού μπορούμε να το βάλουμε σε μια σύμβαση του Υπουργείου Εθνικής Άμυνας, να μην το βάλουμε στο Υπουργείο Παιδείας. Και το απεδέχθην. Ερχόμαστε, λοιπόν, σήμερα εδώ πέρα και γίνεται ολόκληρη ιστορία γιατί θέλει να κάνει ο καθένας το σόου του. Να μου πει ο ένας για τον Καβάφη, να πει ο άλλος γιατί δεν ανοίξαμε τα στρατόπεδα να πάνε βόλτα την Κυριακή οι καλεσμένοι του. Δεν γίνεται. Ο στρατός, οι Ένοπλες Δυνάμεις, δεν είναι προς τέρψιν φίλων και για να κάνουμε βόλτες τα σαββατοκύριακα.

Κύριε Στρατηγέ, έχει συμβεί ποτέ στρατόπεδο να ανοίγει Σαββατοκύριακο; Εγώ δεν πάω. Και η Υφυπουργός δεν πάει. Και ο Αναπληρωτής Υπουργός δεν πάει. Και οι Αρχηγοί δεν πάνε. Ξέρετε γιατί δεν πάνε; Γιατί όταν θα πάει μια επίσκεψη σε ένα στρατόπεδο ένας επίσημος, θα πρέπει να γίνει μια προετοιμασία. Να κρατήσουμε, λοιπόν, μέσα τα παιδιά που βγαίνουν το σαββατοκύριακο, εάν δεν χρειάζεται και δεν υπάρχουν αμυντικές ανάγκες, για να κάνει ο καθένας τη βόλτα του; Όχι. Δεν θα τα ανοίξω ποτέ τα στρατόπεδα έτσι. Ποτέ.

Δεν απευθύνθηκα σε κανένα κόμμα να κάνει παρουσία. Ζητήσαμε να είναι χωρίς κάμερες. Ζητήσαμε να παίρνουν ενημέρωση από τον διοικητή. Και αυτά θα πρέπει να τα σεβαστείτε.

Επίσης, κύριε Δημοσχάκη, όταν βγαίνετε και μιλάτε έξω, θα πρέπει να ξέρετε ότι όλα τα έργα στον Έβρο τα κάνει αυτή τη στιγμή η ΜΟΜΑ. Και εσείς έρχεστε και λέτε γιατί τα κάνει η ΜΟΜΑ. Ποιοι να τα κάνουν; Εργολάβοι των 25 εκατομμυρίων με αυτές τις αναθέσεις; Τελείωσαν αυτά, κύριε Δημοσχάκη. Τελείωσαν οι εργολαβίες των 25 εκατομμυρίων. Μην ρωτάτε γιατί τα κάνει η ΜΟΜΑ. Όταν πρωτοπήγαμε στις βροχές, λέγατε «ευτυχώς που είναι η ΜΟΜΑ». Τώρα πάτε να κάνετε και κριτική.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Είστε σε άλλη εποχή.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Όσον αφορά το αν θα γίνει η αναβάθμιση στην Ελλάδα: Η αναβάθμιση, αν δεν γίνει στην Ελλάδα, πράγματι θα στοιχίσει λιγότερο. Αλλά αν δεν γίνει η αναβάθμιση αυτή στην Ελλάδα, η Ελλάδα θα τελειώσει σαν αμυντική βιομηχανία. Τα αεροσκάφη θα πρέπει να πάνε αλλού. Και το κόστος το αντίστοιχο της μεταφοράς των αεροσκαφών δεν θα μας δώσει φθηνότερη τιμή και στην Ινδία να πάνε και στην Αμερική.

Όσον αφορά το σημαντικό πλαίσιο της «LOCKHEED MARTIN» με την ΕΑΒ: Προϋποθέτει τη δυνατότητα –για τον κ. Δένδια το λέω αυτό- της ΕΑΒ με τεχνογνωσία και σύγχρονες εγκαταστάσεις να εκτελέσει τα προγράμματα. Αυτή η δυνατότητα της ΕΑΒ αναβαθμίζεται και εκσυγχρονίζεται. Την τιμή, λοιπόν, της κύριας σύμβασης την εγγυήθηκε η αμερικανική κυβέρνηση. Και λέει ότι στη LOA δεν αναγνωρίζει ΑΩ. Άρα, δεν είναι δυνατόν τα χρήματα αυτά να αφαιρεθούν ούτε είναι καθ’ υπέρβαση του έργου των ΑΩ.

Άλλο θέμα που άκουσα εδώ πέρα μέσα -τα διάβασα και σε διάφορα site- είναι ότι ήμουν σε πριγκιπικούς γάμους, κ.λπ.. Ούτε σε πριγκιπικούς γάμους ήμουν ούτε πουθενά. Σε ιδιωτικό ταξίδι ήμουν. Δεν συνηθίζω να πηγαίνω ούτε στη Μύκονο ούτε σε γάμους πριγκιπικούς. Άλλοι πηγαίνουν σε πρίγκιπες.

Όσον αφορά τη γνώση της ΕΑΒ: Η ΕΑΒ έχει γνώσεις. Έχει αυτή τη στιγμή εργαζόμενους πολλών ετών, οι οποίοι είναι και πιστοποιημένοι. Και αν δεν συνεχίσουν να έχουν δουλειά, θα γεράσουν, θα χάσουν την τεχνογνωσία, θα χάσουν την εξειδίκευση. Κι έτσι, θα χάσουμε τη δυνατότητα να μπορούμε να συντηρούμε τα δικά μας μέσα.

Με ρωτήσατε αν υπάρχουν προβλήματα συνεργασίας μεταξύ του ΑΣΠΙΣ και του ΡΑΝΤΑΡ και αν έχουν προβλεφθεί και είναι 750 εκατομμύρια. Το διάβασα κι εγώ αυτό. Μας διαβεβαιώνουν από τη «LOCKHEED MARTIN» ότι δεν υπάρχουν προβλήματα συνεργασίας. Και πάντως στο ήδη υπάρχον ποσό έχει χρεωθεί ένα μεγάλο ποσό, προκειμένου να καλυφθεί αυτή η ανάγκη.

Αυτά είναι τα ερωτήματα τα οποία έθεσαν οι συνάδελφοι. Δεν ξέρω αν ο κ. Κεδίκογλου θέλει κάτι άλλο. Πάντως εγώ αυτό που θα ήθελα να κάνουμε στην Επιτροπή Εξοπλισμών είναι το εξής: Θα πάρετε και την κύρια σύμβαση, τη LΟA

**ΣΙΜΟΣ ΚΕΔΙΚΟΓΛΟΥ:** Θα ήθελα να κάνω μια πρόταση.

**ΠΡΟΕΔΡΕΥΩΝ (Αναστάσιος Κουράκης):** Θα σας δώσω τον λόγο, κύριε Κεδίκογλου. Να τελειώσει πρώτα ο κύριος Υπουργός.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Θα πάρετε και τα υπάρχοντα. Θα σας δώσουμε και τον κατάλογο για την ανακατανομή του ποσού, όπου φαίνεται ξεκάθαρα το πού θα πάνε. Θα έλθουν και οι ιδιωτικές επιχειρήσεις, που θα πάρουν όχι το 30%, αλλά το 10% μέσω των συνδέσμων τους και θα πουν ποιοι είναι. Οι ίδιοι θα το πουν. Θα έλθει και η «LOCKHEED MARTIN», αν θέλετε, η οποία μπορεί να αναλύσει με ποιες διαδικασίες εκείνη επιλέγει. Αυτά μπορώ να κάνω για τη διαφάνεια. Τώρα, εάν κάποιοι από ιδεολογία δεν το θέλετε, πάρτε το απόφαση και να πείτε ότι δεν θέλετε ούτε την αναβάθμιση, ούτε την ελληνική βιομηχανία, να κλείσουμε τη ΕΑΒ και να τελειώνουμε. Εγώ πάντως τέτοια ευθύνη δεν παίρνω.

**ΠΡΟΕΔΡΕΥΩΝ (Αναστάσιος Κουράκης):** Καλώς.

Κάτι θέλει να ρωτήσει ο κ. Κεδίκογλου. Ορίστε, έχετε τον λόγο.

**ΣΙΜΟΣ ΚΕΔΙΚΟΓΛΟΥ:** Είναι καθαρά διαδικαστικό. Ευχαριστώ.

Επειδή συμφωνώ ότι πρέπει να είναι σίγουρα η ΕΑΒ, θα πρότεινα η συνεδρίαση της επιτροπής να γίνει σε δύο μέρη και, αν γίνεται, πρώτα να έχουμε ακρόαση των φορέων, δηλαδή της ΕΑΒ, των εκπροσώπων της αμυντικής μας βιομηχανίας και μετά να γίνει συζήτηση κεκλεισμένων των θυρών, γιατί η ΕΑΒ δεν έχει ιδέα, κύριε Υπουργέ. Το χαρτί που κατέθεσα θέλω να το κοιτάξετε. Είναι έτοιμη να εκτελέσει ένα έργο της τάξης των 88 εκατομμυρίων ευρώ. Για τα άλλα 100 που λέτε δεν έχουν ιδέα. Μάλιστα, ήταν μια διαδικασία. Δεν είναι στραγάλια για να πείτε ότι τα 88 γίνονται 200, γιατί …

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Πάρτε το κινητό μου τηλέφωνο. Από την ΕΑΒ μου στέλνουν ο πρόεδρος και ο αντιπρόεδρος συνεχώς σημειώσεις επί των συστημάτων. Πώς δεν έχουν ιδέα; Αν είναι δυνατόν!

**ΣΙΜΟΣ ΚΕΔΙΚΟΓΛΟΥ:** Ωραία. Πάρτε και τον αναλυτικό κατάλογο τι έργο κάνει ποιος, γιατί αν υπήρχε αυτός ο κατάλογος στη σημερινή τροπολογία, θα γινόταν αλλιώς η συζήτηση. Όλοι θέλουμε την επιβίωση της ΕΑΒ, όλοι θέλουμε να μη χαθεί η αμυντική μας βιομηχανία, αλλά να γίνει σωστά. Συνεπώς η πρότασή μου είναι αυτή.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Εγώ τη δέχομαι.

**ΠΡΟΕΔΡΕΥΩΝ (Αναστάσιος Κουράκης):** Καλώς.

Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τρεις συνοδοί εκπαιδευτικοί από το 3ο Γενικό Λύκειο Αλίμου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Σήμερα συζητήσαμε την κύρωση μιας συμφωνίας. Όπως ξέρετε, η Βουλή έχει δύο καθήκοντα στην Ολομέλεια, μέσα στην Αίθουσα της οποίας βρίσκεστε. Το ένα είναι να συζητάει νομοσχέδια και να ψηφίζει νόμους. Η δεύτερη διαδικασία είναι ο κοινοβουλευτικός έλεγχος, δηλαδή οι Βουλευτές όλων των κομμάτων ασκούν έλεγχο στην Κυβέρνηση, στους Υπουργούς και γίνεται συζήτηση μέσα στη Βουλή. Μάλιστα, αυτές οι συνεδριάσεις είναι ανοικτές, δηλαδή μεταδίδονται και από την τηλεόραση, ώστε να μαθαίνει ο κόσμος, που μας παρακολουθεί τι ακριβώς γίνεται στην Αίθουσα αυτή.

Κύριοι συνάδελφοι, σχετικά με το πώς θα προχωρήσουμε θα ήθελα να πω ότι αυτό, που προβλέπεται από τον Κανονισμό της Βουλής είναι να συνέλθει η επιτροπή, η ίδια να εκτιμήσει πώς ακριβώς θα δουλέψει και μετά θα έχουμε την ψηφοφορία τη Δευτέρα.

Κυρίες και κύριοι συνάδελφοι, κηρύσσεται περαιωμένη η συζήτηση επί του σχεδίου νόμου του Υπουργείου Εθνικής Άμυνας: «Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης ισχύος του ανωτέρω Μνημονίου».

Επί της υπουργικής τροπολογίας με γενικό αριθμό 1898 και ειδικό 91 του σχεδίου νόμου έχει κατατεθεί αίτημα ονομαστικής ψηφοφορίας από Βουλευτές της Νέας Δημοκρατίας, η οποία θα διεξαχθεί τη Δευτέρα 14 Ιανουαρίου 2019 και ώρα 12.00΄ μαζί με την ψηφοφορία επί της αρχής, των άρθρων και του συνόλου του σχεδίου νόμου.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 13.50΄ λύεται η συνεδρίαση για αύριο, ημέρα Πέμπτη 10 Ιανουαρίου 2019 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**